[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R)

-

[#ما\_تعملش\_مقصّ](https://www.facebook.com/hashtag/%D9%85%D8%A7_%D8%AA%D8%B9%D9%85%D9%84%D8%B4_%D9%85%D9%82%D8%B5%D9%91?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R) !!

-

حضرتك في التعامل مع أيّ مفارق طرق بتواجهك - بتواجهك قاعدة [#إحدى\_الحسنيين](https://www.facebook.com/hashtag/%D8%A5%D8%AD%D8%AF%D9%89_%D8%A7%D9%84%D8%AD%D8%B3%D9%86%D9%8A%D9%8A%D9%86?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R)

-

الدنيا كلّها كده يا صديقي - حضرتك بتاخد إحدى الحسنيين

والمفروض الإنسان يحمد ربّنا سبحانه وتعالى إنّه أعطاه فرصة إحدى الحسنيين أصلا - غيرك مش لاقى حسنى واحدة

-

إنتا بقى ربّنا سبحانه وتعالى يعطيك إحدى الحسنيين - فانتا ترفض - وتبقى عاوز الحسنيين مع بعض !!

إنسان طمّاع !!

-

ومش المشكلة إنّك طمّاع - المشكلة إنّك هتفشل - يعني مش هتاخد الحسنيين مع بعض بردو

يبقى ليه توجع في قلبك وتحيّر عقلك وتعذّب نفسك ؟!!

-

كمثال /

كلّ سوق هتلاقيه متقسّم طبقات في سلسلة التوزيع بتاعته

فيه مصنع - أو مستورد - دول اليدّ الأولى

اليدّ الأولى دي بتبيع لموزّعين - تقدر تسمّيهم تجّار الجملة

تجّار الجملة بيبيعوا لتجّار تجزئة - تقدر تسمّيهم تجّار

التجّار بيبيعوا للمستهلك النهائيّ

-

فسؤال بسيط - حضرتك فين في أيّ طبقة من دي ؟!

دا الأوّل - حدّد موقفك معايا بالظبط

-

ثانيا /

كلّ طبقة من دي ليها ميزة وليها عيب - لازم تفهم ده - وتتقبّله - مش تعانده

-

المصنع أو المستورد عندهم ميزة البيع الضخم - وعندهم عيب هامش الربح الصغير ( وأحيانا لو المنتج فنّيّ أو مطلوب بقوّة ممكن يحطّوا هامش ربح كبير ) - وعندهم عيب إنّ راس المال المطلوب ليهم كبير

-

الموزّع عنده ميزة البيع الضخم - وعنده عيب تأخّر التحصيل من التجّار - غالبا بيبيع آجل ويحصّل من التجّار بعد فترة - فبيلاقي سيولته متوزّعة في السوق

-

التاجر عنده ميزة التحصيل المباشر ( البيع الكاش يعني ) - وعنده عيب المبيعات الصغيّرة - لكن عنده ميزة هامش الربح الكبير

-

فتلاقي كلّ واحد من الطبقات دي عاوز ياخد ميزة طبقته - ويسيب عيبها - وياخد ميزة الطبقة اللي قدّامه !!

-

فتلاقي المصنع أو المستورد عاوزين يبيعوا لتجّار التجزئة مباشرة - عشان يحطّوا هامش ربح كبير

لكنّهم هتظهر لهم عقبة كان بيواجهها الموزّع وهمّا ما كانوش شايلينها - ألا وهي التعامل مع مئات التجّار - بدل ما كان بيتعامل مع 10 ولّا 20 موزّع بالكتير

-

وتلاقي الموزّع عاوز يبيع للعميل النهائيّ مباشرة - عشان يقبض كاش - فتلاقيه عامل ستور أونلاين مثلا

حضرتك بتهرّج يا فندم - واحد موزّع زيّك شغّال في عشرين تلاتين مليون - يروح يعمل ستور يبيع فيه قطعة ب 300 جنيه !!

يقول لك دي مكسبها 100 %

يعني 150 جنيه يعني - حضرتك بتهزّر تاني ؟!!

-

وتلاقي المستهلك النهائيّ يتناصح وعاوز يروح يشتري من المصنع

كلّكوا ناصحين كده

-

وتلاقي المصنع يوافق يبيع له !!!

تهريج في تهريج

-

لكن مدار التهريج دا كلّه هو إنّ كلّ واحد عاوز ياخد [#كلتا\_الحسنيين](https://www.facebook.com/hashtag/%D9%83%D9%84%D8%AA%D8%A7_%D8%A7%D9%84%D8%AD%D8%B3%D9%86%D9%8A%D9%8A%D9%86?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R)

يعني [#بيعمل\_مقصّ](https://www.facebook.com/hashtag/%D8%A8%D9%8A%D8%B9%D9%85%D9%84_%D9%85%D9%82%D8%B5%D9%91?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R)

-

حضرتك بدل ما تفكّر تتناصح كده - فكّر في إتقان شغل طبقتك - دا الصحّ - ودا المهمّ

-

يعني

حضرتك مصنع أو مستورد - فكّر في المنتج ومواصفاته - إزّاي تعمل - أو تجيب منتج محترم - تقدر تبيعه وانتا مستريّح

ومنتج محترم هنا مش يعني أعلى جودة - منتج محترم يعني المنتج المناسب والمطلوب في السوق

-

فحضرتك محتاج تعمل دراسة سوق محترمة

تقوم انتا تسيب واجبك الأساسيّ - اللي بسبب إهمالك فيه مش عارف تحقّق ربح - وتفكّر تروح تلتفّ وتتحايل عشان تاخد ربح حدّ تاني !!

-

حضرتك موزّع - يبقى فكّر في إدارة السيولة - عندك 20 ولّا 30 مليون متبعترين في السوق - فدورك هو إنّك تتعلّم ازّاي تدير السيولة المتبعترة دي صحّ

-

دورك إنّك تكون دارس المخاطر - دارس يعني إيه مخاطرة الائتمان - ويعني إيه مخاطرة السيولة

-

دورك هو إنّك تكون عامل تقييم للتجّار بتوعك - مين تمام ومين مش تمام

مين تمام فترفع له سقف الائتمان بتاعه - ومين مش تمام خالص والفلوس اللي عنده هتعتبرها ديون معدومة

ومين اللي نصّ ونصّ - تمام في البيع - لكن مش تمام في دفع الفلوس - ويجي لك عاوز بضاعة جديدة - فين الفلوس - يقول لك ما بعناش حاجة يا بيه - ما بعتش حاجة أمّال جاي تطلب بضاعة جديدة ليه ؟!!

-

فتقوم انتا تسيب دورك ده - وتفكّر تعمل ستور أونلاين تبيع فيه قطعة تكسب فيها 150 جنيه !!

-

أخيرا /

-

لو حضرتك عاجباك طبقة غير طبقتك - يبقى فكّر تنتقل ليها بشكل كامل - لكن ما تفكّرش تبقى واقف في طبقة بجسمك - وروحك وقلبك وعقلك في طبقة تانية

-

قال تعالى /

وَلَا تَمُدَّنَّ عَيْنَيْكَ إِلَىٰ مَا مَتَّعْنَا بِهِ أَزْوَاجًا مِّنْهُمْ زَهْرَةَ الْحَيَاةِ الدُّنْيَا لِنَفْتِنَهُمْ فِيهِ ۚ وَرِزْقُ رَبِّكَ خَيْرٌ وَأَبْقَىٰ

-

حضرتك تاجر - وعاجباك حجم مبيعات الموزّع - يبقى فكّر تنتقل لطبقة الموزّعين

محتاجة فلوس - يبقى وفّر الفلوس - إعمل خطّة لادّخار المبلغ المطلوب اللي يخلّيك موزّع

-

حضرتك موزّع - عاجباك أرباح طبقة التصنيع أو الاستيراد - فكّر تنتقل بكلّك كده لطبقة التصنيع أو الاستيراد

لكن ما تبقاش موزّع بتوزّع كونتينر في الشهر مثلا

فتقوم رايح مستورده

-

هتلاقي المستورد بيجيب كلّ شهر 20 كونتينر - فجايبهم أرخص منّك بكتير

وهتلاقي نفسك جبت الكونتينر بسعر ما كنت بتاخده من المستورد - وما نابكش غير بهدلة الاستيراد

وهيظهر لك خوازيق في المصنع اللي بتستورد منّه - وغرامات في المينا - ومشاكل في الشحن والتخليص تضيّع عليك نصف ثمن الكونتينر !!

-

بص في ورقتك - وخلّيك أشطر واحد في دفعتك

ما تفكّرش تذاكر مناهج دفعة قبلك أو بعدك وتبقى شاطر فيها - بينما انتا خيبان في مناهج دفعتك أصلا !!

-

أخيرا /

-

نظريّة المقصّ دي شغّالة معانا في كلّ حاجة في حياتنا - لإنّ الإنسان كائن طمّاع أصلا

-

من أوّل الواحد اللي عاوز يجيب عربيّة ألمانيّ - بسّ عاوزها تصرف صيانات زيّ اليابانيّ

-

والواحد اللي عاوز زوجته تبقى موديل - لكنّها بردو تخلّف وترضّع وتطبخ له محشي

والزوجة اللي عاوزة جوزها يبقى رومانسي - وفاضي لها طول النهار والليل - لكنّه طول النهار والليل بردو بيشتغل عشان يعيّشها في أعلى مستوى

-

لحدّ الشابّ اللي عاوز يستقلّ بحياته ويكون ليه رأي مستقلّ ولا يعيش في جلباب أبيه

لكن عاوز أبيه ده يعمل له شقّة بمليون جنيه يتجوّز فيها

-

ماتخلّينا محترمين !!

-

[#نظريّة\_الفخفخينا](https://www.facebook.com/hashtag/%D9%86%D8%B8%D8%B1%D9%8A%D9%91%D8%A9_%D8%A7%D9%84%D9%81%D8%AE%D9%81%D8%AE%D9%8A%D9%86%D8%A7?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R)

[#أحبّك\_يا\_فرغليّ](https://www.facebook.com/hashtag/%D8%A3%D8%AD%D8%A8%D9%91%D9%83_%D9%8A%D8%A7_%D9%81%D8%B1%D8%BA%D9%84%D9%8A%D9%91?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R)

[#ابقى\_قابلني\_لو\_فلحت](https://www.facebook.com/hashtag/%D8%A7%D8%A8%D9%82%D9%89_%D9%82%D8%A7%D8%A8%D9%84%D9%86%D9%8A_%D9%84%D9%88_%D9%81%D9%84%D8%AD%D8%AA?__eep__=6&__cft__%5b0%5d=AZWu7CX8GysXNSLwyTyWBXI1K07zb14kZQplWB1ZmQc-wVe2JLp5YQXON1URlxb2Yurt9iIU5Y74y-Or64FkZsyNP7guf5cSDXCvtzNYf-WQvKg51J1WE3CPdCMRHCYwrQtMsThXaWVL8e_EgJYSA12SK2RtU1O3HlS4FS8u0VTydQbAcKB7c7Q0e0O8MYw7H-k&__tn__=*NK-R)