أكتر فيديو ريل جايب تفاعل لغاية دلوقتي من محاضرة ( الطرق الصحيحة لبدء الاستثمار الصناعيّ )

هوّا فيديو بيناقش ( أيّهما أفضل - التجارة أم الصناعة )

-

للأسف كنت متوقّع ده - أكتر حاجة بتجيب تفاعل مع الناس هي ( الأسئلة الجدليّة )

-

ودي طريقة معروفة عند أيّ حدّ عاوز يعمل انتشار ( حتّى لو بدون محتوى ) - حطّ الناس قدّام جدليّة - مين أحسن - ميسّي ولّا رونالدو - وسيب الناس تاكل في بعضها

-

سؤال ( إحنا ولّا همّا ) اللي طول الوقت قادر يحرّك الناس - حتّى لو انتا ما كنتش فاعل في الـ ( إحنا ) - لكنّك بردو هتدخل النقاش بحرارة

-

زيّ إنّك مثلا ما تكونش عضو في النادي الأهليّ - بسّ أهلاويّ - يعني إيه أهلاويّ يعني - تعرف تعدّي سور النادي ؟! لأ - أمّال بتهري ليه ؟!

-

الهري هنا بيكون لغرض الهري

-

يعني - اللي بيقول ( لأ التجارة أحسن من الصناعة ) - آمين يا عمّ - التجارة أحسن - هل انتا تاجر ؟! لأ

مش بقول لك بتهري !!

-

يا سيدي التجارة أحسن - بسّ تاجر

لأ - أنا باهري بسّ

-

حضرتك مش هتبقى شخص ناجح إلّا لمّا تتجاوز مرحلة الهري

-

أنا مثلا بشوف المرسيدس أحسن عربيّة - لكن دا مش بيخلّيني أتضايق من عربيتي اللانسر - أنا محتاج من عربيتي توصّلني من نقطة أ لنقطة ب - عملت ده - يبقى تشكر - وربّنا يديمها نعمة ويرزقنا خيرا منها

-

من سوء ما قد يبتلي به الله سبحانه وتعالى قوما - أن يعطيهم الجدل ويمنعهم العمل

يعني يبقوا ( هرّايين ع الفاضي )

كلام كتير ومقارنات كتير - وشغل ما فيش

-

أنا بقول لك مين أفضل - التجارة ولّا الصناعة - لشخص ( قادر على الاتنين )

لكن - مش عشان نتجادل

-

زيّ مسألة مثلا ( التعدّد ) - هتلاقي ناس كتير بردو بتهري فيها - لكن - هل إنتا قادر عليها - لأ ؟! - يبقى خلاص - بتهري ليه

-

باهري من أجل إحقاق الحقّ

حلو قويّ - أحقّيت الحقّ خلاص وأظهرت الحجّة والبيّنة - شوف بقى إيه المتاح تحت إيدك

-

أصلح في بيتك - ومع زوجتك ( الوحيدة ) حاليا - لكن ما تقعدش تهري في الفاضي معاها وتعكنن عليها وعلى نفسك في الفاضي

-

المثال دا طبّقه على كلّ حاجة في حياتك - هتلاقي نفسك 90 % من معاركك هي معارك ( هري ) - بينما ( المعارك الحقيقيّة ) - إنتا بتيجي عندها وتميّل وتعدّي من جنبها بدون ما تشتبك معاها - بدون ما تنجح فيها ولا تحقّق منها مكسب ( حقيقيّ )

-

وعلى رأس أستاذنا أحمد خليفة - [#تفكير\_الناجحين](https://www.facebook.com/hashtag/%D8%AA%D9%81%D9%83%D9%8A%D8%B1_%D8%A7%D9%84%D9%86%D8%A7%D8%AC%D8%AD%D9%8A%D9%86?__eep__=6&__cft__%5b0%5d=AZV1lzLmClQ-Ap-E0VTSaYdaAXGwb4CT_Grl9CPZ6uPKx_rrvTTtx30ymhSMaGGyjQfMXp4WyFduhz3eEeZI15Fp8tgzd3c6qn51zMwzmEIcbKOATl7ohhXjyGgDZI8lUfxd8-XlLacrRfQt7_6ROfybtyZj1NPTOaHJpgUCDMGSZtADeK1ebcnl4GZEcEkIYas&__tn__=*NK-R)