بالعلم والمال يبني الناس ملكهم - لم يبن ملك على جهل وإقلال

-

ما فيش حاجة اسمها أشوف أرخص مشروع واعمله

دي حاجة عاملة زيّ ما تشوف أرخص قميص وتشتريه

-

ما فيش حاجة اسمها كده

إفرض أرخص قميص ده مش مقاسك - هتشتريه بردو ؟!

-

الأوّل قبل ما تبحث عن أرخص وأغلى مشروع - إسأل نفسك - هل انتا في مرحلة المشاريع أصلا ولّا لأ

ولّا انتا عاوز تعمل مشروع عشان مجرّد يبقى إسمك عملت مشروع

ولّا عشان زهقت من الوظيفة - على أساس إنّ المشروع هيريّحك

-

ما فيش حدّ صاحب مشروع ما ندمش لحظة إنّه ساب الوظيفة

-

لدرجة إنّ حدّ موظّف مرّة قال لحدّ صاحب مشروع ( إنتا اخترت الطريق السهل ) !!

تقصد العكس - تقصد صاحب المشروع هوّا اللي قال للموظّف إنتا اخترت الطريق السهل

لأ

أنا أقصد اللي قلته - الموظّف قال لصاحب المشروع إنتا اخترت الطريق السهل

إنتا اخترت تكون حرّ نفسك - ما قدرتش تستحمل قيود الوظيفة

-

ف فيه ناس دخلت المشاريع لمجرّد ( اختيار الطريق السهل )

-

لكن الحقيقة بتبان قدّام إنّه ما كانش الطريق السهل ولا حاجة ( دا لو اشتغلت بيزنس على حقّ يعني )

-

ف مش لمجرّد إنّك عاوز تنام براحتك وتقوم براحتك - تقول انا عاوز اعمل مشروع

-

عدّيت المرحلة دي - وخلاص خلّصت مرحلة الموظّف والعمل الحرّ بكلّ متطلّباتهم - وخدت وقتك الكافي فيهم

وقتك الكافي ده يعني ممكن يكون 10 سنين - مش سنة ولّا سنتين يعني

وخلاص داخل على مرحلة البيزنس - ف ما فيش حاجة في البيزنس إسمها هاختار أرخص مشروع

-

ممكن تختار المشروع المناسب ليك مادّيّا - لكن - مش أرخص مشروع

-

ما هيّا هيّا !!

لأ - خالص - مش هيّا هيّا خالص

-

تختار أرخص مشروع يعني تشوف إيه أرخص مشروع وتدخله - بغضّ النظر عن أيّ معيار تاني

-

لكن - تختار المشروع المناسب ليك مادّيّا - يعني إنتا كنت شغّال في مجال ما - وليكن مثلا كنت بتتاجر في الموادّ الغذائيّة - فانتا تعرف 10 منتجات غذائيّة ممكن يتصنّعوا - ف قرّرت تصنّع المنتج الفلانيّ عشان تقدر عليه ماليّا

-

زيّ ما يكون قدّامك 10 قمصان - كلّهم مقاسك - وانتا هتختار الأرخص - دا معقول

-

لكن ما ينفعش تشوف إيه القميص الأرخص في المحلّ تقوم شاريه - وتكتشف بعد كده إنّه مش مقاسك

-

جوّا نفس المنتج اللي اخترته عشان تصنّعه - هتلاقي كذا حجم للمشروع - وكذا مدخل لنفس المشروع

-

كذا حجم يعني هتعمل مصنع كبير ولّا صغيّر ولّا متوسّط

-

وكذا مدخل يعني هتصنّع بنفسك - ولّا هتصنّع عند الغير المنتج كامل - ولّا هتصنّع عند الغير منتج نصف مصنّع - وتعبّيه أو تغلّفه عندك - دي مداخل مختلفة - ولكلّ مدخل تكلفة مختلفة - لكن كلّهم في النهاية بيدوروا جوّا نفس القميص

-

زيّ ما تفكّر هتشتري القميص جاهز - ولّأ هتشتري قماش وتفصّله قميص - في النهاية مقاسك هيكون مظبوط - اللي هيختلف هو طريقة الوصول - لكن الهدف واحد

-

هتروح مستشفى الولادة مثلا بعربيتك الملّاكيّ - ولّا بتاكسي - ولّا بميكروباص - ولّا مشيا على الأقدام - لكن ما ينفعش تقول أنا عاوز أروح أقرب مستشفى وخلاص - مش كلّ المستشفيات بتولّد !!

-

حضرتك لو واخد الترتيب الطبيعيّ لعمل مشروع - مش هتسأل السؤال بتاع ( إيه أرخص مشروع )

-

وإيه هوّا الترتيب الطبيعيّ ؟!

لا دا انتا كده محتاج تشوف محاضرة ( الطرق الصحيحة لبدء الاستثمار الصناعيّ ) على قناة المكتب على اليوتيوب

وما تطلبش الرابط - عشان اللي بيطلب روابط هنا بياخد بلوكّ