لو حضرتك عاوز تعمل بيزنس . احذر إنك يتعمل عليك بيزنس !!

البيزنس ده بيتعرض عليا كل يوم . ولما بارفضه . الناس بتزعل مني !!

.

ناس عاوزة تعمل دراسات لمشاريع غير صناعية . فباعتذر . فيزعلوا . ويفتكروا إني بقول ما عنديش وانا عندي جوا

ناس عاوزة تعمل دراسات لمشاريع أقل من مليون جنيه . فاعتذر . فيزعلوا

ناس عاوزة تعمل جلسات استشارية . بينما أسئلتهم ممكن أجاوب عليها على الواتس بشكل مجاني . فيزعلوا

ناس عاوزة حد يجيب لها تمويل أو شركاء . فاعتذر . فيزعلوا

ناس عاوزاني أسوق لمنتجها بالعمولة . أعتذر . يزعلوا

.

الحقيقة إن المجال بتاعنا سهل فيه جدا حد يعمل عليك البيزنس ده . فانتبه

سهل حد يستغل شغفك واندفاعك وياخد منك فلوس مقابل اللا شيء

واكتر مجال ممكن يتضحك عليك فيه . هو إن حد ياخد منك فلوس عشان ( يسوق لك ) مشروعك

.

إلا التسويق . اتعلمه

.

يعني فوض أي حاجة في المشروع للغير . إلا التسويق . لازم تتعلمه

أقول لك . إنتا ممكن ما تعملش مشروع أصلا . إلا التسويق . لازم تعمله انتا بنفسك

يعني ممكن تصنع منتج عند الغير . وتخلي غير تاني يغلفهولك . وغير تالت ينقلهولك . لكن اللي يسوق المنتج . لازم يكون إنتا

.

ولإن الناس بتستسهل . فبتصدق أي حد يقول لها ( تعالى أما أسوق لك منتجك )

ما حدش بيسوق لحد منتجه

اللي بيحصل إنه يعمل لك إعلان

والاعلان ده هوا ١ ٪ من التسويق

.

ما حدش هيدرس مسار التسويق لمنتجك بشكل كامل

من أول دراسة حاجات السوق والفجوات والحصص والشرائح والصورة الذهنية والاستهداف والمزيج التسويقي والتسعير والترويج والعروض والخصومات والإعلانات و و و

ما حدش هيعمل لك ده

.

فيه حد هيعمل لك ( إعلان ) فقط

ويقول لك أنا وصلت إعلانك لمليون واحد

أنا عملت اللي عليا

المنتج ما باعش ليه . دي مش شغلي

.

مع إنه في الحقيقة ده شغل التسويق فعلا

المنتج ما باعش ليه ده شغل التسويق طبعا

وانتا في الاول قلت إنك ( هتسوق ) للمنتج . ما قلتش إنك فقط ( هتعلن ) عنه

.

يا فندم

ما حدش بيسوق لمنتج حد

أقصى ما يمكن أن تفعله شركة التسويق . هو إنها تسوق لنفسها . ويا ريت تفلح أساسا

لكن إنها تسوق ليك إنتا !! فانتا بتحلم

.

دي حاجة زي ما يكون عندك ابن . ومنتظر من المدرس إنه ( يربيه )

المدرس ( هيعلمه ) . لكن التربية دي بتاعتك إنتا

.

التسويق مجهود كبير جدا . صعب إن شركة تعمله لأكتر من نفسها

عارف أنا لو بسوق لحد فعلا . هاخد نصف الأرباح . حرفيا . وده سعر عادل جدا

أنا خطوة كمان واشتري منك منتجك وابيعه بنفسي وآخد كل الأرباح

اصحى