كتبت البوست ده من حوالي ساعة

وخلال الساعة جالي حوالي 20 ردّ كلّهم ما وصلهمش معنى البوست !!!

كده يبقى الغلط عندي

فخلّيني أوضّح معنى البوست منعا لحدوث لبس

أو إنّ نتيجة البوست تكون مضرّة بدلا من أن تكون نافعة

-

معنى البوست هو إنّ حضرتك لو عاوز تعمل بيزنس - فكلّ اللي مطلوب منّك هوّا إنّك تعلن عن إنّك بتعمل البيزنس ده

-

هييجي واحد يعمل عندك أوّل شغلانة - دا أوّل كيس زبالة

اعلن عن ده

-

فيه حدّ هيشوف الإعلان ومعاه كيس زبالة تاني

هيجي لك

اعلن عن ده

-

لحدّ ما الناس كلّها تعرف إنّ اللي معاه كيس زبالة ييجي لحضرتك

-

فلو إنتا واقف قدّام مؤسّسة عظيمة - بتتفرّج عليها من برّا السور - وبتسأل نفسك - معقول أنا أقدر اعمل صرح زيّ ده - وبتقول لنفسك ( مستحيل طبعا )

فأنا بقول لك اعمل بسّ أوّل خطوة - واعلن عنها

ومع الوقت هتبتدي الناس تجيلك - ومع الوقت هتتراكم النتائج - لحدّ ما يكون عندك مؤسّسة عظيمة زيّ المؤسّسة اللي إنتا واقف قدّام سورها دلوقتي

-

أكبر شركات المقاولات في مصر مين - عدّ كده - هتلاقي منهم صبّور مثلا

صبّور دا بدء إزّاي ؟!

بدء ببناء مقابر

ترب !!!

-

بسّ ابني الترب صحّ - واعلن عن ده - شويّة شويّة هتلاقي حدّ بيقول لك طب تعمل لي ملحق ع الفيلّا بتاعتي

طب تعمل لي فيلا

-

اعمل الملحق واعمل الفيلا - واعلن عن ده

-

هتلاقي حدّ بيقول لك طب تعمل لي عمارة - طب تعمل لي كومباوند - دي أكياس الزبالة المقصودة في المثل

-

أنا قلت إنّ ده أخطر مثل سمعته في البيزنس - وأنا ما بقولش كلام استهلاكيّ - يعني مش كلّ ما هقول مثل وعاوزك تنتبه ليه هقول لك ده أخطر مثل

لأ - هيّا بتبقى مرّة واحدة - أخطر مثل ده - يبقى أخطر مثل ده

أخطر معلومة هي معلومة الدخل المحايد - تبقى أخطر معلومة هي معلومة الدخل المحايد

أهمّ مبدأ محتاج تفهمه هو مبدأ الأرزاق - يبقى أهمّ مبدا محتاج تفهمه هو مبدأ الأرزاق

-

نرجع للمثل

اتكلّمنا عن صبّور

خد عندك مثلا الفوتوسيشنز

-

زمان كانت الناس بتروح استوديو تتصوّر يوم الفرح

طلع واحد بيقول أنا باعمل فوتوسيشنز

يعني إيه يا عمّ فوتوسيشنز

-

فأخينا ده خد أخوه وعروسة أخوه وراحوا أرض زراعيّة وخد لهم كذا لقطة وقال لك دا فوتويسشنز

ورفعها على صفحته ع الفيسبوك

دا أوّل كيس زبالة

-

شافته بنت عبيطة تانية - قالت أنا عاوزة كيس زبالة من ده

فعمل الفوتوسيشنز التانية ونشرها

-

لحدّ ما بقى عندنا مزبلة الفوتوسيشنز المنتشرة حاليا

مزبلة فعلا

-

المثال التالت - العبد لله

جيت في 2018 وقلت أنا باعمل دراسات جدوى للمصانع

ولا حدّ عبّرني

هههههههههههههه

-

فضلت من 2018 ل 2020 أنزّل فيديوهات تعليميّة على قناة المكتب

-

في 2020 عملت أوّل دراسة فعليّة

أعلنت عنها

-

جه واحد تاني

وتالت

والحمد لله الموضوع مشي

-

لكن كان أهمّ حاجة بعد توفيق ربّنا سبحانه وتعالى هو إنّي أعلن عن تسليم الدراسة الأولى

والتانية

والتالتة

وهكذا

-

حبّيت أزرع في دماغ الناس فكرة إنّ الناس دي بتعمل دراسات فعليّة - غير دراسات مكاتب المحاسبة

فبقيت أحكي كتير عن مواقف ما تحصلش إلّا مع حدّ بيعمل دراسات فعليّة بتتناول الخامات ومصادرها والماكينات ومورّديها وهكذا

-

فتلاقيني عامل بوست باحكي فيه على الهامش إنّي أثناء تواصلت مع شركات الخامات المصريّة فما ردّوش ع الإيميلات - وصياح كتير بقى

طب أثناء تواصلي مع شركات الماكينات الصينيّة قالوا لي كذا - وقلت لهم كذا - وقالوا وقلنا - وهكذا

فتبتدي تتزرع في دماغ الناس إنّ دا بيعمل دراسة تنفيذيّة فعلا

مش ورقتين وجمع وطرح وخلاص ودراسات من اللي بتتقدّم للبنوك والتنمية الصناعيّة

-

حبّيت أزرع في دماغ الناس إنّ دي ناس شغّالة على الأرض

فروح مصنع واتصوّر قدّام المكن ونزّل صورة مع هاشتاج إحنا ع الأرض

وصورة تانية من مصنع تاني

صورة تالتة من مفارق طرق صحراويّة وأنا رايح مصنع على حدود ليبيا

وهكذا

-

فالمثال بتاع الظابط ده - هو أخطر مثال في البيزنس

عاوز تعمل بيزنس كبير ( مزبلة )

المطلوب فقط هو أوّل خطوة ( أوّل كيس زبالة )

والإعلان عنها ( إنّ الناس تعرف إنّ اللي معاه كيس زبالة يحطّه هنا )

وسيب الحياة تتعامل

بعد شويّة هتلاقي بقى عندك مزبلة كبيرة ( بيزنس كبير ) !!!