جالي سؤال على الواتس مفاده ( إنتوا ليه مركزين على النقطة دي )

.

والإجابة ببساطة هي إن المستثمر اللي بيتبنى فكرة إنه لازم يكون صبي قبل ما يبقى معلم . هيضيع وقت كبير من عمره في تعلم شيء عديم القيمة . ألا وهو إنه يبقى صبي في المجال

.

هيستهلك جزء كبير من طاقته ومجهوده في اللا شيء

.

الموضوع يشبه إنك تكون طول عمرك هتسوق عربية أوتوماتيك . فحد يقنعك إنك عشان تبقى سواق صح . لازم تتعلم السواقة على عربية مانيوال !!

هوا جاب المعلومة دي منين ؟! ما تعرفش !!

.

فتروح تتعلم السواقة المانيوال في ٣ شهور مثلا . وبعدين تكتشف إنها لم تضف لك أي جديد في سواقة عربيتك الأوتوماتيك . ولا رفعت مهارتك ولا حاجة

.

وتكتشف إن المهارات الحقيقية اللي كنت محتاجها . هي مهارة تقدير المسافات والسرعات . مش تبديل الغيارات

.

هتبقى عامل زي حزلقوم لما قطعوا له صباعه . وطول المهمة لابس كوتشيات . هههههههه

.

فيه فرق كبير بين إنتا عاوز تبقى إيه . وبناءا عليه نشوف انتا محتاج تبقى صبي ولا لأ

.

هل انتا محتاج تبقى مشغل مخرطة مثلا . فده موضوع معتمد على المهارة اليدوية بجانب العلم . فانتا لازم تكتسب العلم والمهارة الاتنين

.

فهنا لازم تبقى صبي تحت إيد خراط قديم . عشان يكسبك مهارة الخراطة

.

بينما علم الخراطة نفسه هتكتسبه في المدرسة الفنية . زي قانون السلبة على المخرطة مثلا

.

ولا انتا عاوز تبقى مهندس تصميم ميكانيكي . فانتا هتصمم بعض الأجزاء اللي هتتصنع على المخرطة

.

فهنا اللي انتا محتاجه هوا معرفة إمكانيات المخرطة . والمخرطة دي تقدر تصنع إيه وما تقدرش تصنع إيه . وإيه الحاجات اللي تاخد بالك منها وانتا بتصمم جزء هيتصنع على المخرطة

أو ما يسمى التصميم المراعي للتصميم . أو Design for Manufacturing

دا دورك الحقيقي

.

لو قصرت في الدور ده . ورحت ضيعت وقتك في تعلم تشغيل المخرطة . فانتا مهندس سفيه . ضيعت وقتك فيما لا يفيدك . بينما قصرت فيما يفيدك أصلا

.

الموضوع يفرق تالت لو انتا مستثمر وهتعمل مصنع خراطة إنتاجية مثلا لقطع الغيار اللازمة للأجهزة المنزلية والسيارات

.

هنا لو رحت تتعلم ازاي تصمم الأجزاء اللي هتتصنع على المخرطة . فانتا سفيه بردو . مستثمر سفيه . بتضيع وقتك فيما لا يفيد . وبتقصر في دورك الأصلي

.

دورك الاصلي هنا هو النظر للمخرطة من منظور استثماري

سعرها كام . إهلاكها على كام سنة . هتصنع كام قطعة في فترة إهلاكها . هنكسب من وراها كام

يبقى نشتريها ولا لأ . نشتري منها كام . جديدة ولا مستعملة . تقليدية ولا CNC

.

دا دورك الحقيقي هنا . لا دورك تصمم . ولا دورك تصنع

.

تخيل بقى إن المستثمر ده . إحنا كموجهين في مجال البيزنس . سبناه للي بيقول له لازم تبقى صبي قبل ما تبقى معلم

نبقى ظلمناه قد إيه ؟!

.

قال رسول الله صلى الله عليه وسلم ( عليك بما ينفعك )

وقال عليه الصلاة والسلام ( اللهم إني أعوذ بك من علم لا ينفع )