من شوية كتبت بوست بقول فيه استخدم كلمة ماشينري بدل ماشينز . وفاسيليتي بدل فاكتوري . عشان تبان فاهم

.

فللأسف أحد ضحايا الاستسهال في زمننا الحالي دخل بكل ثقة وقال ( الفرق بينهم بسيط . دي بريتيش ودي أميريكان )

.

مع شعور منه إنه ( ما تصقفوش يا جماعة . دي أقل حاجة عندي )

.

فطبعا راح ضحية الهبد . وخد بلوك

بس بصراحة الثقة مهمة . هي أهم ما في الهبد الحقيقة

.

لكن

خلينا . نعيا لذكراه . نوضح بعض المصطلحات اللي ممكن تقابل حضرتك وما تكونش فاهم معناها بشكل دقيق

.

أولا /

.

[#مصطلحات\_خاصة\_بالماكينات](https://www.facebook.com/hashtag/%D9%85%D8%B5%D8%B7%D9%84%D8%AD%D8%A7%D8%AA_%D8%AE%D8%A7%D8%B5%D8%A9_%D8%A8%D8%A7%D9%84%D9%85%D8%A7%D9%83%D9%8A%D9%86%D8%A7%D8%AA?__eep__=6&__cft__%5b0%5d=AZXUK3eKUCC0Kpar-kdMt91wY0j7xpNWNaRbYK-8yFJsj2YY1ttSu1xdzmTvSi_GL6TE5i2LfVXhnLQNnvChhjmLE6YrKtGl1ZPUmIKpS2z-QC_CHneqiJRcK7E4GeLecD_z-xU7Y8NJh-5St_jyo32dWQbSgxk4Di3Wgcsun0wlnPcJp98fUi3x5yvKBbBXNIg&__tn__=*NK-R)

.

tool

عدة

.

ودي بتستخدم عادة مع حاجة بتستخدم باليد . ومالهاش مصدر طاقة . زي المفك أو البنسة

.

وممكن تستخدم مع عدد بسيطة ذات مصدر طاقة . زي الشنيور مثلا

.

tooling

المساعدات

.

غالبا حضرتك عارف الاسطمبات . تقدر تعتبر إن كلمة تولينج معناها اسطمبات !!

لكننا بتستخدم كلمة تولينج للتعبير عن كل الاسطمبات اللي بتركب على المكن . ما بنقصدش بيها اسطمبة واحدة . أو نوع اسطمبات واحد . نقصد ( مجموع ) الاسطمبات

.

يعني

لو عندنا مصنع قطع غيار سيارات مثلا . وبنحتاج له اسطمبات متنوعة . فقسم الاسطمبات هنا هيبقى اسمه قسم التولينج

لإنه هيعمل أنواع متعددة من الاسطمبات

.

لكن . لو الاسطمبة راكبة على المكنة . فما يتقالش عليها تولينج . دي اسطمبة واحدة

.

كلمة تولينج بردو تشمل أسلحة المقصات والتنايات

.

يعني كلمة تولينج تعني الأجزاء الميكانيكية الوسيطة اللي بتركب على المكن عشان تخليه يؤدي وظيفته

.

والمقصات والتنايات العدة المستخدمة عليهم بنسميها سلاح

كذلك المناشير

.

والمنشار إسمه الفصيح ( سراق ) . عشان لو قابلتك الكلمة ما تستغربهاش بردو

.

وبمناسبة الاسطمبات

فكلمة mold

غالبا بتستخدم مع الخامات اللي بتنصهر . زي البلاستيك

.

لكن die

بتستخدم مع الأجزاء اللي بتتشكل

زي الصاج . أو المطروقات

فما ينفعش تقول على اسطمبة كبس إنها mold

.

ولو الاسطمبة اسطمبة قطع

يبقى الجزء العلوي هيبقى اسمه punch

والسفلي die

.

وبانش بالعربي يعني سنبك

.

وبمناسبة البريتش والأميريكان

فالصينيين ما زالوا بيستخدموا السبيلنج البريتش للكلمة . mould

.

machine

ماكينة أو آلة

.

ودي بتستخدم مع الماكينة اللي بتعمل تغيير على المدخلات

على شكل المدخلات

.

لكن

set

جهاز

.

فده ما بيغيرش في شكل المدخلات . زي أجهزة القياس مثلا أو التحليل . دي إسمها جهاز . مش مكنة

.

ولو المستخدم للقياس حاجة بسيطة . فهنسميها آداة قياس . زي المسطرة

.

equipment

معدة

.

ودي فرقها عن المكنة إنها ما بتلمسش المنتج

زي مثلا كومبريسور الهوا . هوا معدة في المصنع . لكن ما نقولش عليه مكنة

.

وكلمة المعدات أيضا بتستخدم مع الأوناش والكلاركات . هي معدات تكميلية في المصنع . لكنها لا تتدخل فى تحويل الخامات لمنتجات

.

وكلمة معدات بتستخدم مع معدات الحفر والبناء

زي الكراكات واللوادر

.

ولاحظ إن كلمة equipment

لا تجمع

يعني ما ينفعش تقول equipments

هيا كلمة كده زي software

.

utilities

بمعنى مرافق المصنع

زي كومبريسور الهواء

غلاية البخار

محول الكهرباء

مولد الكهرباء

مضخات المياه

.

نيجي بقى للكلمة اللي جابت البلوك لأخينا

machinery

ميكنة

.

كلمة ماشينري مش معناها ماكينات . ولكن ميكنة

ودي المقصود بيها ( مجموع ) كل الماكينات والمعدات المستخدمة في المصنع

.

يعني كل المخلوقات الميكانيكية الموجودة جوا المصنع . دي بنسميها ميكنة

.

فلما أقول لك مصنع كذا ما شاء الله عندهم ماشينري جبارة . يبقى أنا أقصد كل التنوع الموجود في المصنع

.

وبالمناسبة . دايما في الزراعة بيستخدموا كلمة ميكنة . نظرا لتنوع المعدات المستخدمة جنبا إلى جنب في المزرعة

.

كلمة ميكنة مقارنة بماكينة

machinery vs machine

زيها زي مساعدات مقارنة باسطمبة

tooling vs mold

زيهم زي عمالة مقارنة بعامل

labor vs worker

.

الكلمات الأولى تعني ( مجموع ) الكلمات الثانية

.

machine tools

آلات الورش

.

ودي بتطلق على ماكينات الورش الأساسية

وهما ٧

المخرطة . الفريزة . المثقاب . المكشطة . المكبس . المنشار الترددي . ماكينة التجليخ

.

دول مع بعض كده يعملوا ورشة أساسية تقدر تصنع تقريبا أي منتج معدني

.

لكن ما ينفعش مثلا تقول على ماكينة حقن البلاستيك إنها ماشين تول

.

fixtures

التجهيزات

.

ودي تقفيصات بنعملها عشان نثبت عليها المنتجات أثناء التصنيع

.

زي مثلا لو عاوز ألحم حلق باب . فهاعمل تجهيزة تتحط عليها أجزاء الحلق على المقاسات المظبوطة . وتتمسك الأجزاء بكلامبات . وتتلحم . وبعدين تتفك الكلامبات . فيطلع الحلق على المقاس المظبوط

.

أو طبعا تجهيزات الخراطة . أو التجميع

.

ودي مساحة واسعة جدا للصنايعي . لإنه عادة كل صنايعي بيعمل تجهيزاته اللي بتريحه بنفسه . ومن التجهيزات تقدر تقيم هل اللي قدامك ده صنايعي فعلا ولا لأ . الصنايعي وهوا بيعمل تجهيزاته بتحسه مهندس أصلا

.

ولو التجهيزة فيها تقب هتعدي منه بنطة عشان تتقب تقب في مكان محدد . بيبقى اسمها jig

.

line

خط

وده مجموعة من الماكينات ورا بعض بيعملوا عمليات تصنيع متتابعة على المدخلات للوصول لشكل المنتج النهائي

.

وعادة بنقول production line

مع إن كلمة برودكشن أقل من manufacturing

لكنها جرت العادة إننا نسميه خط إنتاج مش تصنيع

.

وخط تصنيع المواسير إسمه tube mill

مش tube line

.

conveyor

سير نقل

.

handling

معدات مناولة

زي الجنازير . أو الأسانسير مثلا . يعني المعدات المستخدمة لنقل المنتجات من نقطة للتانية داخل المصنع

.

نيجي للجزء التاني /

.

[#مصطلحات\_خاصة\_بالمصانع](https://www.facebook.com/hashtag/%D9%85%D8%B5%D8%B7%D9%84%D8%AD%D8%A7%D8%AA_%D8%AE%D8%A7%D8%B5%D8%A9_%D8%A8%D8%A7%D9%84%D9%85%D8%B5%D8%A7%D9%86%D8%B9?__eep__=6&__cft__%5b0%5d=AZXUK3eKUCC0Kpar-kdMt91wY0j7xpNWNaRbYK-8yFJsj2YY1ttSu1xdzmTvSi_GL6TE5i2LfVXhnLQNnvChhjmLE6YrKtGl1ZPUmIKpS2z-QC_CHneqiJRcK7E4GeLecD_z-xU7Y8NJh-5St_jyo32dWQbSgxk4Di3Wgcsun0wlnPcJp98fUi3x5yvKBbBXNIg&__tn__=*NK-R)

.

shop floor

حرفيا معناها أرض المصنع

.

لكنها بتستخدم للتعبير عن وجود الشيء داخل بيئة المصنع

.

يعني أقول لك مثلا إحنا هننزل الرسومات للشوب فلور . يعني هنحولها لمرحلة التصنيع

.

أو المهندس ده موجود دايما في الشوب فلور . يعني موجود بين العمال والمكن

.

أو المعلومة دي أنا جبتها من الشوب فلور . يعني جبتها بالممارسة العملية

.

station

محطة

وده مكان بتحصل فيه عملية تصنيع معينة على المنتج . وينتقل بعدها لمحطة تانية

زي محطات التجميع أو الاختبار

.

cabinet

كابينة

وهي شبه المحطة . لكنها بتكون مغلقة

زي كبائن اللحام مثلا . أو الدهان

.

preparation

التجهيز أو التحضيرات

ودي بتطلق على المحطات الأولية في بعض الخطوط

زي مثلا استعدال وقص الصاج قبل ما يدخل على المكابس . فده اسمه قسم التجهيز

.

أو في مصانع الموبيليا تلاقي قسم فيه مناشير شريط بتجهز قطع الخشب على المقاسات الأولية قبل ما تدخل على التصنيع

.

وكلمة التحضيرات بتستخدم مع أقسام التجهيز لو كان الموضوع فيه كيميا

زي تحضيرات الورق مثلا . فهتلاقي الورق الدشت بيتدوب في أحواض بنسميها أحواض التحضيرات . مش أحواض التجهيز

.

كذلك تحضيرات الصباغة

.

workshop

ورشة

.

وكلمة ورشة نفسها متاخدة من كلمة workshop

زي ما خدنا كلمة كوبانية من company

وبنطة من point

وبلاطة من plate

وبلية من ball

وأعتقد إن فيه علاقة بين كلمة ماكينة و machine

.

الورشة هي مصنع صغير

زي ورشة النجارة . هتكون فيها ماكينات نجارة بسيطة

وورشة الملابس بتسمى مشغل

.

وممكن كلمة ورشة تطلق على القسم في المصنع . فنقول مثلا دي ورشة الخراطة . ودي ورشة اللحام . ودي ورشة التشطيبات

.

ولو المصنع كبير . وأقسامه حجم القسم نفسه كبير . فساعتها هنقول قسم department

.

وأحيانا أصحاب المصانع الصغيرة يقول بأسى إنه عنده ورشة . مكسوف يقول مصنع

فساعتها بقول له الفرق بين الورشة والمصنع هو نظام التشغيل

لو فيه نظام تبقى مصنع

.

لو ما فيش نظام . يبقى ورشة . حتى لو كان مساحته مليون متر

.

factory

مصنع

.

facility

منشأة

ودي تطلق على أي منشأة . مش شرط مصنع

.

لكننا في الصناعة بنطلق كلمة فاسيليتي لما نقصد دور المصنع في تسهيل عملية البيزنس

.

يعني مثلا هنستورد قمح من روسيا . لكننا محتاجين نعبي القمح في شكاير . لإنه هيكون جاي سايب في مركب حوض

.

فهنا نقول . محتاجين نعمل ( فاسيليتي ) في المينا نعبي فيها القمح في شكاير

فالمصنع هنا إحنا بننظر له كآداة هتسهل لينا البيزنس بتاعنا . فبنسميه في الحالة دي فاسيليتي

.

yard

فناء

وده جزء مفتوح من المصنع بيستخدم عادة لتخزين الخامات أو المنتجات

.

زي مثلا لو مصنع مقطورات . فمحتاج مكان يخزن فيه المقطورات . ده عادة هيكون مكان مكشوف

.

warehouse

مخزن

.

inventory

مخزون

.

house

محطة

زي محطة فرز وتعبئة الفواكه . إسمها fruits house

مش فاكتوري

.

plant

مصنع بردو

بس دي بتستخدم مع المصانع الضخمة . زي مصانع الكيماويات مثلا . هتلاقي اسمها chemicals plant

مش فاكتوري

.

mill

مصنع بردو

بس دي بتستخدم مع مصانع الصناعات الثقيلة

زي مثلا مصنع درفلة الصاج . هتلاقي اسمه rolling mill

مش فاكتوري

.

نيجي للجزء التالت /

.

[#مصطلحات\_خاصة\_بالصناعة](https://www.facebook.com/hashtag/%D9%85%D8%B5%D8%B7%D9%84%D8%AD%D8%A7%D8%AA_%D8%AE%D8%A7%D8%B5%D8%A9_%D8%A8%D8%A7%D9%84%D8%B5%D9%86%D8%A7%D8%B9%D8%A9?__eep__=6&__cft__%5b0%5d=AZXUK3eKUCC0Kpar-kdMt91wY0j7xpNWNaRbYK-8yFJsj2YY1ttSu1xdzmTvSi_GL6TE5i2LfVXhnLQNnvChhjmLE6YrKtGl1ZPUmIKpS2z-QC_CHneqiJRcK7E4GeLecD_z-xU7Y8NJh-5St_jyo32dWQbSgxk4Di3Wgcsun0wlnPcJp98fUi3x5yvKBbBXNIg&__tn__=*NK-R)

.

production

إنتاج

ودي تعني إنتاج صغير

.

manufacturing

تصنيع

ودي يبقى دخلنا في التصنيع الكمي والمتواصل

.

industry

صناعة

وتعني منظومة الصناعة

.

وهذه الكلمة تستخدم لكل المجالات التي تكبر فتتحول لمنظومة

مثل صناعة السينما مثلا . بتاخد لفظ صناعة عادي

.

fabrication

ودي بتستخدم مع نوع التصنيع اللي فيه القيمة المضافة قليلة

زي صناعات التجميع مثلا

أو تصنيع الكمر من ألواح الحديد بالتقطيع واللحام . فده هنسميه beams fabrication

مش مانيفاكشرنج

.

engineering

العمل السابق للتصنيع

.

والكلمة هنا مش معناها حرفي بمعنى هندسة

ولكن معناها كل المهام اللي بنعملها عشان نوصل لمنتج نهائي

.

زي مثلا لو المنتج محتاج اسطمبات . واحنا شغالين على تصنيع الاسطمبات دي . فبنقول إننا في مرحلة الإنجينيرنج بنعمل التولينج

.

commissioning

النيابة

ودي معناها إن شركة محلية تنوب عن شركة أجنبية في تركيب وتشغيل خط إنتاج لمصنع محلي

.

ودي غير commission

اللي معناها عمولة الوساطة

.

installation

تنصيب

يعني تركيب الماكينات

.

erection

تركيب

ودي عادة بتستخدم مع الحاجات الكبيرة

زي تركيب خط درفلة مثلا

أو تركيب جمالون مصنع

.

company

شركة

ودي غير المصنع

يعني لو قلت مصنع ماكينات . وشركة ماكينات . فدول ليهم تفسيرين مختلفين

.

الشركة عادة هي الكيان الاستثماري . اللي ممكن من جواه يكون عنده مصنع . أو اتنين . ومخازن . ومقر إداري . إلخ

.

corporate

مؤسسة

ودي أكبر من الشركة

وعادة بتكون كيان كبير جواه مجموعة شركات

شركة استيراد . مصنع . شركة توزيع . إلخ

.

group

مجموعة

ودي تفرق في إنها ممكن تكون شغالة في أكتر من مجال استثماري

فممكن مجموعة واحدة تكون فيها نشاط عقارات . ونشاط سياحي . ومستشفيات . وجامعة . ومصانع . وترابيزات بلياردو وبنج

.

[#إصحى\_للكلمات](https://www.facebook.com/hashtag/%D8%A5%D8%B5%D8%AD%D9%89_%D9%84%D9%84%D9%83%D9%84%D9%85%D8%A7%D8%AA?__eep__=6&__cft__%5b0%5d=AZXUK3eKUCC0Kpar-kdMt91wY0j7xpNWNaRbYK-8yFJsj2YY1ttSu1xdzmTvSi_GL6TE5i2LfVXhnLQNnvChhjmLE6YrKtGl1ZPUmIKpS2z-QC_CHneqiJRcK7E4GeLecD_z-xU7Y8NJh-5St_jyo32dWQbSgxk4Di3Wgcsun0wlnPcJp98fUi3x5yvKBbBXNIg&__tn__=*NK-R)

[#wake\_up\_for\_words](https://www.facebook.com/hashtag/wake_up_for_words?__eep__=6&__cft__%5b0%5d=AZXUK3eKUCC0Kpar-kdMt91wY0j7xpNWNaRbYK-8yFJsj2YY1ttSu1xdzmTvSi_GL6TE5i2LfVXhnLQNnvChhjmLE6YrKtGl1ZPUmIKpS2z-QC_CHneqiJRcK7E4GeLecD_z-xU7Y8NJh-5St_jyo32dWQbSgxk4Di3Wgcsun0wlnPcJp98fUi3x5yvKBbBXNIg&__tn__=*NK-R)