كتبت بوست إنّك كرجل أعمال لازم تكون بتعرف تتكلّم

دي مش ميزة فيك - إنتا مش رايح تحبّ وقدرتك على الكلام هتساعدك توقّع البنت اللي بتحبّها

إنتا رجل أعمال - القدرة على الكلام دي آداة - عدّة من عدد شغلك - زيّ راس المال كده

-

فواحد قال لي لأ مش لازم - ما عندك الحاجّ محمود العربيّ ما كانش بيعرف يتكلّم !!

-

للأسف الثقافة عندنا فيها [#تأصيل\_للفشل](https://www.facebook.com/hashtag/%D8%AA%D8%A3%D8%B5%D9%8A%D9%84_%D9%84%D9%84%D9%81%D8%B4%D9%84?__eep__=6&__cft__%5b0%5d=AZXMR4dACKv4L0qOaCmeSwhwvcUEwbfyOyf9z-UqUCgE2Vcuqedv-qGFbx1P73sm6TbWJ5GeAyxIV1KQsCN_XHWZ69IW7us_OvTz3IlhcqQbfHSDc0ezGIJXemajNObXdYZBaxKdSeyv6iOIAi4HLyUOvkgYbiNOowva6HulHdTEQjmqZpbhMtrXRdNn_jKE3v1rPV4yPLv8ZQCeYhZBKy2q&__tn__=*NK-R)

-

يعني الناس عندنا مش بتفشل كده وخلاص

لأ - أبسوليوتلي - إحنا عندنا منهجيّة مدروسة للفشل

كفايانا بقى فشل بعشوائيّة - لازم نفشل بنظام - بأصول

-

من ضمن تأصيل الفشل ده - القاعدة العميكة اللي بتقول ( العلم في الراس مش ف الكرّاس )

-

مع إنّه الحقيقة الراس ما فيش فيها علم - اللي في الراس إسمه خبرة

لمّا الخبرات بتنزل من الراس تتحطّ في الكرّاس - بتبقى علوم

لكن طول ما هيّا في الراس يبقى اسمها خبرة

-

قاعدة العلم في الراس مش في الكرّاس دي ( إحدى نظريّاتنا الأصيلة للفشل ) - هيّا اللي خلّت ناس كتير تقول - ما الحاجّ محمود العربيّ ما كانش معاه دكتوراه في إدارة الأعمال يعني

-

مع إنّهم بيتغافلوا ( عن عمد ) - عن إنّه كانت عنده ( خبرات السوق ) اللي ما هيّاش عندهم

-

يعني الحاجّ محمود العربيّ ما كانش عنده علم - بسّ كانت عنده خبرة

فأنا هاعتبر نفسي زيّه في حتّة إنّه ما كانش عنده علم - لكن هنردم التراب على النصّ التاني من الجملة ( بتاع إنّه كان عنده خبرة )

خبرة واحد بيتاجر من أيّام ما كان طفل

خبرة واحد وهوّا صبيّ - كان في مدرسة من مدارس التجارة في مصر - وهي حيّ الموسكيّ التجاريّ الشهير

-

فأنا هاخد نصّ الآية اللي عاجبني - وهاتغافل عن النصّ التاني

-

بيتغافلوا كمان في قصّة الحاجّ محمود العربيّ - إنّه مرحلة إنّه ما كانش عنده علم دي - كانت في مرحلة من حياته في البدايات فقط - لكنّه بعد كده ما كمّلش من غير علم

لو كان اكتفى بالخبرة فقط - كان كمّل زيّه زيّ تجّار كتير عاشوا وماتوا من غير ذكر

-

الراجل كان حواليه ناس متخصّصة كلّ في مجاله - فهوّا ما كانش بيفتي في النواحي العلميّة في الحسابات مثلا - ما غيّرش قواعد القوائم الماليّة مثلا

لمّا حبّ يعمل المصنع - ما جابش صنايعيّة من قليوب يبنوا له المصنع في بنها - راح جاب ناس من اليابان حضرتك - فانتا بتقارن نفسك بيه ليه ؟!!

-

بيتغافلوا كمان ( عن عمد ) - عن إنّ عائلة العربيّ - من أوّل الجيل التاني - همّا ناس أصحاب علم في البيزنس

الجيل التالت كلّه تقريبا دارسين بيزنس في الجامعة الأمريكيّة على الأقلّ

-

فاحنا هنستعبط - وهنقول الحاجّ محمود العربيّ ما كانش دارس - فأنا مش هادرس أنا كمان - وهانجح

وهنعمل عمي عن إنّ كلّ العائلة هي عائلة قائمة على علم

-

أنا شخصيّا درّبت المهندسين في مجموعة العربيّ على تصميم المنتجات والاسطمبات لمدّة حوالي 3 شهور - مجموعة العربيّ فيها قسم تدريب مستقلّ أساسا

( صورة البوست من كورس الاسطمبات في مجموعة العربيّ )

-

فيه نقطة رابعة الناس دي بيتغافلوها بردو - ألا وهي - إنّ [#زمن](https://www.facebook.com/hashtag/%D8%B2%D9%85%D9%86?__eep__=6&__cft__%5b0%5d=AZXMR4dACKv4L0qOaCmeSwhwvcUEwbfyOyf9z-UqUCgE2Vcuqedv-qGFbx1P73sm6TbWJ5GeAyxIV1KQsCN_XHWZ69IW7us_OvTz3IlhcqQbfHSDc0ezGIJXemajNObXdYZBaxKdSeyv6iOIAi4HLyUOvkgYbiNOowva6HulHdTEQjmqZpbhMtrXRdNn_jKE3v1rPV4yPLv8ZQCeYhZBKy2q&__tn__=*NK-R) الحاجّ محمود العربيّ - كان كلّ اللي حواليه أساسا جاهلين - فلمّا يطلع واحد من وسطهم بيفهم - وعنده المثابرة - هيعدّيهم

-

لكن في زمننا ده - اللي حواليك ما بقوش جهلة - فلو انتا بتفهم - وعندك صبر - هتفضل واقف مكانك بردو

حضرتك لو جبت أيّ لاعب درجة تالتة حاليا في رياضة زيّ رفع الأثقال مثلا - ورجعت بيه 100 سنة للوراء - ودخلت بيه الأوليمبيّات - هتاخد الميدالية الذهبيّة مستريّح - بلاعب درجة تالتة !!

-

ليه ؟!

شوف منافسات رفع الأثقال زمان كانت عاملة ازّاي - كنت لو شلت 100 كيلو يعتبروك من كوكب تاني - العلم كان واقف لفترة طويلة قدّام قاعدة في الرياضة بتقول إنّ الإنسان مستحيل يشيل أكتر من وزنه أساسا

حاليا إنّك تشيل وزنك ده يعتبر إنتا لسّه ما دخلتش النادي أصلا

-

فنفس الموضوع في البيزنس

لو كان زمان ينفع إنّك تنجح بقدر من الخبرة والصبر

فحاليا الموضوع ما بقاش كده - بقى لازم جنب الخبرة والصبر دول - وتحتهم - قاعدة كبيرة من العلم

-

كلّ اللي فات ده بقى كوم

وإنّك تحاول تطوّر الجملة بتاعة ( ما الحاجّ محمود العربيّ ما كانش دارس )

إنّك تطوّرها لجملة إنّه ( ما الحاجّ محمود العربيّ ما كانش بيعرف يتكلّم ) !!

يا راجل - دانا قرفت أردّ عليك