زمان أيّام ما كنت شغّال مهندس تصميم ميكانيكيّ - كان مديري يقول لي التصميم دا هياخد وقت قدّ إيه - ف أقول له ( أسبوع ) مثلا

-

ييجي بعدها بيومين يقول لي ( خلّصت ؟ )

أبقى مجنون لو قلت له خلّصت - حتّى لو كنت خلّصت

-

وأبقى مجنون لو في أوّل يوم خلّصت نصف الشغل مثلا - بناءا على سوء تقدير منّي للوقت المطلوب للشغل - ف أقوم مخلّص النصّ التاني تاني يوم

-

لأ طبعا - الصحّ إنّي أشتغل في أيّ شغل تاني خلال الأسبوع - غير الشغلانة دي - وأسلّم الشغلانة المطلوبة في وقتها - أو قبل وقتها بيوم مثلا - مش أكتر من كده

-

وإلّا - يبقى انا لمّا قلت هخلّص الشغلانة في أسبوع - كنت أقدر أخلّصها في يومين - دا الانطباع اللي هياخده المدير عنّي

-

بعد كده لو عطاني شغلانة محتاجة أسبوع فعلا - وقلت له هخلّصها في أسبوع - هوّا هيطلبها منّي بعد 48 ساعة بالدقيقة

-

ولو لقاني ما خلّصتهاش - يبقى انا باتلكّع - يبقى اجتهادك في أوّل مرّة جنى عليك - مش نفعك

-

في الصورة /

-

واحد بيقول لي عاوزك تدخل معانا وسيط في بيع مصنع - قلت له انتوا كام - قال لي إحنا 4 وانتا الخامس

-

يعني كده همّا هياخدوا 80 % وأنا 20 % من العمولة

-

قلت له للأسف ما اقدرش ادخل في وساطة فيها 5 وسطاء

-

قال لي عاوزهم يبقوا كام وسيط ؟

-

نعم !!

هوّا انتا بتزوّد وتنقّص بمزاجك ؟!

-

يعني ممكن إنتا وسيط واحد وجايب لي 3 اصحابك يعملوا وسطاء - عشان تاخد انتا لوحدك ال 80 % وتراضي اصحابك دول بأيّ حاجة مقابل التمثيليّة اللي هيعملوها معاك عليّا

-

دا أمر

-

الأمر التاني - إنّ النصّاب يكثر على لسانه قول كلمات مثل ( إحنا بنخاف ربّنا ) - ( إحنا مالناش طمع في حاجة ) - ( إحنا بنعمل الحاجات دي لوجه الله )

-

ولو ركبت معاه عربيته - مش هيفوّت إشارة إلّا لمّا يعطي خمسة ولّا عشرة جنيه لكلّ بنت واقفة تبيع مناديل في كلّ إشارة

-

مش بقول الصدقة عيب - لكن النصّاب بيبالغ لدرجة ملفتة للانتباه - لمن ينتبه

-

وعموما /

-

ما تدخلش في وساطة إلّا إنّك تكون الوسيط الوحيد

-

أو بالكتير يكون معاك وسيط تاني من طرف الطرف التاني - البائع مثلا الو انتا الوسيط من طرف المشتري أو العكس

-

وتأكّد على الموضوع ده قبل أيّ اتّفاق - عشان ما يطلعلكش واحد جايب قبيلة وراه كلّهم وسطاء

-

وبدل ما العمولة تتقسّم 50 ليك و 50 ليه

هتلاقيه بيقول لك 5 ليك - و 5 ليّا - و 90 للغلابة دول - دول غلابة - إنتا يرضيك يعني يموتوا من الجوع

-

ولو عارضته هيقول لك والدمعة بتفرّ من عينه - شكرا يا محترم - يا ابن الأصول - يا ابن الناس التيّبين

-

وانا والغلابة دول لينا ربّ اسمه الكريم - ياخي حسبي الله ونعم الوكيل - فوّضت أمري لله - هيّا الدنيا مالها - إيه جرالها - إيه غيّر أحوالها - مش هوّا دا العدل يا سياتّ القاضي - يا سياتّ القاضي - سيا.. القا.. - إه إه إه

-

ويقوم نازل على ركبه - والمسرح يولّع تسقيف

===============================