جات لي رسالتين امبارح والنهارده بيسألوا عن المنتجات اللي اتمنع استيرادها . أو المطلوب تصنيعها محليا لوقف استيرادها

.

يا جماعة . ما فيش حاجة اسمها كده . ما فيش دولة تقدر تمنع استيراد منتج ما

.

ما هو يا إما المنتج دا مهم جدا . ومش بيتصنع محليا . فما نقدرش نوقف استيراده . لإنه مهم

.

زي الخامات الأساسية للأدوية مثلا

.

أو منتج مهم . وبيتصنع محليا . فمعنى إننا ما زلنا بنستورده . إن الإنتاج المحلي مش كافي من حيث الكمية . أو مش واصل لمستوى جودة مطلوب لبعض العملاء . فهنضطر نستورده بردو

.

زي بعض الأدوية والمستلزمات الطبية

.

أو منتج مش مهم . فهنشغل بالنا بيه ليه ونوقف استيراده

.

ولو هوا مش مهم لدرجة إننا ممكن نوقف استيراده . يبقى السوق مش محتاجه . يبقى بتفكر تصنعه ليه ؟!

.

فلا محل من الإعراب لموضوع وقف استيراد منتج ما

.

سنة ٢٠١٦ طلع قرار اسمه قرار ٤٣

دا ما قالش منع استيراد بعض المنتجات . ولكنه طلب من المستورد المصري يطلب من الشركة الأجنبية تسجل نفسها عندنا في هيئة الرقابة على الصادرات والواردات

.

فدا كان يعتبر عرقلة للاستيراد . لكن مش منع ليه

لكننا على سبيل (( الاستسهال )) . بنقول أن قرار ٤٣ (( منع )) استيراد بعض المنتجات

.

فالمستورد إما بالفعل نجح إنه يخلي الشركة الأجنبية تيجي تسجل نفسها هنا

أو بقى يستورد المنتج مفكك ويجمعه

أو بدأ يصنعه محليا

.

لكن دا لا يعني منع استيراد المنتجات دي

.

ومن فترة طلع مركز تحديث الصناعة على ما أذكر بيان بالمنتجات المطلوب تصنيعها محليا

.

لكن دي كانت منتجات على مستوى مشكلة دولة

يعني منتجات ( الدولة ) عندها مشكلة في استيرادها

حاجة زي ألواح الصاج الستانلس مثلا

فحضرتك مش هتقدر تدخل في الاستثمار ده

دا استثمار محتاج مئات الملايين . بدليل إنه عامل مشكلة للدولة

.

فحضرتك باختصار ( ما تتناصحش )

ما تدخلش في تصنيع بند لإنك فقط سمعت إننا بنستورده

.

لازم تفهم الموضوع الأول قبل ما تبني قصر من الخيال حول تصنيع هذا المنتج محليا اعتمادا على معلومة إننا بنستورده

.

إحنا مثلا بتستورد أستك الفلوس . هل دا لإننا فاشلين في تصنيعه ؟!

لأ طبعا . ولكن لإن خامته الطبيعية موجودة في دول ما . اللي بيتزرع فيها شجر المطاط

فكل دول العالم بتاخد أستك الفلوس من الدول دي

.

بنستورد الورق الأبيض . هل لإننا فاشلين في تصنيعه

لأ طبعا

ولكن لإن الورق بيتصنع من الخشب . والخشب بييجي من الغابات . واحنا ما عندناش غابات

.

لكن عندنا نشاط قص الورق

وعندنا نشاط إعادة تدوير الورق لإنتاج ورق الكرتون

.

ومصانع ورق الكرتون دي بتتكلف مئات الملايين

أقصد إن عندنا الاستثمار الكافي لعمل مصانع الورق

مش مشكلة فلوس يعني

لكنها وضع طبيعي بناءا على معطيات اقتصادية

.

يعني لما كان المجال هو ورق الكرتون . اللي خامته متوافرة ( الدشت ) . عملنا مصانع ورق الكرتون

عندنا من ٥٠ ل ١٠٠ مصنع . تكلفة المصنع الواحد ع الأقل ١٠٠ مليون جنيه

.

لكن لإن ما عندناش غابات . فما عملناش مصانع ورق أبيض

.

حضرتك لو شايف منتج معين واعد . إشتغل في تجارته الأول قبل ما تفكر في تصنيعه

ومن خلال التجارة فيه هيتبين ليك سوق المنتج دا ماشي ازاي

.

وهتعرف لو بنستورده . ليه بنستورده

.

أحيانا بتكون أسباب منطقية . زي الأساتك والورق . فمش هتخوض مغامرة تصنيعه

.

وأحيان كتير جدا بيطلع إنه ما فيش سبب لعدم تصنيعه محليا . هو مجرد استسهال من المستوردين

ففي الحالة دي ممكن تدخل في تصنيعه محليا

.

والحمد لله عملنا دراسات كتير لمنتجات بالشكل ده

منتجات اتمنع استيرادها في قرار ٤٣ . فعملنا دراسات لمصانع تجميعها . وتصنيع بعض أجزائها محليا

.

ومنتجات المستورد بتاعها اتخنق من مشاكل الاستيراد . ولقى تصنيعها ممكن . فجالنا عشان يصنعها

.

لكن . في كل الحالات دي تقريبا . كان العميل بتاعنا هو ( مستورد سابق ) للمنتج اللي هنصنعه

.

فحضرتك بردو هترجع لنصيحة التجارة قبل التصنيع ( والاستيراد تجارة )

.

لو سمحت . إشغل بالك باللي تقدر تعمله النهارده وبكره

واللي تقدر تعمله في حدود راس مالك أو أقل منه

.

وليس كل ما يلمع ذهبا

وليس كل الذهب فرصة ليك

وربنا سبحانه وتعالى يهدينا للصواب