أنا مشفق على شباب ورجال هذا الزمن منّنا

منّكوا مين ؟!

منّنا إحنا - الناس اللي بتتكلّم عن البيزنس والاستثمار و و و

فخلّيني أبرّء نفسي

-

إحنا بنتكلّم عن البيزنس عشان نوصل بالناس إنّها تعيش عيشة كريمة

لو حضرتك فهمت من كلامي إنّك قوم طلّع نار من ودانك عشان تبقى رجل أعمال - فأنا لم أقصد ذلك

-

أنا لم أدع أحدا إنّه يشتغل أكتر من طاقته - اشتغل 8 ساعات فقط في اليوم

لا تتغافل عن حقوق أسرتك - زوجتك وأولادك - ومن قبلهم أسرتك الأولى - أبوك وأمّك وإخوتك وأقاربك

-

ما تحطّش لنفسك ميزان للنجاح - يعني - تقول أنا عاوز عند سنّ ال 30 مثلا أكون عملت أوّل مليون - أو عند ال 35 أو ال 40

ما تحطّش لنفسك صورة ذهنيّة عن النجاح - فيلّا - سيّارة فاخرة - إلخّ

إنتا كده بترهق نفسك وقلبك وبتحمّلهم أكتر من طاقتهم

-

إنتا جاي الحياة في اختبار وامتحان أساسيّ - باقي كلّ حاجة هي بتخدّم على الاختبار ده

إحنا بنشتغل عشان نجيب فلوس نصرف على العيال - خلاص - خلص الدور ده - ما تشغلش بالك بأكتر من كده

-

تذكّر دائما حديث الرسول صلّى الله عليه وسلّم

قَالَ رَسُولُ اللهِ صَلَّى اللَّهُ عَلَيْهِ وَسَلَّمَ : (مَنْ أَصْبَحَ مِنْكُمْ آمِنًا فِي سِرْبِهِ ، مُعَافًى فِي جَسَدِهِ ، عِنْدَهُ قُوتُ يَوْمِهِ ، فَكَأَنَّمَا حِيزَتْ لَهُ الدُّنْيَا)

إنتا مش محتاج اكتر من كده

اللي ييجي بعد كده ييجي على رواقة - ما جاش - ما يجيش - ما تقطّعش نفسك عليه

-

الكلام ده مش كلام دروشة - ولا الغنى بييجي بالمجهود الفائق - ولا بالذكاء الخارق

الغنى ابتلاء - زيّه زيّ الفقر

-

مين غنيّ يقدر يقول إنّه صنع ثروته بنفسه - يبقى مجنون

ما كنت ممكن تبذل مجهود قدّ ده 10 مرّات - وهيّا هيّا - تلاقي نفسك ما فيش إلّا الدخل العادي خالص

أو يجيلك دخل كتير - وتصرفه في مصارف كتيرة - الفلوس بتتبخّر من إيدك - وتبقى هتتجنّن الفلوس بتروح فين - بتروح - هوّا انتا اللي جبتها ؟! - ولا انتا اللي صرفتها

مش مقتنع خالص - هتقوم تلاقي المصنع ولع - والعمارة وقعت - والعربيّة عملت حادثة - اعترض وشوف اعتراضك هيفيدك بإيه

-

لا الفلوس بتيجي بالمجهود - ولا بتروح بالكسل - وجودها وقلّتها كلاهما ابتلاء

قال تعالى

وَنَبْلُوكُمْ بِالشَّرِّ وَالْخَيْرِ فِتْنَةً

-

الشرّ فتنة - يعني اختبار - والخير بردو فتنة - اختبار

-

الفيسبوك الفترة دي بقى مؤلم جدّا - طول الوقت بيعرض عليك نمط حياة بيصنع لك بيه مقياس إنّ دي السعادة

بتشوف ناس بمستوى معيشة معيّن - ودايما بيضحكوا !!!

فتتربط عندك السعادة بالمستوى ده

إذا ما كنتش تعيش في بيت بالشكل ده - تركب عربيّة بالشكل ده - وتلبس بالشكل ده - وتاكل بالشكل ده - فانتا من المحرومين في الأرض - إنتا حظّك ناقص

الفيسبوك بيصنع لك الوهم ده في خيالك - لحدّ ما واحدة واحدة بيتحوّل من وهم ليقين

-

نيجي احنا نطربقها أكتر على دماغك أكتر - ونقول لك جنب الفيلا والعربيّة - لازم يكون عندك مشروع ومصنع !!

أبرأ إلى الله سبحانه وتعالى من ذلك

-

إحنا بنقول لك امشي واجتهد - دورنا هو إنّنا نقول لك تجتهد إزّاي صحّ - إيه الطريق اللي تجتهد فيه عشان ما تضيّعش وقت في طريق خطأ

أنا دوري أوصف لك الطريق الصحّ - لكن !!! ما قلتلكش اجري في الطريق ده - ما قلتلكش غمّض عينك عن كلّ ما هو حول الطريق - دينك وصحّتك وأهلك

-

أنا باوصف لك الطريق الصحيح - لكن !!! من تمام النصيحة - إنّي أقول لك ( امشي على الطريق ده بالراحة )