هل تقصد تتكلم عن الفقراء . ولا فقراء الفكر ؟

طبعا أقصد فقراء الفكر . أنا ههاجم الفقراء ليه

.

حلو كده

دي الإجابة البسيطة

لكن تعالى نتعمق شوية

.

فيه ارتباط غير إلزامي بين الفقر العادي . فقر الفلوس يعني . وبين فقر الفكر

دا بيجيب ده . ودا بيجيب ده

والعكس كذلك في الغنى

.

دا الأصل

.

والاستثناء هوا إنك تلاقي فقير الفلوس غني الفكر

.

ولو الاستثناء ده حصل . فهو مؤقت . وهيزول قريبا إن شاء الله

.

يعني الفقير غني الفكر . هيبقى غني مع الوقت . ف هيزول الاستثناء بتاعه

.

هيا مالها كلكعت كده ليه . ما كنا خدنا الإجابة اللي في الأول وخلاص

عيب عليك . إنتا اتعودت مني على السطحية ؟!

.

فيه ارتباطات بتبقى غير إلزامية

.

يعني مثلا لو قلت لك إن فلان طيار . ف فيه ارتباط إلزامي إنه نظره قوي مثلا

.

لو قلت لك إن فلان سباح . ف فيه ارتباط إلزامي إن نفسه طويل

.

لكن

لو قلت لك إن حد عمل معاك موقف رجولي . ف فيه ارتباط ( غير إلزامي ) إن الحد ده ذكر وليس أنثى

.

لو قلت لك إن حد كريم . ف فيه ارتباط ( غير إلزامي ) إن الحد ده غني

.

ليه الارتباطات غير الإلزامية دي بتحصل ؟!

لإنها نتائج من بعضها ولبعضها

.

يعني مثلا فلان غني . ف بياكل كويس . عنده فرصة يلعب رياضة . فبتبقى صحته كويسة

ف فيه ارتباط غير إلزامي بين الغنى والصحة

.

نرجع بقى لموضوعنا

هل فقير الفلوس بيكون فقير الفكر

.

الإجابة لأ

لكن

فيه ارتباط غير إلزامي بينهم

.

يعني فقير الفكر بيتصرف تصرفات تخليه فقير الفلوس

.

لا . ما تقرطسنيش

أنا ما قلتلكش هل فقير الفكر بيكون فقير الفلوس ولا لأ

أنا سألتك ( هل فقير الفلوس بيكون فقير الفكر ولا لأ )

.

هههههههه

قفشتني ؟!

شكلك بدأت تبقى غني الفكر

.

وبالمناسبة

لو ما كنتش خدت بالك إن الصيغة الأولى كان فيها قرطسة . ف إنتا فقير الفكر . بس ما تعرفش

.

فقراء الفكر ما بيفرقوش بين الصيغ . كله عند العرب صابون

.

وبيفهموا الصيغ على غير معناها . وييجوا يقرفونا بقى بفكرهم المقلوب . وعاوزيننا ندافع عن نفسنا مقابل فهمهم الغلط لكلامنا . مش كلامنا الغلط !! . ف بنعمل لهم بلوكات

.

نرجع بقى السؤال بالصيغة التانية

هل فقير الفلوس بيكون فقير الفكر ؟!

.

طيب يا سيدي . هجاوبك

.

أيوه فقير الفلوس بيكون فقير الفكر . ولكن بشكل غير إلزامي

.

ليه

لإن البيئة اللي عايش فيها فقير الفلوس بتدفعه للتفكير بطريقة فقيرة

.

من أول أهله اللي حبوا ينصحوه نصائح تنفعه في حياته . ف حشوا دماغه بنصائح بتأسس وتأصل لفقر الفكر

.

مرورا بأصحابه . اللي كل تصرفاتهم مبنية على فقر فكر

.

وصولا لإنه خرج للحياة . ف لإنه فقير . اتحط في مكان بيجبره على فقر الفكر

.

إشتغل عامل مثلا . فبقى تفكيره كله محصور في مواعيد الحضور والانصراف . ويا ترى هيخصموا مننا إيه الشهر ده . ولو عاوز اغيب بكره . إيه الحجة ( الكدبة ) العبقرية اللي هاقنع بيها صاحب المكان إني مش هقدر اجي بكره . خالتي ماتت لحد دلوقتي ٣ مرات . ف بقى تفكيره كله محصور في ( إزاي ألفق كدبة مبلوعة )

.

العبقرية عنده بقت كدبة تافهة . وأصحابه بيصقفوا له . يا ابن اللعيبة . قدرت تقرطس المدير إن خالتك ماتت رابع

.

وأهله قالوا له . يا ابني اللي ييجي منهم أحسن منهم . أصحاب الشركة دول حرامية أصلا . وسارقين مجهودك وماصين دمك . طالما عرفت تاخد يوم الإجازة منهم يبقى روح العب وامبصط

.

بينما إبن الغني . اتحط في بيئة علمته ( غالبا بدون وعي منه ) إنه يفكر تفكير غني

.

يعني إبن الغني اتحط فجأة كده ك مدير للشركة اللي شغال فيها الفقير . ف ابن الغني ده بدأ يفكر في مسائل كبيرة

.

ما بقاش بيفكر في يوم غياب . وهيجيب له حجة منين . لإنه ممكن ما يجيش بكره عادي

.

لكنه بدأ يفكر في إزاي المكان اللي بيكسب مليون جنيه في السنة . إزاي اخليه يكسب ١٠ مليون

.

ف غصب عنه . اضطر يفكر فى ( المسائل الكبيرة )

.

ف فقر وغنى الفكر مردوده بيكون ل ( حجم المسائل اللي بيفكر فيها الشخص )

.

طيب

ليه بنكلمك ك فقير فكر وبنقول لك تخلص من فقر الفكر ده

.

ببساطة . لإن ده السهل عليك دلوقتي . إنتا ممكن تقرأ اللي اتكتب وتشوف اللي اتصور في المسألة دي . هتلاقي عشرات المصادر

.

لكن . هقول لك إبقى غني فلوس ازاي !! هتقرأ إيه فتبقى غني يعني

.

ثانيا

لإن تطوير فكرك من فقر الفكر ل غنى الفكر . هوا اللي هينقلك من فقر الفلوس ل غنى الفلوس

.

أنا لو عطيتك فلوس دلوقتي . ولسه فكرك فقير . هتضيع الفلوس بفكرك الفقير . وهترجع فقير فلوس تاني . وفقير فكر زي ما انتا

.

أكبر مشكلة في موضوع فقر وغنى الفكر ده . إن أصحابه مش حاسين بيه

لا الغني مدرك إنه غني الفكر

ولا الفقير مدرك إنه فقير الفكر

.

ليه

لإنهم اكتسبوا طرق التفكير دي . ( الغنية أو الفقيرة ) في مرحلة من حياتهم كان عقلهم الباطن هوا اللي بيتعلم . في الطفولة

ف عقلهم الواعي ما هواش واعي بده

.

الوحيد اللي يقدر يحس بالفرق . هوا واحد عاش حياة منقسمة بين الفقراء والأغنياء . هوا دا الوحيد اللي يقدر يشوف الفروق اللي بينهم في طرق تفكيرهم

.

لكن . لو انتا فقير . وعشت مليون سنة وسط الفقراء . عمرك ما هتحس فيهم بمشاكل في طرق تفكيرهم

.

أخيرا /

.

قلت لك إن غنى الفكر مرتبط بحجم المسائل اللي بتفكر فيها

.

ف لو انتا فقير . وما عندكش فرصة تفكر في إدارة شركة بملايين عشان تكتسب غنى الفكر . يبقى إحشر دماغك في مسائل كبيرة تانية متاحة

.

خلافات فكرية قديمة

خلافات فقهية عميقة

دراسة قانون

.

كده هتحول عقلك لإنه يتصدر لإجابة الأسئلة الكبيرة

دي طريقة ( مجانية ) هتخلي عقلك بعد شوية يفكر بشكل كبير وعميق عموما

.

وقتها . هتلاقي عقلك ده . اللي دربته على المسائل الكبيرة . بدأ يشوف تصرفات فقراء الفكر حواليك . وبدأ يحس بصغرها وتفاهتها

.

لكن . لو حاشر عقلك في خلافات الكورة مثلا . عقلك هيكبر من أي اتجاه يعني !!