بالنسبة لموضوع البيزنس والتحفيز ولازم تطلّع نار من ودانك والكلام ده

شوف حضرتك

اللي عاوز يعمل بيزنس مش محتاج تحفيز

ده محتاج تعليم

-

خلّينا نرجع خطوة لورا

هل كلّ الناس مؤهّلة تكون رجال أعمال ؟

لا طبعا

ممكن 99 % من الناس المناسب ليهم إنّهم يكونوا موظّفين

فكون حضرتك نازل جلد جلد في الناس

عشان تسيب شغلها وتفتح زير اون بيزنس

فده ما هو إلا ضرب في الميّت

والضرب في الميّت حرام

-

يتبقّي ال 1 % المؤهّلين للبيزنس

ودول مش محتاجين تحفيز

لاحق إنتا بسّ ع التحفّز اللي جوّاهم

همّا بيبقوا متحفّزين لوحدهم

أوفر دوز

لدرجة إنّي دايما بقول لهم إنتا البنزين وأنا الفرامل

-

اللي عاوز يعمل بيزنس يلزمه يتعلّم مش يتحفّز

التعلّم هيقيّد تحفّزه ويوجّه طاقته للاتّجاه الصحيح

ويوفّر عليه التجارب الفاشلة اللي بفلوس مش ببلاش

-

التحفّز اللي جوّاه بيكون مخلّيه زيّ الطور الهايج

عاوز يدخل أيّ طريق بدون علم أو وعي

وطبعا إنتا لو دخلت طريق غلط وإنتا متحفّز فهتخسر بردو

ما حدّش قال إنّ المتحفّزين واخدين إعفاء من الفشل أو الخسارة

-

بالعكس

كلّ ما تكون سرعتك أكبر كلّ ما يكون تأثير الحادثة عليك أكبر

وكلّ ما تكون سرعتك أكبر ودخلت طريق غلط

كلّ ما هتبعد عن الصحّ أكتر

-

عشان كده كتبت يوما ما جملة وافتكروها

((( هييجي اليوم اللي تحمد فيه ربّنا

إنّك كنت فقير في يوم من الأيّام

فاضطرّيت تتعلّم قبل ما تشتغل )))

-

فحضرتك بوستات التنمية البشريّة دي بلاش منها

لو عندك علم تنقله للناس اتفضّل

لكن بلاش شحن ع الفاضي

-

الأعجب بقي إنّك تلاقي واحد يقول لك

إزّاي أحفّز نفسي للبيزنس

حضرتك لو مش متحفّز خلقة يبقي خلّيك مكانك وما تتهوّرش

إنتا وراك بيت ومسؤوليّة ما تضيّعهمش عشان أحلام وهميّة

-

والنصيحة تاني وتالت للمتحفّزين خلقة بقي إنّه استهدوا بالله

واتعلّموا البيزنس قبل ما تصرفوا ملّيم

اتعلّموا كلّ ما هو متاح من مصادر نظريّة مجّانيّة ع النت

وبعدين هيبان ليك إيه اللي لسّه محتاج تتعلّمه

بسّ لازم يتدفع فيه فلوس

خدلك ع الأقلّ سنة لابد في الدرا بتذاكر

وبعدين ابتدي جسّ نبض السوق بالراحة

ما تتهوّرش

لانّ السنة النظريّ دي بردو مش هتعطيك كلّ حاجة

والغلطة في التنفيذ بفلوس

وممكن تكون بكلّ الفلوس اللي معاك

-

أخيرا

بلاش السؤال المستفزّ بتاع أتعلّم منين

ما تبقاش عامل زيّ اللي في جزيرة

وبيسأل البحر منين