[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXAEYsgT9HhvsJr4atLwplcrn4ALY_YebvdeMsqa6ExIZ3ioCNBM_gBAPaE0s77URm7ziZvNyzWFPd6OnEw3wpq7LB23lQiMDkPnpCEhSzSM7G55mLUcUhzR9kU64xoE7FHbX0toE_HYwl0oR5JGNIbRQ2OQ7iq3zoJmTfZKqX7eaOKxrJgg65UbghsYwOD6JQ&__tn__=*NK-R)

-

لو بتفكّر تعمل بيزنس - فلازم تتخلّص من مشكلة عامّة بتصيب كلّ الناس

وهي [#الاستسهال\_في\_الحكم\_عن\_طريق\_التنميط](https://www.facebook.com/hashtag/%D8%A7%D9%84%D8%A7%D8%B3%D8%AA%D8%B3%D9%87%D8%A7%D9%84_%D9%81%D9%8A_%D8%A7%D9%84%D8%AD%D9%83%D9%85_%D8%B9%D9%86_%D8%B7%D8%B1%D9%8A%D9%82_%D8%A7%D9%84%D8%AA%D9%86%D9%85%D9%8A%D8%B7?__eep__=6&__cft__%5b0%5d=AZXAEYsgT9HhvsJr4atLwplcrn4ALY_YebvdeMsqa6ExIZ3ioCNBM_gBAPaE0s77URm7ziZvNyzWFPd6OnEw3wpq7LB23lQiMDkPnpCEhSzSM7G55mLUcUhzR9kU64xoE7FHbX0toE_HYwl0oR5JGNIbRQ2OQ7iq3zoJmTfZKqX7eaOKxrJgg65UbghsYwOD6JQ&__tn__=*NK-R)

-

حاجة مثلا زيّ

الستّات نكديّين

الدمايطة بخلاء

الإسكندرانيّة متكبّرين

-

دي نماذج من التعميم والتنميط - اللي الناس بتميل ليه عشان بيريّحهم

-

يعني إيه بيريّحهم ؟!

يعني بيخلّيك مش محتاج تبذل مجهود كبير عشان تقيّم كلّ فرع على حدة - فبتاخد الشجرة كلّها تعطيها حكم عامّ - وتسقطه على كلّ فروعها

-

تبقى ارتحت من التفكير في فرز الشريحة الكبيرة دي لشرايح أصغر

وأيّ راحة ؟! لإنّ التفكير ممكن تعتبره أكبر نشاط متعب للإنسان

على رأي هاني رمزيّ لمّا قال ( أنا التفكير أساسا بيتعبني )

-

وتبقى بردو ارتحت من المجهود اللي محتاج تبذله لحلّ مشكلة مع فرع من هذه الفروع - عن طريق إنّك تنقل الاتّهام ليه هوّا - وانتا تبقى بريء

-

موضوع التنميط ده - أو التعميم - أو الـ stereotyping

بينتقل معاك كمواطن إنسان طبيعيّ - لمرحلة البيزنس

فتبقى رجل أعمال - لكنّك زيّ الإنسان الطبيعيّ في التفكير - ودي كارثة

-

لازم حضرتك تفهم إنّ رجل الأعمال مش زيّ باقي البشر

زيّ ما هوّا مش زيّهم في حجم فلوسه وأرباحه - فهوّا مش زيّهم في طرق تفكيره

-

معظم الناس ( العاديّين ) متخيّلين إنّ رجل الأعمال زيّهم في كلّ حاجة - هوّا يفرق عنهم بسّ في إنّه معاه فلوس كتير - ودا بردو بيريّحهم

-

مش قلنا قبل كده إنّ المهمّة الأساسيّة للعقل الباطن هي إنّه يريّحك ويحميك

فانتا لمّا بتتخيّل إنّ الراجل المليونير ده زيّك بالظبط - بتستريّح من المجهود اللي المفروض تعمله عشان تتحوّل لحد مؤهّل يكون مليونير

وبتحمي نفسك من تأنيب الضمير اللي كان هيصيبك لإنّك ما بتبذلش المجهود ده

-

التنميط بردو من ميانيزمات العقل الباطن

-

مراتك زعلانة - ومزعّلاك - فتقول إنّ الستّات نكديّين

دا بيريّحك ويحميك

-

بيريّحك من بذل المجهود اللازم لإسعادها

وبيحميك من الشعور بالتقصير - بإنّه بيقول لك إنتا مش غلطان - هيّا اللي نكديّة بطبيعتها

-

كلّ دا بيحصل للناس ( العاديّين )

المشكلة لمّا يحصل لحدّ هو في الأساس رجل أعمال

فتلاقي واحد انتقل من مرحلة الإنسان العادي - لمرحلة الإنسان رجل الأعمال - لكنّه واخد معاه في شنطة السفر القلّة اللي كان بشرب فيها - وزلعة المشّ - وملوخيّة ناشفة !!!

واخد معاه [#عقليّة\_التنميط](https://www.facebook.com/hashtag/%D8%B9%D9%82%D9%84%D9%8A%D9%91%D8%A9_%D8%A7%D9%84%D8%AA%D9%86%D9%85%D9%8A%D8%B7?__eep__=6&__cft__%5b0%5d=AZXAEYsgT9HhvsJr4atLwplcrn4ALY_YebvdeMsqa6ExIZ3ioCNBM_gBAPaE0s77URm7ziZvNyzWFPd6OnEw3wpq7LB23lQiMDkPnpCEhSzSM7G55mLUcUhzR9kU64xoE7FHbX0toE_HYwl0oR5JGNIbRQ2OQ7iq3zoJmTfZKqX7eaOKxrJgg65UbghsYwOD6JQ&__tn__=*NK-R)

-

فتلاقيه يقوم عامل تنميطات جديدة

بدل ما كان بيقول المنايفة بخلا مثلا - تلاقيه بيقول ( العمّال مهملين )

بدل ما كان بيقول الإسكندرانيّة متكبّرين - تلاقيه بيقول ( العملا مش عايزين يشتروا )

بدل ما كان بيقول الستّات نكديّين - تلاقيه بيقول ( القوانين ظالمة )

-

لو سألته - مين من العمّال مهمل - ومين مش مهمل - وازّاي تتعامل مع ده - وازّاي تتعامل مع ده - وإيه أسباب الإهمال ده - وقسّمها لي لأسباب انتا مسؤول عنها - وأسباب العامل جاي لك بيها - وبالنسبة للأسباب اللي حصلت بسببك - إيه ممكن تعمله عشان تغيّرها - وبالنسبة للأسباب اللي العامل جاي لك بيها - إزّاي ممكن تحاول تقلّل من أثرها على العامل

-

حطّ لي كلّ الهري ده في كفّة - وحطّ في الكفّة التانية كلمة ( العمّال مهملين )

هتفهم يعني إيه ( التنميط بيريّحه )

-

يقول لك مثلا - الحاجات الصينيّة جودتها سيّئة

الكلام ده يا فندم يقوله المواطن العادي - لكن انتا صاحب بيزنس - فالمفروض تقول لي تعرف كام شركة في الصين بتصنّع الخامات والماكينات اللي مصنعك بيحتاجها - وقسّمهم لي ل 5 درجات - حسب الجودة والسعر - وقول لي مين من الدرجات دي الأنسب ليك هنا

-

يا راجل - كبّر مخّك - هيّا الصين جودتها سيّئة وخلاص

-

يقول لك مثلا - المواطن المصريّ عاوز الحاجة الرخيصة

يا خبر

المواطن المصريّ !!

يعني بتضمّ 100 مليون مواطن في كلمة

يعني اللي ساكن في القطّاميّة هايتس - بقى زيّ اللي ساكن في مدينتي ؟!

ما همّأ فعلا زيّ بعض

ما علينا

-

حضرتك متخيّل الشخص ده مطلوب منّه يقعد يفرز 100 مليون مواطن - ويقسّمهم لشرايح -شوف بقى كام شريحة

ويقسّمهم جغرافيّا

وثقافيّا وتعليميّا

عشان يطلع بشرايح من جوّا الشرايح دي هتكون مناسبة لاستهدافه

-

وعنده لسّه 10 مليون مواطن برّا مصر - بينزلوا3أجازات في الصيف - محتاج يقسّمهم بردو

دا ال 10 مليون دول دولة لوحدهم

-

حطّ لي كلّ الهري ده في كفّة - وفي الكفّة التانية كلمة ( الناس عاوزة الرخيص )

يبقى التنميط حلو ولّا لأ

-

حلو طبعا - المهمّ هوّا مفيد ولّا لأ

-

ملحوظاية صغيّرة /

أنا بدأت معاك البوست بتنميط - وانتا اتكيّفت - وما خدتش بالك منّه

مش قلت لك عقلك الباطن شغّال بالتنميط عشان بيريّحه

-

ده أوّل سطر في البوست

( لو بتفكّر تعمل بيزنس - فلازم تتخلّص من مشكلة عامّة بتصيب كلّ الناس )

-

مشكلة ((( عامّة )))

تصيب ((( كووووولّ ))) الناس !!

دا تنميط ولّا مش تنميط يا بتوع المدارس ؟!!