الموضوع يرجع لشخصيّتك

وقدّ إيه إنتا بتقدّم المخاطرة على الحسابات

-

في الوقت اللي احنا فيه ده - كلّه بيحسب

لكن - بعد الحسابات - بتكون المخاطرة

-

ما فيش حاجة اسمها ( المخاطرة المحسوبة )

فيه حاجة اسمها مستقلّة اسمها ( حسابات ) - وبعدها حاجة مستقلّة تانية إسمها ( مخاطرة )

-

ممكن تحسب - والحسابات تقول لك إنّ موضوع ما جيّد بنسبة 40 % - وموضوع تاني جيّد بنسبة 90 %

وبعد كده تشوف انتا مستعدّ تخاطر قدّ إيه

-

ممكن حدّ ياخد ال 40 % دي ويدخل على المخاطرة - عادي - ولو صابت معاه هتكسب 300 %

وممكن واحد يخاطر في حاجة جيّدة بنسبة 90 % - وتنجح معاه - ويبقى ربحها 30 %

-

وممكن الاتنين يفشلوا - عادي

حتّى بعد الحسابات

عادي

-

الحسابات فقط بتقلّل الصدمات - وبتحميك من الأخطاء الساذجة

لكن ما فيش ضمانة إنّ الحسابات الفلانيّة هتكون نتيجتها في الواقع النتيجة الفلانيّة

-

عشان كده بقول لك الموضوع في النهاية بيعتمد على الصفات الشخصيّة أكبر من اعتماده على العلم

-

عشان كده لو حضرتك متابعني في سلسلة ( الطريق إلى البيزنس )

هتلاقيني باتكلّم في حوالي 7 حلقات عن ( الصفات الشخصيّة لرجل الأعمال )

بعدهم حوالي 7 حلقات تانيين باتكلّم عن ( طرق تفكير رجال الأعمال )

كلّ ده قبل ( وأهمّ من ) الكلام عن البيزنس والحسابات

-

وده اللي محتاجين نتكلّم عنّه أكتر

وده اللي انتا محتاج تظبّطه في نفسك أكتر

-

لإنّه بعد كلّ العلوم اللي في الدنيا - هتيجي عند لحظة اتّخاذ القرار - كلّ ده هيتراجع - واللي هيتقدّم هو صفاتك الشخصيّة وطرق تفكيرك فقط

مش الحسابات إطلاقا

-

ويفوز باللذّات كلّ مغامر - ويموت بالحسرات كلّ جبان