فيه نموذج عظيم على الصفحة النهارده بيؤكّد ويبصم ويطلع يقف بقدميه فوق الورقة بإنّ الفقراء يصنعون الفقر لأنفسهم بأنفسهم

يؤكّد أنّ الفقر فقر فكر

-

بقول للناس إنّه من طرق صناعة الثروة إنّك تصنّع منتج في دولة تكاليفها قليّلة

وتبيعه في دولة سعر البيع فيها عالي

فتصنع ثروة من المساحة دي

-

تخيّل معظم ردود الناس بتناقش إنّه ( بسّ تكاليف صناعة المنتج في الدولة التانية عالية )

-

فطبعا باعمل له بلوكّ

-

فاللي يدخل بعده يفتكر نفسه أوّل واحد يلاحظ إنّ تكاليف تصنيع المنتج في الدولة التانية عالية

فيقوم رازع نفس الكومنت

فياخد بلوكّ

-

واللي بعده واللي بعده

حوالي 100 واحد علّقوا نفس التعليق ده لحدّ دلوقتي !!!

-

مع إنّي ما قلتش لحدّ يروح يصنّع المنتج في الدولة التانية - أنا بقول لك استفيد من فرق السعر بين الدولتين - وصنّع هنا بالرخيص - وبيع هناك بالغالي

-

لا يا باشا انا مش هافهم - أنا جاي أردّ عليك وخلاص - لكن أوبشن إنّي أفهم الكلام واستفيد منّه ده مش شغّال عندي - هوّا انتا فاكرني غنيّ ؟!!!

-

طيّب الناس شايلة همّ تصنيع المنتج في الدولة التانية ليه ؟!!

خلّيني أصدمك وأقول لك السبب

السبب هو ( العقل الباطن عند الناس دي )

-

الناس دي لو عطيتها حلّ لصناعة الثروة - عقلهم الباطن هيبقى عاوز يرفض الحلّ ده !!!

-

عاوز يرفض حلّ صناعة الثروة ؟!!!

أيوه

-

طبعا حضرتك مش مصدّق - ما هو ده سرّ سيطرة عقلك الباطن عليك - إنّك مش قادر تفهم هوّا شغّال إزّاي

فبيعمل فيك كلّ مقلب واخوه - بيرزعك كلّ قفا والتاني - وانتا بتتلفّت تشوف مين اللي ضربك على قفاك

وهوّا عقلك الباطن اللي بيضربك وانتا مش واخد بالك

-

العقل الباطن شغلته الأساسيّة هيّا إنّه يخلّيك ( ما تحسّش بالألم )

فالعقل الباطن عند الفقير بيبقى شغّال بطريقة تودّيه لإنّ الفقر اللي هوّا فيه ما فيش حلّ تاني غير كده

عقله الباطن ((((( محتاج ))))) ده

لإنّ البديل هيكون إنّ الفقر اللي انا فيه ده أنا السبب فيه - أنا مقصّر

فـ ... إيه ؟!!

فهتتألّم

-

هنا يشتغل عقلك الباطن عشان يلحقك قبل ما تتألّم

عقلك الباطن عشان يحميك من الألم ده - بيشتغل بكلّ جهده في اتّجاه تبرير الفقر ليك

-

ولو عطيته حلّ لصناعة الثروة - لازم يبوّظهولك !!!

لإنّه خايف إنّك تفوق وتعرف إنّ عدم صناعة الثروة ده كان بسببك - فتدخل في دايرة الألم

-

عقلك الباطن يهمّه إنّك ما تتألّمش - بأيّ طريقة - ومهما كانت النتيجة - المهمّ - إنّك ما تتألّمش

وهوّا أذكى بكتير منّك بالمناسبة - يعني ممكن يشتغلك بمنتهى السهولة عادي جدّا - المهمّ إنّه يقوم بدوره - ألا وهو إنّه يحميك من الألم

-

فهتلاقيه عاوز يوصّلك لإنّ الوصول للغنى مستحيل - يبقى إيه ؟!!!

يبقى ارتاح - ما تتألّمش

-

لو عطيته حلّ - هيرفضه - عشان يحافظ عليك داخل دايرة الراحة - ويبعدك عن دايرة الألم

هيقول لك احنا فقراء - وما ينفعش غير كده - وهيقنعك بكده

وكلّ الحلول للوصول للغنى هي حلول عبيطة وغير منطقيّة

-

فهتلاقي الناس بتناقش موضوع إنّ تصنيع المنتجات في الدول التانية غالي - مع إنّ ما حدّش قال لهم يصنّعوا في دولة تانية !!!

مش مهمّ - مش لازم يقولوا

أنا كعقل باطن ما صدّقت ألاقي حلّ أنقذ بيه صاحبي من الدخول في دايرة الألم - هتبوّظهولي

-

طيّب فيه ناس فعلا نفّذت الحلول دي وحقّقت ثروة !!!

فالعقل الباطن يجري يلحقك قبل ما تقع في ديرة الألم ويقول لك - الأغنياء دول حراميّة - وأنا مش حرامي - أنا مش هبيع شرفي عشان أبقى غنيّ

-

يا حسرة عليك وانتا عايش مع العقل ده - دا لو عدوّك مش هيفكّر لك التفكير ده

-

[#اصحى\_هيغفّلك](https://www.facebook.com/hashtag/%D8%A7%D8%B5%D8%AD%D9%89_%D9%87%D9%8A%D8%BA%D9%81%D9%91%D9%84%D9%83?__eep__=6&__cft__%5b0%5d=AZUffFjQqIoFp8qRM1PbwGcU4-YBXYDJG-6VLHfXiJ-ZJU5cUWKH9Mtom-BlzO32bIL_htsHxe2u3eQMm2RdAoqfzR06EFUVrjaRsIqk4gvdVnfWHxtvC5p0Q-UeQ9PTzxECAvsmzthp7QJTBXj3dHMuup9FIkUuLkEs3jNveZ4qNSHSu4GmH7985Ykc3z6-yu4&__tn__=*NK-R)