[#المستثمر\_القمّوصة](https://www.facebook.com/hashtag/%D8%A7%D9%84%D9%85%D8%B3%D8%AA%D8%AB%D9%85%D8%B1_%D8%A7%D9%84%D9%82%D9%85%D9%91%D9%88%D8%B5%D8%A9?__eep__=6&__cft__%5b0%5d=AZUDyim4Y7TfvQqXp5JNaD9VtfEBZf_Gh8lNk2H1Ff28TLKFTdeYhK4zVi9vLoIGdu8VMNp50biwA18Ru7kk7ZBjdO33oDxsLGmGN2Vg-4v9vYm_o7Ai6MBh2dHZcGCltMT0gIXlMWDhEGcaoYSwIR5RCXj9bAtvsYb5af6lx4llHRRvIPefkicMNgpPb-9PnXQdLMJczOD8_yIBM9h1c0dH&__tn__=*NK-R)

-

فيه طريقة من طرق الناس الضلاليّة - إنّه لو بيتفاوض معاك على حاجة - يقوم ماسك في أيّ ربع كلمة ممكن تتفهم ك إساءة - ويعتبرك أسأت ليه - ويقوم عامل نفسه زعلان بقى وعاوز حدّ يصالحه

-

الشخص ده ما بيكونش زعلان ولا حاجة - هوّا فقط بيحاول يحطّك في موقف ( المسيء ) - وبناءا عليه - إنتا بقيت مضطرّ تقدّم تنازل في التفاوض عشان تصالحه

-

يعني - الغرض النهائيّ من تصرّفه ده هو غرض تفاوضيّ أصلا - لا هوّا زعلان ولا مقموص ولا حاجة

-

أفتكر مرّة حدّ كان عاوز يشتري منّي أرض - كان راجل عجوز - ف بيفاصل معايا - ف قلت له يا عمّ فلان - أنا ما ببيعش - لو هبيع ف أنا ببيع بيع غناوة - مش مضطرّ أفاصل مع حدّ

-

ف قال لي - يعني إيه بتغنّي عليّا دي - هوّا انا عيّل صغيّر عشان تغنّي عليّا

-

طبعا هوّا عارف أكتر منّي معنى بيع الغناوة - بيع الغناوة هوّا بيع اللي مش محتاج يبيع - لكنّه بيستخدم الطريقة دي عشان قال يعني أكون أنا كده غلطت فيه - ف عشان أصالحه - أقوم منزّل له في السعر - يا حراوتك يا ورا

-

حدّ تاني بردو كان بيستخدم معايا الطريقة دي من مدخل إنّنا قرايبك - فين بقى صلة الرحم

قال يعني صلة الرحم معناها إنّي أبيع بخسارة !!

وطبعا لمّا قلت لهم لأ - اتقمصوا

قال يعني بردو أنا لمّا ألاقيهم اتقمصوا هقوم منزّل لهم في السعر

-

ف إنتبه للطريقة دي في التعامل

ولو لقيت اللي قدّامك بيستخدمها - سيبك منّه - هتلاقيه من نفسه رجع قال لك ( أنا عارف إنّك ما كنتش تقصد - أنا بسّ فهمت غلط )

هيخاف الطلقة الفشنك اللي ضربها دي تبوّظ عليه البيعة

-

هوّا بيكون عارف إنّه ضلاليّ - وعارف إنّه بيمثّل - وما كانش فيه إساءة ولا حاجة

هوّا عامل اللقطة دي عشان مكسب - احتمال يتحقّق - لو ما اتحقّقش - بيتراجع بسرعة

-

المهمّ إنّك انتا تنتبه للمقلب قبل ما تشربه

-

لو عاوز تقرأ أكتر عن ممارسات شبيهة - إبحث في درايف المقالات عن ( مغالطة رجل القشّ )

التكنيك المذكور هنا هو نوع من مغالطات رجل القشّ

-

وما تطلبش الرابط

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUDyim4Y7TfvQqXp5JNaD9VtfEBZf_Gh8lNk2H1Ff28TLKFTdeYhK4zVi9vLoIGdu8VMNp50biwA18Ru7kk7ZBjdO33oDxsLGmGN2Vg-4v9vYm_o7Ai6MBh2dHZcGCltMT0gIXlMWDhEGcaoYSwIR5RCXj9bAtvsYb5af6lx4llHRRvIPefkicMNgpPb-9PnXQdLMJczOD8_yIBM9h1c0dH&__tn__=*NK-R)