حضرتك لو بتدوّر على فكرة مشروع - أنصحك تبطّل تدوّر

أفكار المشاريع ما بتجيش كده

-

اللي بيعمل مشروع لازم يكون [#مريض\_بمشروعه](https://www.facebook.com/hashtag/%D9%85%D8%B1%D9%8A%D8%B6_%D8%A8%D9%85%D8%B4%D8%B1%D9%88%D8%B9%D9%87?__eep__=6&__cft__%5b0%5d=AZX_hn5bT7F2DWOY1yL-eapGMVumlZ00q4R7LRogSwjR9K9gs3LnT9vQLEO6rmhC8xdSDCE8-KUjywS3Y3iEoH0ACDo4vMGWN8DZVTLF_USyOiTqfJJqLrHIarEfKi7rWc51Kx3vL0dXywq9nR7ZY2YTf07_eNuBisoJSGKj70yh3SdrXJ88gHc2-fb0QBHlb8bxChD9VvwxGKBhoB1RXUL3&__tn__=*NK-R)

-

مريض بمشروعه يعني خلاص بقى متشبّع بالمشروع لدرجة إنّه ما بقاش قادر ما يعملوش

خلاص - بقى مريض بمشروعه - فبيجيلي أساعده فيه

-

زيّ ما الستّ الحامل كده بتحتاج دكتور يولّدها

هيّا خلاص بيكون الجنين اكتمل نموّه داخل بطنها - كلّ اللي محتاجاه حدّ يساعدها في الولادة

-

دا معنى كلمة إنّ المستثمر لازم يكون ( مريض بمشروعه )

-

المستثمر بيبقى واحد بيتاجر في منتج معيّن - بيستورده مثلا - وبقى حاسس إنّ سعر استيراده أكبر بكتير من قيمته الحقيقيّة - فبيقعد يدوّر ويدعبس ممكن يصنّعه في مصر ازّاي - فبيجيلي

-

هوّا بيكون جايلي وهوّا مستورد للمنتج من سنين - وعارف مميّزاته وعيوبه - وعارف الفرق بين الصينيّ والهنديّ والأوروبّيّ منّه - وعارف بيبيع لمين في مصر - وبكام - ومنافسينه مين - ومميّزاتهم إيه - بسّ مش عارف يصنّعه ازّاي - فبيجيلي

-

المستثمر بيكون حدّ بيصنّع المنتج ده عند الغير من فترة - وبقى تعبان من التأخير اللي بيحصل له - أو إنّ الغير ده مش عاطيه الجودة اللي هوّا عاوزها - أو رافع عليه السعر - فبيجيلي عشان يعمل مصنعه الخاصّ

فهوّا أساسا وهوّا جايلي بيكون عارف جزء كبير عن تصنيع المنتج

-

المستثمر بيكون حدّ كان شغّال في شركة ما - وفي الشركة دي لاحظ إنّهم بيشتروا قطعة غيار معيّنة بعدد كبير - ودي قطعة مستهلكة بتبوظ بسرعة - ومصنعهم بيشتريها كتير - والمصانع المنافسة بتشتريها كتير

فبيجيلي عشان يصنّع القطعة دي ويبيعها للمصانع المستهلكة ليها

-

فهوّا أساسا بيكون جاي من داخل الحقل الفنّيّ للمنتج ده - يعني عارف خامة المنتج ومقاساته ومواصفاته إلخّ

لكنّه محتاج منّي أساعده في إزّاي المنتج ده بيتصنّع

-

لو حضرتك مش واصل لمرحلة المرض بالمشروع - يبقى ما تفكّرش في فكرة دلوقتي

-

كمّل في اللي انتا فيه - ولو فيه فكرة من نصيبك - هتلاقيها جايّة قدّامك لوحدها - وتقعد تلاعبك لحدّ ما تشغلك - ولمّا تشغلك - هتسحلك وراها بحث ومحاولات - لحدّ ما تبقى هتموت وتنفّذها ومش عارف

دا الوقت المناسب إنّك تقول عندي فكرة وعاوز اعمل مشروع

-

لكن - ما هو خلاف ذلك - فما هو إلّا [#مراهقة\_استثماريّة](https://www.facebook.com/hashtag/%D9%85%D8%B1%D8%A7%D9%87%D9%82%D8%A9_%D8%A7%D8%B3%D8%AA%D8%AB%D9%85%D8%A7%D8%B1%D9%8A%D9%91%D8%A9?__eep__=6&__cft__%5b0%5d=AZX_hn5bT7F2DWOY1yL-eapGMVumlZ00q4R7LRogSwjR9K9gs3LnT9vQLEO6rmhC8xdSDCE8-KUjywS3Y3iEoH0ACDo4vMGWN8DZVTLF_USyOiTqfJJqLrHIarEfKi7rWc51Kx3vL0dXywq9nR7ZY2YTf07_eNuBisoJSGKj70yh3SdrXJ88gHc2-fb0QBHlb8bxChD9VvwxGKBhoB1RXUL3&__tn__=*NK-R)

إنتا لسّه غير مؤهّل للمشروع

إنتا عاوز تعمل مشروع عشان يقولوا رجل الأعمال جه رجل الأعمال راح - بسّ كده مش أكتر