قرأت كتير عن صفات الشخص الناجح

لكن أكتر وصف لمس قلبي كان وصف بيقول إنّ الناجح ( بيتخيّل ) النجاح

-

الناجح بيشوف نفسه في المستقبل وهوّا محقّق النجاح

-

الرسول صلّى الله عليه وسلّم قال ( والله ليتمّن الله هذا الأمر حتّى يسير الراكب من صنعاء إلى حضرموت لا يخاف إلّا الله والذئب على غنمه ولكنّكم تستعجلون )

-

قال هذا الكلام لأناس كانوا يلاقون ما يلاقون من قريش وجبروتها

أناس كانت بيوتهم لا أبواب لها

بيوتهم خيام

كانوا لا يأمنون على أنفسهم في بيوتهم بله أن يأمنوا على أنفسهم في أسفارهم

لا سيّما أنّ قطع الطريق لم يكن جريمة عند العرب - بل كان من طرق كسب الرزق

-

ففي وسط هذه الظروف - وفي وسط هذا المجتمع - يقول لهم الرسول صلّى الله عليه وسلّم أنّهم في يوم من الأيّام لن يخافوا أحدا طيلة الطريق !!!

لقد كان الرسول صلّى الله عليه وسلّم ( يرى ) ذلك

-

ولذا أقول لك أنّ الناجح ( يتخيّل ) نجاحه

-

في موقف آخر

يقول الرسول صلّى الله عليه وسلّم لسراقة ابن مالك - بينما وجد سراقة الرسول صلّى الله عليه وسلّم وصاحبه أبا بكر رضي الله عنه في الصحراء - وكان على وشك الإبلاغ عنهما لقريش

فيقول له الرسول صلّى الله عليه وسلّم ( كأنّي بك وقد لبست سواري كسرى )

يعني أنا ( شايفك ) لابس سواري كسرى !!!

مين يصدّق ده ؟!!!

-

ولكنّ الرسول صلّى الله عليه وسلّم كان ( يرى ) ذلك

-

قد تقول

لقد كان الرسول صلّى الله عليه وسلّم يرى ذلك لأنّه رسول يوحى إليه ولكنّي لست برسول

-

أقول لك

قد يكون معك حقّ

ولكنّ هذا هو دأب الناجحين على الدوام

الناجح يستطيع أن يرى نفسه في المستقبل

-

محمود العربيّ رحمه الله كان بائعا بسيطا وكان يدعو الله دائما ويقول ( يا ربّ - 100 ألف جنيه - ومحلّ البرنسيس )

محلّ البرنسيس ده كان محلّ كبير - والحاجّ محمود العربيّ كان نفسه يشتريه

-

فصاحب العمل سمعه ذات يوم وقال له ( ادعي بحاجة معقولة )

فيقول له ( أنا بادعي ربّنا - وعطاؤه ليس له حدود )

-

بالمناسبة

من سوء الأدب مع الله سبحانه وتعالى أن تقلّل من الدعاء

يعني تقول مثلا ( يا ربّ أنا مش عاوز غير 10 آلاف جنيه )

-

المفروض تدعو بشئ عظيم - لانّك تطلب من العظيم

-

قال رسول الله صلّى الله عليه وسلّم ( إذا سأل أحدكم فليكثر - فإنّما يسأل ربّه )

-

ومن الواجب في الدعاء أيضا أن تعزم - ولا تقل ( إن شاء الله )

-

قال رسول الله صلّى الله عليه وسلّم ( لا يقول أحدكم اللهم اغفر لي إن شئت اللهم ارحمني إن شئت ليعزم المسألة فإنّه لا مكره له )

-

يعني تقول اللهم ارحمني - صريحة كده - وتكون متيقّن من إجابة الله لك سبحانه وتعالى

فإنّ الله سبحانه وتعالى لا يكرهه أحد أن يردّ دعاءك

-

فمن تعظيمك لله سبحانه وتعالى أن تطلب منه أمورا عظيمة

وتطلبها وأنت متيقّن بأنّ الله سبحانه وتعالى سيعطيها لك

-

بالمناسبة بردو

لو هتدعي لحدّ - فما تعظّموش

-

يعني ما ينفعش أقول

( الحاجّ ) محمود العربيّ الله يرحمه

-

لو عاوز تدعي له - قول ( محمود العربيّ الله يرحمه )

-

ما ينفعش تخاطب ربّنا وتعظّم شخص في خطابك

العظيم - سبحانه وتعالى - لا يعظّم معه أحد

-

فبالله عليكم لو حدّ عاوز يدعي لي ما يقولش ربّنا يبارك في ( حضرتك )

-

قول ربّنا يبارك فيك مباشرة - من غير ( حضرتك ) - ما تبوّظوش الدعوة

-

نرجع لموضوعنا

حضرتك كشخص ناجح - احلم كتير أحلام اليقظة

لكن - أرجوك ( ما تتكلّمش كتير عن أحلامك )

-

الكلام عن الحلم بيعطيك نشوة

هذه النشوة كافية لك

وبناءا عليه ما فيش داعي نحقّق الحلم

-

إنتا بتبقى عاوز تحقّق الحلم عشان تشعر بنشوة الإنجاز

فلمّا بتتكلّم - بتحقّق النشوة دي - فخلاص - هتنجز ليه ؟!

-

كما إنّ الكلام عن الحلم ممكن يساعد عدوّك في إيذائك

كما إنّه ممكن يسبّب شماتة لعدوّك لو لم تنفّذ حلمك - أو حتّى تأخّرت فيه

-

وحتّى لو كنت بتكلّم صديقك - فصديقك مش شايف الحلم

فهيكلّمك عنّه من منظوره هوّا - مش من منظورك إنتا - فهيشرّكهولك !!

هوّا مش هيكون قصده يحبطك - هوّا هيكلّمك بالعقل والمنطق - ودول أعداء الأحلام

العقل والمنطق دول بتوع التنفيذ - مش بتوع الحلم

-

ما فيش حدّ حلم حلم منطقيّ - هوّا لو منطقيّ مش هيبقى اسمه حلم - ولّا إيه ؟!!

-

اللي بيفكّر في حاجة منطقيّة - دا واحد رايح يركب ميكروباص

فهيروح الموقف - ويشوف البلد اللي رايحها ميكروباصاتها بتقف فين

وهيركب الميكروباص - ويمشي

فين الاختراع في ده ؟!

-

لكن اللي بيحلم - بيكون بيحلم بحاجة مش منطقيّة طبعا - فمش منطقيّ أصلا إنّك تقيّمها بالمنطق ؟!

ولّا إيه ؟!!

-

دي حاجة عاملة زيّ ما تجيب مدرّس الفرنساويّ يصحّح ورقة الجغرافيا

أو حاجة زيّ ما تقيس الزمن بالترمومتر

-

هوّا ده مش بتاع ده يا فندم

فلو هتقيس الحلم بالمنطق - يبقى إنتا شخص غير منطقيّ أصلا

-

حاجة كده زيّ اللي عاوزين يثبتوا الإيمان بالعلم

إنتوا مجانين ؟!

دا هوّا اسمه إيمان - عشان هوّا إيمان بالغيب ( اللي ما حدّش شافه )

فهتقيسه بالعلم إزّاي ؟!!!

-

وإزّاي تقول لي إنّك بـ ( تؤمن ) بالعلم

ما فيش حدّ بيؤمن بالعلم - ولا حدّ بيقيس الغيب

-

العلم ده إنتا بتشوفه وتوزنه وتحسبه

فإنتا بتعلمه - مش بتؤمن بيه

-

بينما الإيمان بيكون بالغيبيّات

وهوّا ده قيمته أساسا - ووجه عظمته

-

وهوّا ده أوّل وصف للمؤمنين في سورة البقرة

ألم ذلك الكتاب لا ريب فيه هدى للمتّقين الذين يؤمنون بالغيب

-

ثمّ يأتي بعد الإيمان العمل

فيقول تعالى

الذين يؤمنون بالغيب ويقيمون الصلاة وممّا رزقناهم ينفقون

-

فكما أنّ الإيمان لا يقاس بالعلم - فالحلم لا يقاس بالمنطق

-

عشان كده كنت بكون سعيد جدّا أوّل ما عملت المكتب لمّا أكلّم حدّ عن فكرة المكتب ويقول لي ( مستحيل تعرف تعمله )

كنت بافرح - مش باتضايق !!!

-

أوّل عميل زرته - كان مدير تسويق شركة - قال لي ( إنتا قدّامك شهر وتقفل المكتب )

الكلام ده كان سنة 2018

-

كنت بكون سعيد جدّا بالكلام ده

لسبب

ألا وهو إنّ كلامهم ده معناه إنّ اللي أنا باتكلّم عنّه ده صعب جدّا على الناس

وأنا عارف إنّي هاقدر أعمله و ( شايف ) نفسي وأنا باعمله

-

وكلام الناس عنّه بالشكل ده - معناه إنّه صعب عليهم جدّا - يبقى ما فيش خوف من المنافسة

لأنّ اللي أنا بقوله ده كلّ الناس شايفاه مستحيل - فما حدّش هيدخل المجال ده

واللي هيدخل مش هيكمّل

-

ولو كمّل فأنا هحبّه أساسا !! لأنّه شبهي - وده مدعاة لإنّي أحبّه - مش أكرهه

-

فما تقيسش حلمك بمقاييس الناس

هوّا الحلم ده ما حدّش شايفه إلّا إنتا

فإنتا لو كلّمتهم عنّه - فإنتا بتكلّمهم عن حاجة هيّا بالنسبة لهم ( وهم ) - مش ( حلم )

-

ولكن

كلّم شخص واحد فقط عن حلمك - وده يكون أقرب شخص ليك - ده هيعطيك طمأنينة

وده الشخص اللي مش هيحبطك - ومش مطلوب منّه يفكّر معاك

مطلوب منّه يطمأنك فقط - ويقول لك ( ربّنا هيوفّقك )

-

زيّ ما أمّنا السيّدة خديجة قالت للرسول صلّى الله عليه وسلّم يوم أن جاءه الوحي

قالت له

أبشر - فوالله لن يخزيك الله أبدا - فوالله إنّك لتصل الرحم - وتصدق الحديث - وتحمل الكلّ - وتكسب المعدوم - وتقري الضيف - وتعين على نوائب الحقّ

-

تخيّل كلمتين زيّ دول كانوا في مواجهة إيه ؟!

في مواجهة واحد شاف ملك نزل عليه بالقرآن - فرجع إلى بيته يرجف وقال زمّلوني زمّلوني

فتواجهه السيّدة خديجة بهذا الهدوء - وتحتويه بهذه العاطفة الغامرة

-

فإنتا محتاج تكثر من الأحلام - لكن تكتم هذه الأحلام - وتعيد التفكير فيها مرّات ومرّات

ممكن تكتب وترسم وتشغبط - وتقطّع الورق وترسم تاني - وتالت وعاشر

وتكلّم أحبّ الناس ليك

-

ومش مطلوب يحصل تقدّم ملموس ع الأرض - فيه تقدّم بيحصل غير ملموس

-

حاجة زيّ ما يكون التلج في القطب الشماليّ درجة حرارته سالب 20 مثلا في الشتاء - والصيف داخل

هل معنى إنّك بصّيت على التلج النهارده شفته زيّ إمبارح - إنّه ما فيش تقدّم بيحصل ؟!

لأ - فيه تقدّم

درجة الحرارة بقت سالب 19

-

إنتا شايف التلج لسّه تلج - وماله ؟!

وهيفضل تلج كده لحدّ ما تبقى درجة حرارته صفر

شكله زيّ ما هوّا تلج - بسّ فيه تقدّم

-

فمهما تمرّ عليك الفترات - طالما بيحصل تقدّم جوّاك - وبندول أفكارك بيتباطئ - يبقى إنتا على الطريق

-

بندول الأفكار ده هو مقياس النضج

قارن بين تصوّرك عن الأفكار كلّ سنة - هتلاقي وإنتا صغيّر كنت ممكن على آخر السنة يكون تصوّراتك عن أشياء اتقلبت تماما

بعد سنة - هتلاقيها اتقلبت تاني - بسّ بقيمة أقلّ

لمّا توصل إنّ بندول أفكارك وقف !! ده النضج الكامل

إنّك بقيت مكوّن فكرة واحدة واضحة عن شئ - الفكرة دي لا تتغيّر مع الزمن - ده النضج

-

بينما الناس العاديّين عايشين في حالة أنا بسمّيها ( حالة عدم الأكادة )

تسأله عن أيّ حاجة - تلاقيه عنده 10 تصوّرات عنها - وكلّهم ممكنين بالنسبة له - وده قمّة اللا وعي طبعا

-

الناس دي اللي بتقول كتير جمل زيّ ( كلّ شئ نسبيّ ) - و ( رأيي صواب يقبل الخطأ

ورأي غيري خطأ قد يكون صحيحا ) - و ( لازم نحترم بعض - ونحبّ بعض - ونبوس بعض من بقّ بعض )

هتلاقيهم طايرين كده - ما يعرفوش إجابة قاطعة لشئ - وده قمّة التخلّف العقليّ أساسا

-

حدّد هدفك - واحلم فيه براحتك

بسّ تبقى عين على الهدف - وعين على الأرض

رجل في الواقع - ورجل بتتقدّم للأمام

-

لا الصحّ إنّك تتقيّد بالواقع - ولا الصحّ إنّك تطير في الخيال

لكن البوست ده عن ( الخيال )

-

احلم - وتخيّل - وما تحطّش قيود على الحلم - القيود بتتحطّ فقط على التنفيذ - مش الحلم !!

إحنا بقى بنحطّ قيود على الحلم - وما بنحطّش قيود على التنفيذ

هههههههه

-

احلم

والبوست ده كان عن ( إدارة ) الأحلام

-

[#وجناني\_دا\_عين\_العقل](https://www.facebook.com/hashtag/%D9%88%D8%AC%D9%86%D8%A7%D9%86%D9%8A_%D8%AF%D8%A7_%D8%B9%D9%8A%D9%86_%D8%A7%D9%84%D8%B9%D9%82%D9%84?__eep__=6&__cft__%5b0%5d=AZWvDaKMNOJ1PEYm-6WNcqGcxnybcS5ISlJSdqt0uGEL9MiFAezZLceA3eILWD98fbOcqlC2LLaxaSnhamsWWOU4QQO4loUC8P6gVhxZPzbppy9lVH4yi3sVzAA7JV0YvTr0-yIk5PU5-39SevhJ2TPFD0qgZVClyo2P5prjXfubm3ZltmZk2QlVInZMQYmLai8&__tn__=*NK-R)

[#والعقل\_دا\_داء\_بيعيّي](https://www.facebook.com/hashtag/%D9%88%D8%A7%D9%84%D8%B9%D9%82%D9%84_%D8%AF%D8%A7_%D8%AF%D8%A7%D8%A1_%D8%A8%D9%8A%D8%B9%D9%8A%D9%91%D9%8A?__eep__=6&__cft__%5b0%5d=AZWvDaKMNOJ1PEYm-6WNcqGcxnybcS5ISlJSdqt0uGEL9MiFAezZLceA3eILWD98fbOcqlC2LLaxaSnhamsWWOU4QQO4loUC8P6gVhxZPzbppy9lVH4yi3sVzAA7JV0YvTr0-yIk5PU5-39SevhJ2TPFD0qgZVClyo2P5prjXfubm3ZltmZk2QlVInZMQYmLai8&__tn__=*NK-R)

[#وجناني\_دا\_شئ\_مش\_سهل](https://www.facebook.com/hashtag/%D9%88%D8%AC%D9%86%D8%A7%D9%86%D9%8A_%D8%AF%D8%A7_%D8%B4%D8%A6_%D9%85%D8%B4_%D8%B3%D9%87%D9%84?__eep__=6&__cft__%5b0%5d=AZWvDaKMNOJ1PEYm-6WNcqGcxnybcS5ISlJSdqt0uGEL9MiFAezZLceA3eILWD98fbOcqlC2LLaxaSnhamsWWOU4QQO4loUC8P6gVhxZPzbppy9lVH4yi3sVzAA7JV0YvTr0-yIk5PU5-39SevhJ2TPFD0qgZVClyo2P5prjXfubm3ZltmZk2QlVInZMQYmLai8&__tn__=*NK-R)

[#تقدر\_تتجنّن\_زيّي](https://www.facebook.com/hashtag/%D8%AA%D9%82%D8%AF%D8%B1_%D8%AA%D8%AA%D8%AC%D9%86%D9%91%D9%86_%D8%B2%D9%8A%D9%91%D9%8A?__eep__=6&__cft__%5b0%5d=AZWvDaKMNOJ1PEYm-6WNcqGcxnybcS5ISlJSdqt0uGEL9MiFAezZLceA3eILWD98fbOcqlC2LLaxaSnhamsWWOU4QQO4loUC8P6gVhxZPzbppy9lVH4yi3sVzAA7JV0YvTr0-yIk5PU5-39SevhJ2TPFD0qgZVClyo2P5prjXfubm3ZltmZk2QlVInZMQYmLai8&__tn__=*NK-R)