أكتر أذى هتسبّبه ليك الوظيفة - هو ( الشعور بالاستقرار )

الشعور ده مش طبيعيّ أصلا - مش هوّا الأصل اللي اتبنى عليه الكون

الكون مبني على المطاردة الدائمة - والافتراس المستمرّ

الكون مبني على القلق والخوف والحذر

الكون مبني على ( التدافع )

ودي من حكمة ربّنا سبحانه وتعالى لاستمراريّة وتطوّر الكون

-

أنا بشوف إنّ الخوف والجنس همّا أهمّ غريزتين في الإنسان

واحدة مسؤولة عن الحفاظ على حياة الإنسان - وعن تطوير إمكانيّاته لحماية نفسه والارتقاء على الآخرين لحماية نفسه منهم

والتانية مسؤولة عن استمرار حياة الإنسان في أجياله

-

فإنتا كإنسان أساسا مخلوق طول الوقت في صراع

بتيجي الوظيفة تخلع أنيابك عن طريق ( الاستقرار )

فانتا كإنسان بتفقد الصفات الأصليّة المزروعة فيك كمقاتل طول الوقت

-

بلاحظ ده بوضوح شديد لمّا بكون باعمل دراسة لواحد هو في الأساس مستثمر - والتاني هو في الأساس موظّف

فرق شااااااااااسع جدّا

-

الموظّف طول الوقت متوتّر - لدرجة إنّه بيوتّرني معاه

لكن المستثمر بيكون بارد - لدرجة إنّه ممكن يعديني بالكسل أصلا - هههههههه

-

الموظّف متعوّد إنّ الحياة ليها ترتيب معيّن - فبيكون متخيّل إنّه هيقدر يلزم البيزنس بترتيبات حياته

يعني مثلا الموظّف عارف إنّ فيه مرتّب بييجي يوم كذا

عارف إنّ يوم الجمعة أجازة - والأجازات الرسميّة الأخرى بتكون معلنة بالنسبة له

بيكون عارف مواعيد الزيادات في مرتّبه

-

فلمّا بيدخل يعمل بيزنس - بيبقى عاوز يشوف خريطة واضحة زيّ كده

طبعا دا حلم

خيال

-

ولمّا ما بيقدرش يوصل للخريطة دي - بيتّهم البيزنس بإنّه فيه حاجة غلط !!

-

الحقيقة إنّك انتا اللي فيك حاجة غلط

ألا وهي إنّك إنسان منمّط - عندك كلّ حاجة ليها مواعيد ونظام

وده أساسا هو نظام مخالف للنظام الطبيعيّ

النظام الطبيعيّ هو عدم الاستقرار - ووجود تطوّرات دائمة وتغيّرات حادّة مستمرّة

-

الموضوع يشبه إنّك جبت قطّ برّيّ - وبعدين عيّشته معاك في البيت - وبعدين أطلقته تاني في البرّيّة

الحقيقة إنّ الغلطة حصلت لمّا انتا طلّعته من بيئته الطبيعيّة - البرّيّة

وبكده إنتا قلّمت أظافره وخلعت أنيابه

تيجي بعد كده تطلقه في البرّيّة - فانتا حوّلته لضحيّة - مش مفترس