[#سيكولوجية\_المجرم](https://www.facebook.com/hashtag/%D8%B3%D9%8A%D9%83%D9%88%D9%84%D9%88%D8%AC%D9%8A%D8%A9_%D8%A7%D9%84%D9%85%D8%AC%D8%B1%D9%85?__eep__=6&__cft__%5b0%5d=AZUsrPvTmXDs4iO6nhZyVbD0IiYlbegn5J1xJc_E487ct4AnpasD9-MRojdHiq2Ri9Tmi7BQFyVH8G4bOpaIH1GK7SuBqmm2C5WPH3BI2L7FnkhEavKp13faX4zkkwtxHp1fLJRUj-yj9pYfcLRe44RiultOfeXniWXgKeUaBqZw7adYJFIpzt7WvQdEuJcm2kU&__tn__=*NK-R)

.

في استشارة النهارده . العميل بيقول لي . ليا فلوس عند أحد التجار ( فوق المليون جنيه ) . ورافع عليه قضية بالشيكات إلخ

.

ف إيه رأيك . نكمل في القضية . ولا نقبل تسوية . إلخ

.

قلت له

لو التاجر ده طبيعته إنه مجرم . بينام ع الفلوس يعني ومتعود على كده مع باقي الناس . إضغط عليه بالقضية واعمل عليه شوشرة . إلخ

.

لكن . لو هوا فعلا هيسد بس متعسر . ممكن نفكر في تسويات . ناخد بفلوسنا بضاعة مثلا . ناخد جزء من الفلوس دلوقتي ونأجل الباقي . إلخ

.

الكلام دا أساسه إيه ؟

.

يعني

مش المنطقي إننا لو عرفنا إن الشخص دا بينام على الفلوس . إننا نيأس إننا هنعرف ناخد فلوسنا منه . دا مجرم معتاد الإجرام . مش هناخد منه حق ولا باطل

.

بينما اللي هيسد . ليه نرخي له الحبل . ما نضغط عليه عشان يسد دلوقتي

.

الكلام بتاعي يبدو عكس الواقع

.

الحقيقة . إنه فعلا عكس الواقع . لكنه عكس واقع الناس العاديين . مش المجرمين

.

لكنه ! مطابق لواقع نفسية المجرم !!

.

ف خلينا نشرح التفصيلية التالية

.

لو مجرم اتحط في موقف إنه شد في الكلام مع واحد في الشارع . وتطاولوا بالألفاظ . وجابوا آخر الألفاظ . ف الموضوع هيقلب بخناق وضرب

المجرم بيفكر ازاي ساعتها ؟!

.

طيب خلينا الأول نقول الإنسان العادي هيفكر ازاي ؟

.

الإنسان العادي مش هيفكر . طالما اللي قدامي شتمني بأمي مثلا . ف أنا هاتخانق معاه . واضربه ويضربني . واللي يحصل يحصل

.

بس هل الإنسان العادي دا بيتخانق كل يوم ؟

.

لأ

.

يعني . حتى لو اتضرب واتعور . هيحتاج له أسبوع ولا أسبوعين ولا شهر . وهيخف

.

المجرم ما عندوش الرفاهية دي . لإنه في شد وجذب كل يوم . ف مش كل يوم هيتخانق ويحتاج له شهر عشان يخف

ف المجرم بيبتدي ينظر للموضوع بتفصيل أكثر

.

اللي هوا . ال ٣ حالات التالية

.

[#الحالة\_الأولى](https://www.facebook.com/hashtag/%D8%A7%D9%84%D8%AD%D8%A7%D9%84%D8%A9_%D8%A7%D9%84%D8%A3%D9%88%D9%84%D9%89?__eep__=6&__cft__%5b0%5d=AZUsrPvTmXDs4iO6nhZyVbD0IiYlbegn5J1xJc_E487ct4AnpasD9-MRojdHiq2Ri9Tmi7BQFyVH8G4bOpaIH1GK7SuBqmm2C5WPH3BI2L7FnkhEavKp13faX4zkkwtxHp1fLJRUj-yj9pYfcLRe44RiultOfeXniWXgKeUaBqZw7adYJFIpzt7WvQdEuJcm2kU&__tn__=*NK-R) /

.

لو اللي قدامي أضعف مني

.

في الحالة دي المجرم مش هيشتم . هيضرب على طول . وضرب مؤذي

.

[#الحالة\_الثانية](https://www.facebook.com/hashtag/%D8%A7%D9%84%D8%AD%D8%A7%D9%84%D8%A9_%D8%A7%D9%84%D8%AB%D8%A7%D9%86%D9%8A%D8%A9?__eep__=6&__cft__%5b0%5d=AZUsrPvTmXDs4iO6nhZyVbD0IiYlbegn5J1xJc_E487ct4AnpasD9-MRojdHiq2Ri9Tmi7BQFyVH8G4bOpaIH1GK7SuBqmm2C5WPH3BI2L7FnkhEavKp13faX4zkkwtxHp1fLJRUj-yj9pYfcLRe44RiultOfeXniWXgKeUaBqZw7adYJFIpzt7WvQdEuJcm2kU&__tn__=*NK-R) /

.

لو اللي قدامي أقوى مني

.

في الحالة دي المجرم هيتراجع بكل إهانة . عادي جدا

.

أنا . كمجرم . كل يوم في الموضوع ده . ولو كل واحد أقوى مني أهانني قمت اشتبكت معاه قام ضاربني . كده أنا ماليش عمر في الإجرام

.

[#الحالة\_الثالثة](https://www.facebook.com/hashtag/%D8%A7%D9%84%D8%AD%D8%A7%D9%84%D8%A9_%D8%A7%D9%84%D8%AB%D8%A7%D9%84%D8%AB%D8%A9?__eep__=6&__cft__%5b0%5d=AZUsrPvTmXDs4iO6nhZyVbD0IiYlbegn5J1xJc_E487ct4AnpasD9-MRojdHiq2Ri9Tmi7BQFyVH8G4bOpaIH1GK7SuBqmm2C5WPH3BI2L7FnkhEavKp13faX4zkkwtxHp1fLJRUj-yj9pYfcLRe44RiultOfeXniWXgKeUaBqZw7adYJFIpzt7WvQdEuJcm2kU&__tn__=*NK-R) /

.

لو أنا شاكك في قوة اللي قدامي . ممكن يطلع قوي وممكن يطلع ضعيف . أو ممكن قوي بس جبان

.

في الحالة دي . المجرم هيزقك

.

هوا مش قصده يضربك . هوا قصده يرجح . هل انتا قوي . ولا ضعيف . ولا قوي وجبان ( اللي هيا بالنسبة له ضعيف بردو )

.

لو انتا زقيته بكل قوتك . هتلاقيه جاب ورا بكل إهانة . وقال لك انتا فهمتني غلط يا أوستاذ . دانا ما اقصدش . دانتا زي اخويا . انتا منين . من حدايق القبة . دا الحدايق كلها اخواتي . تعرف زيكو الكني . دا الكني دا اخويا

.

لو انتا اتزقيت وما رديتش . هوا مش هيكمل كلام . هيضرب على طول . وضرب مؤذي

.

ف . حتى لو انتا ضعيف . حط كل قوتك في أول زقة دي وزقه . هوا هيتراجع . وإلا ما تزعلش من اللي هيحصل بعد كده

.

طاب افرض زقيته قام مكمل الخناقة

يبقى دا مش مجرم . دا أوستاذ زي حضرتك

أو دا مجرم . بس لسه غير محترف . شغل هواة يعني

.

المجرم المحترف ما بيدخلش في خناقة ممكن يتضرب فيها

هوا غيرك

هوا مش نازل كل يوم يتضرب

غيرك انتا . لو اتخانقت . ف هيا مرة في السنة ولا مرتين وخلاص

.

نرجع لسؤال الاستشارة

.

ليه قلت للعميل إنك لو عرفت إن الراجل دا بياكل فلوس الناس . كمل في القضية واعمل له شوشرة

.

ما هيا نفس النظرية

.

المجرم اللي بينام على فلوس الناس ده . لو لقى واحد من الناس دي عامل له إزعاج . هيرجع له فلوسه

.

زي المجرم اللي لقى نفسه في خناقة مع شخص قوي . هيجيب ورا بكل ذلة

.

أنا على ما اناهد معاك في القضية . أكون نصبت على ١٠ تانيين

خد يا عم فلوسك وبطل خوتة

بدل ما تعمل لي شوشرة وتأثر على شغلنا

ما هو انتوا ناس ما تفرقش معاكوا قطع أرزاقنا

.

ياخد فلوسه ويغور

حار ونار في جتته . يا رب يصرفهم ع الدكاترة

.

آه

ما انا نسيت اقول لم إن المجرم في الحالة دي بيعتبرك لو استرجعت فلوسك . إنك كده خدت منه رزقه !!

.

هوا اجتهد وفكر وخطط عشان يسرقك . تقوم تيجي انتا بكل قلة ذوق وجليطة وتخطف اللقمة من بقه . يا بجاحتك يا أخي . هيا الناس إيه . ما عادش عندها رحمة . وعيالي دول أصرف عليهم منين

.

ما انا نسيت اقول لك بردو إن المجرم بيعتبر الإجرام وظيفة

إنتا مش فاهم كده

.

إنتا متخيل المجرم دا بيقوم من النوم يشتغل محاسب مثلا . وفي الويك إند بيشتغل مجرم كنوع من تحسين الدخل يعني

.

لأ

المجرم بيبقى شغال مجرم . بيقوم من النوم يشتغل مجرم . وقبل ما ينام بيقعد يسأل نفسه أسئلة من نوع يا ترى مشروع الإجرام بتاعي دا ممكن اكبره ازاي . إنتا شايف نفسك فين كمان ٥ سنين . مش في السجن زي ما ممكن تنكت يعني . بالعكس . هوا بيبقى مخطط يكبر مشروعه وبيزنسه

.

حتى السجن . المجرم المحترف بيكون عارف تسعيرة كل جريمة . وهل تجيب همها ولا لأ . بيكون عامل تحليل مخاطر قبل ما يعمل الجريمة يعني . مخاطرة محسوبة

.

ف . المجرم دا في مسيرته لتكبير مشروعه . مش هيقعد كل ما واحد ييجي يتخانق معاه يقوم سايب أكل عيشه ويقعد يتخانق معاه

.

هيجيب ورا

كذلك . في قضية الشيكات

.

والشر إن تلقه بالخير ضقت به ... ذرعا . وإن تلقه بالشر ينحسم

.

[#علم\_نفس\_البيزنس](https://www.facebook.com/hashtag/%D8%B9%D9%84%D9%85_%D9%86%D9%81%D8%B3_%D8%A7%D9%84%D8%A8%D9%8A%D8%B2%D9%86%D8%B3?__eep__=6&__cft__%5b0%5d=AZUsrPvTmXDs4iO6nhZyVbD0IiYlbegn5J1xJc_E487ct4AnpasD9-MRojdHiq2Ri9Tmi7BQFyVH8G4bOpaIH1GK7SuBqmm2C5WPH3BI2L7FnkhEavKp13faX4zkkwtxHp1fLJRUj-yj9pYfcLRe44RiultOfeXniWXgKeUaBqZw7adYJFIpzt7WvQdEuJcm2kU&__tn__=*NK-R)