حضرتك اتصرف عليك ملايين عشان تفكّر بالطريقة دي

عشان كده التعليم إجباريّ

-

لازم حضرتك تودّي ولادك المدرسة - عشان ناخدهم نخلّيهم يفكّروا كده

ولو ما عملتش كده ممكن نسجنك - إنتا اتهبلت - عاوز تخطف عيالك منّنا !!!

همّا قبل ما يكونوا عيالك - فهمّا مواطنين - يعني الوطن ليه حقّ عليهم

-

طريق التفكير دي إسمها ( التأطير )

يعني ( وضع الفكرة في إطار )

-

فتلاقيني بقول لك مثلا

هتستحملوا الظروف الاقتصاديّة الصعبة - ولّا نبقى زيّ سوريا والعراق

دا الإطار اللي حضرتك محطوط فيه

-

أو تكون بنت خالتك وحشة

فوالدتك تقول لك

تتجوّز بنت جميلة ومش مؤدّبة - ولّا تتجوّز بنت مؤدّبة ومتديّنة ومحترمة بسّ مش جميلة

ناقص تقول لك وأوّل حرف من اسمها سماح بنت خالتك

-

الموضوع ده بنستخدمه في المبيعات

يعني ممكن أقول لحضرتك ( حضرتك تحبّ تشرب حاجة بعد الأكل )

أو أزنقك في الإطار وأقول لك ( حضرتك تحبّ تشرب إيه )

أو ازنقك خالص بقى واقول لك ( حضرتك تحبّ تشرب شاي ولّا عصير )

-

ما هو احنا مش فاتحين المطعم دا سبيل - حضرتك نازم تيشراب

أمّال بتوع المبيعات دول بيلعبوا حضرتك ؟!!!

-

طيّب

إحنا كدولة عاوزين الشعب يبقى فقير - عشان نعرف نسوقه

وعشان ما يقرفناش

-

ما هو هيمسك له اتنين تلاتة مليون النهارده - بكره ييجي يقول لك عاوزين نظام دكروماطي

ما احنا فاتحينها طابونة أصلها - واللي ليه فيها واللي مالوش هيعلّمنا بقى نمشّي البلد إزّاي

يبقى لازم الناس تبقى فقيرة عشان يقولوا نعم وحاضر وطيّب وآمين

-

طيّب واللي عنده طموح يبقى غنيّ

يبقى لازم نقنعه إنّك لو بقيت غني - فدي كارثة عليك أصلا

إنتا بسّ اللي لسّه عينيك مغمّضة ومش عارف حاجة

دا الأغنيا دول

دا الأغنيا - يا خرابي ع الأغنيا

عيشتهم جحيم

-

أوّلا

إنتا أوّل ما هتبقى غنيّ - فانتا مش هتعرف تنام

يا حرام - الناموس وصل مدينتي خلاص

لا يا زينهم - ناموس إيه - إنتا مش هتعرف تنام من الهمّ

-

وطبعا هتروح الشركة ترتكب الفشحاء مع السكرتيرة

عاوز تبقى كده -ودي تبقى عيشة دي يابني

-

لو عاوز تبقى كده براحتك - ما هي الفلوس خلاص عمتك

-

دا حاجة

الحاجة التانية هيّا الناس اللي حاولت وفشلت - الناس دي لو سبناها هتموت من الغيظ

فلازم نوصّلهم لقناعة إنّهم الحمد لله إنّهم فشلوا - إحنا لازم نكافئهم إنّهم فيشلوا

-

إزّاي ؟!

ما ازّايش ولا حاجة - أنا عامل لك حلّ 2 في 1

هيّا نفس الأفلام اللي عرضناها لك عشان تكره الغنى - هنعرضها لك عشان تستحمل الفقر

فنعطيك مساحة من ( الشماتة ) في الأغنياء - فتحسّ إنّك الحمد لله إنّك فضلت فقير

-

بالمناسبة

برامج المقالب لمّا بتجيب نجم تمرمط بكرامته الأرض

جزء من تصميم البرامج دي - هو موضوع العلاج النفسيّ للشعب عشان يستحملوا العيش والعيشة واللي عايشينها

-

إحنا عاوزين نظام طبقيّ - دا مفيد لينا

لكن عاوزين الناس ما تهدّش النظام الطبقيّ ده

-

فلازم الطبقات اللي تحت - تكون شايفة الطبقات اللي فوق دي عايشة عيشة صعبة

ولازم نمرمط قدّامهم الطبقات اللي فوق - فننفّس عن الحقد الطبقيّ ده - فتستمرّ الطبقات اللي فوق اللي إحنا أساسا محتاجينها

-

فلازم نهين الطبقات اللي فوق قدّامك - فنجيب لك النجوم والنجمات نمرمطهم - عشان ننفّس عن كراهيتك ليهم

أو بمعنى أصحّ - كراهيتك للفارق اللي بينك وبينهم

-

فنجيبهم نطلّعهم من الرمل ندعكهم في الطين - فانتا تضحك

الحقيقة إنّك مش بتتابع البرنامج عشان تضحك - إنتا بتتابعه لإنّ دا علاج نفسيّ ليك

ودا اللي محافظ عليك عايش ومكمّل - لإنّ إحنا بردو محتاجين الطبقات اللي تحت تعيش وتكمّل

-

إنتا مصروف عليك كتير لحدّ ما وصلت لكده - فحاول تفوق من المخدّرات دي

-

الأغنياء بيناموا ويشخّروا عادي

وزوجاتهم وبناتهم محترمين عادي

وولادهم ما بيسفّوش وكايين

ولا بيناموا مع السكرتيرة ولا بيستوردوا شحنات لحوم فاسدة ولا بيوئدوا بنات

-

بالعكس

إنتا لو عاوز تعمل خير - هتقدر تعمله لو كنت غنيّ - لكن لو انتا فقير - مش هتقدر

المال يزيدك ممّا انت فيه - ونعم المال الصالح للعبد الصالح

-

ما تمشيش ورا المخدّرات اللي في التليفزيون

أنا ما بشوفش تليفزيون من وانا عندي 14 سنة

كنت في تانية إعداديّ وعلى وشّ بلوغ - وكان أحد المغنّيين منزّل كليبّ جديد - وجايب بنات زيّ الابراص بتتلوّى - وبدأت أحسّ بأحاسيس غريبة

فبطّلت أتفرّج على التليفزيون - وعوّضت ده بالقراءة الحرّة - وده من أحسن الحاجات اللي حصلت لي في حياتي

-

بطّلوا مخدّرات الله يحفظكم ويهديكم