صورة بروفايلك وطريقة كتابة اسمك في الفيسبوك بتفرق  
-  
مبدئيا  
الكلام  
الصوت المنقول في الهواء  
بيشارك بنسبة 10 % مثلا في توصيل المعلومة  
بس ؟!  
اه بس - وممكن اقل كمان  
-  
الباقي في توصيل المعلومة بييجي من شوية حاجات  
نبرة الصوت وشكل الوش اثناء الكلام  
معرفتك السابقة بالمتكلم  
الموقف اللي بيحصل فيه الكلام  
-  
يعني ممكن كلمة ( اهلا )  
تتقال بنبرة انه يعني ايه القرف ده  
وايه البني ادم الرخم اللي مضطرين نتكلم معاه ده  
-  
وممكن كلمة يخرب بيت اهلك تتقال بمعني ايه الجمال ده  
نبرة الصوت بتفرق  
-  
ولا جابش فايده حجابك - بالعكس زانك علاوة  
ملعون ابوه اللي جابك - ما تقولش قالب حلاوة  
-  
اهي ملعون ابوكي هنا بقت غزل  
-  
معرفتك السابقة بالمتكلم بتدي معاني اوسع لكلامه  
ممكن واحد يقول لك انا تعبان شويه تعرف انه بيموت  
لانك عارف انه عمره ما بيستسلم للالم  
فيوم ما يقول تعبان شويه يبقي بيموت  
-  
واحد تاني يقول لك بموت تعرف ان عنده برد  
هوا صلبوط اصلا طول عمره  
-  
يبقي الكلام - الصوت المنقول في الهوا  
بيوصل 10 % مثلا - او اقل - من المعاني  
-  
الموقف  
ممكن واحد يقول لك الحقني  
دي تفرق بين موقف والتاني والتالت  
في حريقة غير في حفلة غير في امتحان  
-  
الاخطر بقي  
انك علي الفيسبوك  
ما فيش حتي الصوت المنقول في الهوا  
-  
يعني وسائل التفسير دي معدومة  
اختراع الايموجي حاول يوصل بعض المعاني  
-  
انا لا استخدمه اطلاقا  
لاجبر نفسي علي الصياغات القادرة علي توصيل المعاني  
-  
يعني ممكن احط لك صورة وجه غاضب مثلا  
انا لما اجبر نفسي علي عدم استخدام الوجوه  
باجبرها في نفس الوقت علي البحث عن التعبيرات اللغوية  
اللي توصل الفكرة بتاعة الغضب  
-  
حلو كده ؟  
ده ايه بقي علاقته بالموضوع بتاع صورة البروفايل ؟  
-  
زي ما قلت لك انتا علي الفيس ما فيش تواصل مادي  
بينك وبين اللي بيكلمك  
انتا شايف بس اسمه وصورة بروفايله  
-  
فعقلك بيستخدم الاتنين دول عشان يكون صورة عن اللي بيكلمك  
لو لقيت اسمه  
محمود  
غير  
أ محمود  
غير م محمود  
غير  
مهندس محمود  
غير  
المهندس محمود  
غير  
Mahmoud  
غير  
Eng. Mahmoud  
غير  
mahmoud  
غير  
MAHMOUD  
غير  
MmaAahHHmmMouuuD  
غير  
mahmod  
غير  
mhmwd  
-  
كل واحدة من دي  
هتديك انطباع مختلف  
عن الشخص اللي انتا بتقرا كلامه  
وعمرك ما شفته  
وولا انتا سامع نبرة صوته ولا شايف ملامح وشه  
وولا انتا حاسس بالموقف اللي هوا فيه وهوا بيكتب  
-  
تيجي بقي صورة البروفايل لتلعب الدور الاكبر  
لو لقيت صورة كلها سواد  
غير  
صورة كلها ورد  
غير  
صورة  
جمعة مباركة  
كده يبقي جدو محمود علي طول  
-  
غير لو لقيت صورة واحد وسط اصحابه في راس البر  
-  
غير صورة واحد بيشيش علي كافيه  
والدخان طالع من مناخيره  
ومن مناخيره غير من بقه  
-  
الصورة فعلا بالف كلمة  
-  
كل صورة من دول هتديك انطباع عن الشخص  
ما هو اصل عقلك استحالة يكتفي بالكلام - الحروف  
لانها غير كافية لنقل المعني  
-  
فهيحاول يلم من حوالين صاحب الكلام ده  
اي تحريات مباحث تفهمه الكلام ده معناه ايه  
-  
انتا محتاج تعرف صاحب الكلام الاول  
وبعد كده الكلام نفسه - نفس الحروف - نفس الصوت  
هيفرق لو طلع من شخصيت مختلفين  
-  
فخليك حريص علي اختيار صورة بروفايلك  
وطريقة كتابة اسمك  
-  
انا مثلا في فيديوهاتي التعليمية باكتب  
م محمود مرزوق  
-  
عشان اللي بيشوف الفيديو يهدي ويقعد يسمع ويتعلم  
يستسلم يعني للي بيعلمه - مش يقاومه  
-  
لان اللي بيتكلم ده مهندس  
يعني فاهم اللي بيقوله لما يتكلم مثلا عن تصميم كذا  
-  
كنت حريص ايام ما كنت باعطي دورات  
ان تكون صورة الدسك توب بتاعي هي شهادة الخبير  
-  
عشان طول الوقت وانا بقلّب علي الجهاز  
صورة الشهادة تخبط في عقليّة المتدرّب  
فتديله ثقة ان اللي بيشرح له مؤهل انه يشرح  
مش واحد جاي من الشارع ولقي كورس شغال فدخل يشرح  
-  
في كلامي عن شغل مكتبي بقول  
محمود مرزوق - المدير العام  
عشان اللي بيقرا الكلام يحس ان اللي بيخاطبه هوا المدير العام  
فيحس اننا كمكتب مهتمين بيه  
لدرجة اننا مخليين المدير العام نفسه يكلمه كعميل  
-  
فكرة انك تروح محل وتلاقي صاحب المحل موجود وسط افراد البيع  
دي بتدي العميل ثقة كبيرة جدا في المنتجات  
واحساسهم انهم لو تعرضوا للظلم  
ففيه شخص قريب ممكن يلجؤوا له بسرعة وبشكل مباشر  
-  
عشان كده في الاسلام ما فيش فكرة حاجب للامير  
المفروض الامير يبقي منه للرعية بشكل مباشر  
ما فيش سكرتارية  
-  
ولا اجد مثالا اروع علي ذلك  
من ان رجلا دخل علي حلقة فيها الرسول  
صلي الله عليه وسلم  
واصحابه  
فسالهم  
أيّكم محمّد ؟  
-  
بمعني ان منظر الحلقة كان لا يعطي انطباعا  
عن ان هناك شخص يتصدر المجلس  
فالداخل عليهم لا يعرف من منهم سيدهم  
-  
لو رجعت بالمثال ده لموضوع البيع  
تفهم منه ان لازم المدير العام يكون وسط افراد البيع  
يوم ما تقول انا عاوز مسؤول يجيلك المدير العام بنفسه  
-  
ارجع واقول  
الحروف والكلمات والاصوات المنتقلة في الهواء شئ  
والمعني المنتقل من المتكلم للمستمع شئ اخر  
فاحرص علي ما لا يقال من الكلام