[#من\_أسباب\_البلوكّات](https://www.facebook.com/hashtag/%D9%85%D9%86_%D8%A3%D8%B3%D8%A8%D8%A7%D8%A8_%D8%A7%D9%84%D8%A8%D9%84%D9%88%D9%83%D9%91%D8%A7%D8%AA?__eep__=6&__cft__%5b0%5d=AZXwhtzonlZcRsXUIk8lfVnXdYMLsVk_GbHUefSaC4AFMM9Kg4c1vyJ6OsS6PsaFmky3Qk0BqkGIU_C0Ikxa30o0Qg99r_oatgRU_xBp944kKFd7-81Oa2mbAAxvYWM2r2BhWGOeZuaYjHZuKBCZMlazW9FgvWFOuKDR2oEcYYDmlw&__tn__=*NK-R)

-

من أسباب البلوكّات على الصفحة - إنّ حضرتك تطلب منّي أعمل حاجة - حتّى لو حاجة جيّدة وجميلة ونافعة

-

عشرات الناس طلبت منّي أعمل قناة على التليجرام - وكلّهم خدوا بلوكّ

يا فندم أنا مش عامل صفحة على لينكد إن أساسا - بتاع الشغل - هاعمل قناة على تليجرام ؟!

-

أنا مؤمن بفكرة التقليل - التقليل في كلّ حاجة - فمش هروح افتح على نفسي عشرين منصّة اتكلّم فيهم - هيّا صفحة الفيس وقناة اليوتيوب وخلاص

-

[#minimalism](https://www.facebook.com/hashtag/minimalism?__eep__=6&__cft__%5b0%5d=AZXwhtzonlZcRsXUIk8lfVnXdYMLsVk_GbHUefSaC4AFMM9Kg4c1vyJ6OsS6PsaFmky3Qk0BqkGIU_C0Ikxa30o0Qg99r_oatgRU_xBp944kKFd7-81Oa2mbAAxvYWM2r2BhWGOeZuaYjHZuKBCZMlazW9FgvWFOuKDR2oEcYYDmlw&__tn__=*NK-R)

التقليل في كلّ حاجة - حتّى اللبس - ما بحطّش على جسمي إلّا ما يسترني فقط

حتّى العربيّة - مش حاطط فيها أيّ إكسسوار زيادة - لا جوّا ولا برّا

حتّى نضّارة الشمس - بالبسها في الصيف فقط

وأيّ مكان مش شرط يتلبس فيه جزمة - بروحه بالشبشب

-

فلمّا حضرتك تطلب منّي أعمل قناة على تليجرام - فحضرتك بتحمّلني بمهمّة أنا مش مستعدّ ليها - فهسيبك ليه كلّ يوم تزعجني - مع السلامة وخلاص

-

عشرات الناس طلبت منّي أقطّع فيديوهات القناة في صورة فيديوهات قصيرة على الفيسبوك

-

يا فندم - الفيديوهات عندك - قطّعها براحتك وانشرها براحتك - عمرك ما هتلاقيني بقول لك بتعمل إيه

-

أنا غير مؤمن بموضوع الملكيّة الفكريّة أساسا - عاوز تاخد بوست تنشره زيّ ما هوّا - ماشي - مش عاوز تحطّ إسمي - يكون أفضل - بدل ما تجيب لي وجع الدماغ من واحد قرأ البوست على صفحتك وييجي يتخانق معايا على صفحتي

-

عاوز تاخد البوست تعمله فيديو - براحتك - ولوحدّ عمل لي منشن عندك إنّه الحق واحد سارق كلامك يعني - هاعمل للي عمل لي منشن لايك وخلاص - يعني شكرا على التنبيه - وخلاص

-

لكن مش هقول للّي عامل الفيديو دا كلامي - وانتا سارقني والكلام ده - بقول لحضرتك أنا مش مؤمن بفكرة الملكيّة الفكريّة أصلا

-

الملكيّة تكون للحاجة اللي بذلت فيها مجهود

يعني دراسة اشتغلت فيها شهر - ما تتوقّعش إنّي هابعتها لك ع الواتس يعني

ولمّا تطلبها منّي من غير ما تجيب سيرة الفلوس ههزّأك الأوّل قبل ما اعمل لك بلوكّ

-

لكن معلومة كتبتها في بوست - فين المجهود اللي بذلته وانا باكتب البوست يعني ؟!

خد البوست اسرقه ولّا اعمله فيديو براحتك

-

حضرتك لو عاوز تتعب نفسك في تقطيع فيديوهات - أو تحويل بوستات لفيديوهات - اتفضّل

لكن ما تطلبش منّي أنا اللي اتعب - أنا عندي تعب كفاية - لمّا اخلّصه هابقى افتح على نفسي باب تعب جديد

-

ناس كتير اقترحت عليّا أعمل تصوير احترافيّ ومونتاج ومش عارف إيه

لو حضرتك متبرّع بالتصوير والمونتاج أهلا وسهلا - وتجي لي في المكان اللي يريّحني - في الوقت اللي يريّحني - أنا بصوّر الساعة 3 الفجر

-

وتعمل اللي اقول لك عليه - مش عشان هتتبرّع لي بالتصوير والمونتاج يبقى تحطّني في قالب من خيالك

-

وتعمل دا كلّه ببلاش - أنا ما طلبتش منّك حاجة عشان أدفع عليها فلوس - ما تعملش زيّ السايس اللي بيمسح العربيّة من نفسه وعاوز منّي فلوس !!!

-

طبعا حضرتك مش موافق - خلاص - وانا كمان مش موافق - وسيبني اعمل الفيديوهات بأقلّ الإمكانيّات زيّ ما انا شغّال

-

أنا بردو مؤمن بفكرة إخراج المحتوى بأقلّ قدر ممكن من المجهود

ليه ؟!

عشان يخرج

-

ما فيه عشرات الناس عندها محتوى - واللي مانعهم من إخراجه هوّا إنّهم منتظرين إنّهم يعملوا الستوديو ويتعلّموا المونتاج

-

يا جماعة اللي عنده محتوى يفتح كاميرا السيلفي ويسجّل وينشر - ولا يستنّى حتّى يسرّح شعره - اللي عنده قيمة يطلّعها

إنتوا بتضيّعوا الخير على الناس عشان منتظرين الاستوديو والمونتاج !!

-

واللي مش هيشوف الفيديو عشان صورته مهزوزة أو صوته ملغوش - مع السلامة - إحنا مش بنعمل أغاني

واللي مش هيشوف الفيديو عشان طويل - ومتخيّل إنّي هضيّع وقتي في التحضير لفيديو عشان يكون مركّز - يا فندم ما تشوفش الفيديوهات

-

اللي بيشوف الفيديو بيشوفه عشان محتواه - واللي بيتعب لك في تركيز فيديو بيتعب عشان مشاهداتك بتتّرجم عنده لفلوس - مش عشان بيحبّك يعني

أنا قافل الإعلانات من ال 3 قنوات يوتيوب بتوعي - ومش منتظر من حضرتك مشاهدات

-

والألف أو الألفين مشاهدة على كلّ فيديو عندي دول بالنسبة لي كافيين جدّا لألف أو ألفين مهتمّ حقيقيّين - أنا مش عاوز أكتر من كده

ومش هاعمل نفسي أراجوز في فيديو 10 ثواني عشان أستجدي مشاهدات ناس مفلسة أصلا كده كده مش هتستثمر ولا هتتنيّل

-

صاحب مصنع من أسبوعين قال لي أنا بشوف حلقة مرزوقيّات في البيزنس كلّ أسبوع مرّتين أو تلاتة - مع العلم إنّ حلقة مرزوقيّات في البيزنس طولها تقريبا ساعتين - يعني بيسمعها مرّتين تلاتة خلال الأسبوع على ما تنزل حلقة جديدة

فالمستثمر الحقيقي مش فارق معاه خالص كلّ الماكياج اللي حضراتكم بتنصحوني بيه ده

وبعضهم محوّل الفيديوهات لصوت فقط وبيسمعها على كاسيت العربيّة وهوّا مسافر - فهيحتاج المونتاج في إيه

-

الناس اتنقعت في سوشيال ميديا سفيهة - علّمتهم السفاهة والاختزال والافتعال والمبالغات والإدّعاء - وجايّين يفرضوا علينا سفاهتهم !!!

-

أنا بقدّم المحتوى بتاعي بأقلّ ما يمكن - وبأبسط شكل ممكن - وبأقلّ مجهود مطلوب - عشان اقدر اواصل التقديم - فمش هانجرف لأيّ اقتراح هيعطّلني في سبيل تحسين الشكل

-

وبناءا عليه - فأيّ اقتراح حضرتك هتقترحه - إسأل نفسك - هل الاقتراح ده هيحمّلني بجهد إضافيّ ؟!

لو أيوه ( وأكيد هيكون أيوه ) فما تقولهوش - لإنّي هاعمل لك بلوكّ - لإنّ طلبك ده حمّلني بحمل أنا في غنى عنّه

-

ما تتخيّلش إنّي عشان باكتب بوستات - يبقى انا قاعد فاضي - أنا باكتب البوست ده الساعة 9 صباحا - وانا مطبّق من امبارح على دراسة - أقوم ألاقي واحد باعت لي رسالة بيرتّب لي فيها برنامج حياتي على مزاجه - وبيحمّلني بمهامّ عاوزة فريق كامل يعملها !!!

-

يبقى حضرتك تعالى اعمل لي الشغل ده مجّانا - أو خلّيك في حالك وسيب الناس في حالها

لكن ما تفنجرش من جيب غيرك - ووقت غيرك - وجهد غيرك

-

سيب اللي بيقدّم كلمة يقدّمها - ما تحمّلوش بما لا يطيق - فتبقى سبب في توقّفه ومنع الكلمة دي عن الناس

-

لو لم تستطع أن تفعل شيئا بنفسك وبجهدك وبمالك وبوقتك لزيادة الخير - فما تقضّيهاش فنجرة من جيب غيرك بالكلام وخلاص - لحدّ ما تبقى سبب في منع الخير عن الناس بدلا من نشره

-

[#من\_حسن\_إسلام\_المرء\_تركه\_ما\_لا\_يعنيه](https://www.facebook.com/hashtag/%D9%85%D9%86_%D8%AD%D8%B3%D9%86_%D8%A5%D8%B3%D9%84%D8%A7%D9%85_%D8%A7%D9%84%D9%85%D8%B1%D8%A1_%D8%AA%D8%B1%D9%83%D9%87_%D9%85%D8%A7_%D9%84%D8%A7_%D9%8A%D8%B9%D9%86%D9%8A%D9%87?__eep__=6&__cft__%5b0%5d=AZXwhtzonlZcRsXUIk8lfVnXdYMLsVk_GbHUefSaC4AFMM9Kg4c1vyJ6OsS6PsaFmky3Qk0BqkGIU_C0Ikxa30o0Qg99r_oatgRU_xBp944kKFd7-81Oa2mbAAxvYWM2r2BhWGOeZuaYjHZuKBCZMlazW9FgvWFOuKDR2oEcYYDmlw&__tn__=*NK-R)