التعاطف في الاستشارات

.

سؤال

لو حد واقع في ورطة كبيرة

وبيستشيرك

هل تتعاطف معاه ولا لأ

.

والإجابة

أظهر التعاطف . بشكل ظاهري فقط

لكن !!

لا تدخل التعاطف في النصيحة نفسها

.

يعني

لو انتا طبيب

وجالك مريض تشخيص حالته بيقول اننا لازم نبتر رجله مثلا

فهل تتعاطف معاه ولا لأ

.

الإجابة

تتعاطف معاه بملامح وجهك فقط

بنبرات صوتك

.

لكن

جهز السواطير يا معلم هنقطع رجل الراجل يعني هنقطعها

.

لو ما اظهرتش التعاطف على ملامح وجهك ونبرة صوتك . فانتا جلف

ولو تعاطفك خلاك تقصر في عملك . فانتا خاين

.

بتجي لي أسئلة كتير

عندي مشروع كذا . والمشروع هيقفل لو ما خدتش قرض من البنك

.

باتعاطف مع صاحب المشروع بالكلام

لكن النصيحة بتكون . اقفل أم المشروع عادي . بس ما تاخدش قرض ربوي

.

اللي بيطلب النصيحة غرقان في البحر

وانتا واقف على أرض ثابتة

دورك إنك تقف على الأرض الثابتة

وتنشله من الغرق

.

لو رميت نفسك معاه في بحر التعاطف

فانتا خاين

لإنك ما أنقذتوش

.

طالب النصيحة أو الاستشارة فايدته ومصلحته هيا إنك ما تتعاطفش معاه أصلا

هوا طلب منك استشارة . مش تعاطف

.

حتى لو قعد يجادلني على سبيل جر التعاطف

فبقول له أنا دوري إني أكون متجرد من العاطفة

لا حب ولا خوف ولا أي عواطف

دي الفائدة اللي اقدر أفيدك بيها

ألا وهي إني أعطيك الرأي المحايد المجرد من العواطف

.

حضرتك غرقان في المشكلة وعواطفك مشتتاك

إنتا محتاج حد يكون متجرد من العواطف دي عشان هوا هتكون رؤيته للموضوع احسن منك

دا اللي بقدمهولك