[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVmAy6RjZTXFAUgLO_pBltCDQsuOEsv7cO7HBFHbQAnmnvOddlzVTHENZdcSfRLrv1jfqJkTuJSrJ0dXjGe7V2HgvLlZfaNHsLfO2qwb916i7fcTiLz8Z7le3Dah1RviWOjfp8bLUEIcGJ66fYOTh_Dq9Q-djZpTEqwly4rfkYubw&__tn__=*NK-R)

.

من الحواجز اللي بتمنعك عن التقدم

إنك تتخيل إن المعلومة اللي انتا عارفها كل الناس عارفاها

إن الميزة اللي عندك موجودة عند كل الناس

إن الفرصة اللي قدامك كل الناس عارفاها فهيسبقوك ليها . فما فيش داعي نجري ونفرهد نفسنا . ما كده كده حد هيسبقني وياخد الفرصة . وانا على ما اوصل هتكون الفرصة صفر

.

يقال أن طالب نام في محاضرة

وصحي آخر المحاضرة لقى مسألتين على السبورة

فكتبهم في الكشكول بتاعه وروح البيت حاول يحلهم . فقدر يحل واحدة وما قدرش يحل التانية

.

فراح تاني محاضرة يعتذر للدكتور عن المسألة اللي ما قدرش يحلها

فالدكتور قال له أنا كنت كاتب لزمايلك مثالين عن المسائل اللي عجز العلم عن حلها !!!

شوفت ميزة النوم في المحاضرات

ههههههه

.

أيام الكورسات كنت لما اشوف متدرب نايم كنت اسيبه ينام

ولو زميله حاول يصحيه . كنت اغمز له يسيبه

.

هوا الطالب بيبقى راجع من الكلية على الكورس وناقصه خمس دقايق نوم فقط . لو نامهم . هيفوق

لكن لو قعدت اصحي فيه طول الأربع ساعات بتوع الكورس . هيفضل يعاني ومش هيستفيد ولا كلمة !!

.

نرجع لصاحبنا اللي نام في المحاضرة

الميزة هنا هي إن الطالب ده ما كانش واقع تحت تأثير المعلومة المسبقة بتاعة إننا كده كده مش هنعرف نحل المسائل دي

بيقول لك عجز العلم . عاوزني اعمل إيه يعني ؟!!

.

عشان كده أيام التصميم الميكانيكي كنت بانصح الناس يصمموا تصميم من دماغهم الأول قبل ما يبحثوا عن حلول للمشكلة

.

لإنك لو بحثت ولقيت حل . خلاص . مخك هيتقفل . مستحيل تطلع فكرة جديدة

.

ما تحطش معلومة مسبقة . وللأسف هي معلومة خيالية من دماغك . مجرد ظن أو توقع إن الفكرة اللي عندي دي عند الناس كلها

دي رزق ربنا سبحانه وتعالى ليك يا أخي !!

.

ناس كتير ممكن يكون عندها أفكار جيدة . لكن هوا وأدها في مهدها . لما قال لنفسه ما أكيد الناس عارفاها . ما أكيد فيه حد منفذها . حتى لو حاولت اعملها . المنافسين هيسبقوني . إلخ

.

افتكر كده كام حد عمل فكرة جديدة . متخيل وقتها وهوا بيفكر فيها ما كانش بيجيله هاجس إن كل الناس عارفاها

ولما يعملها يكتشف إنها عمرها ما جات على بال حد

لدرجة إنه هوا شخصيا اتفاجيء من تفاجئ الناس بيها

.

أرجع واقول لك . عقلك الباطن مهمته إنه يريحك . وبناءا عليه هيحجر على أفكارك دي بدل ما تنفذها وتفرهدنا معاك

.

احترس من عقلك الباطن

دول عصابة قاعدين جوا مخك . وشغالين ضد مصلحتك !!

.

ملحوظة أخيرة

لو خدت كلامي إنه كلام تحفيز . ورحت نفذت فكرة عبيطة من غير ما تبحث فيها . وبعدين لبست في الحيطة . فأنا ماليش دعوة

أنا مش بتاع تنمية بشرية

.

وزي ما قلنا إن ممكن جدا تكون عندك فكرة جيدة

وتتراجع عن تنفيذها لظنك إنه يعني معقول انا أول واحد انتبه ليها

.

ما أكيد فيه ناس كتير فكرت فيها ولقتها فاشلة فما نفذتهاش

أو جربوا ينفذوها وفشلوا فعلا

.

فتتراجع !!

.

على الجانب الاخر بردو بقول لحضرتك

لو شفت حد بيغلط غلطة تافهة

انصحه

.

ما تقولش لنفسك ما هو أكيد واخد باله

أو معقول يعني حد يكون ما يعرفش الخطأ التافه ده

دي ما يغلطهاش عيل صغير

.

لأ بردو

زي ما الفكرة الجيدة بتغيب عن عقول الناس كلها لحد ما واحد يرزق الانتباه ليها

الناس بردو قد تبتلى بالغفلة عن خطأ واضح جدا للناس كلها

.

زي ما حاجة ما كانتش واضحة للناس كلها . ووضحت لواحد

ممكن حاجة تكون واضحة للناس كلها . ومش واضحة لواحد

.

إنصحه . ولا تكثر