جنّة بنتي مامتها كانت واعداها لو جابت الدرجة النهائيّة في امتحان هتدّيها مكافأة

ف جابت الدرجة النهائيّة

وبعدين لقت نفسها عاملة سؤال غلط والأستاذ ما خدش باله - ف راحت قالت له - ف نقّصها درجة

وجات البيت عاوزة المكافاة بقى

-

فاختلفت مع مامتها يا ترى هيّا تستحقّ المكافاة ولّا لأ

ف جات تسألني

ف قلت لها لأ ما تستحقّيش المكافاة

-

ليه ده ؟!

لازم الإنسان يفهم إنّ المباديء ليها تمن - وليها ألم - ولازم لو هوّا عاوز يبقى عنده مبدأ - ف لازم إنّه يتقبّل الألم الناتج عن تبنّيه للمبدأ

-

النقطة دي اتكلّمنا فيها من يومين - وهيّا نقطة الغلطة اللي غلطها بعض الدعاة منذ فترة - إنهم بقوا بيربطوا العبادات بالمنافع الدنيويّة

ف شويّة شويّة هتلاقي واحد بيقول لك - طاب ما العبادة الفلانيّة ما فيش منها منفعة - يبقى بلاش منها !

وشويّتين شويّتين هتلاقي حدّ بيقول لك - ما العبادة الفلانيّة فيها ضرر - يبقى تعالى نحوّلها من عبادة لذنب !!

-

الفكرة دي في أساسها غلط - إنّي أبشّرك إنّك لو عملت الصحّ - هتتكافيء في الدنيا

-

المكافأة الأكيدة في الآخرة - لكن - في الدنيا - ممكن تتكافيء - وممكن ما تتكافئش - وممكن تتعاقب على المبدأ اللي بتتّبعه

-

لولا المشقّة ساد الناس كلّهم - الجود يفقر والإقدام قتّال

-

فكرة تانية أقلّ أهمّيّة في نفس الموقف

ألا وهي - إنّها لازم تفهم إنّنا في معظم الأحيان في الدنيا بنتحاسب على النتيجة - مش على المجهود اللي بذلناه وف الآخر ما وصلناش لنتيجة

-

بينما - الأعمال الدينيّة ليست كذلك - يعني مجرّد شروعك في المحاولة مع النيّة الصالحة - فأنت تأخذ الأجر - حتّى ولو لم تصل للنتيجة

-

لكن الفكرة الأولى هي الأهمّ طبعا