شغّال حاليا على دراسة لإنشاء مصنع - بناء الجمالون يعني

فباعمل إحصائيّة بالاستشاريّين الهندسيّين

فملاحظ ملاحظة

ألا وهي

فيه مكاتب استشاريّين مدنيّين كتير في الدقّيّ !!

-

طبعا موضوع تركّز أنشطة معيّنة في أماكن معيّنة هو موضوع موجود بالفعل

نظريّة الصاغة يعني

-

زيّ مثلا إنّ شركات مصر في يوم من الأيّام كانت كلّها في مدينة نصر

وبعدها مصر الجديدة

وبعدها المعادي

-

ولو من الجيزة تبقى في المهندسين

-

ودلوقتي الموضة بقت القاهرة الجديدة - وتحديدا منطقة الأعمال اللي بين شارع التسعين الشماليّ والجنوبيّ اللي بين التجمّع الأوّل والتجمّع الخامس

واللي قدرا جه تقسيمها الإداريّ تبع التجمّع الخامس - فكلّ السوكسيه راح للتجمّع الخامس !!

لدرجة إنّ فيه ناس بقت معتبرة إنّ القاهرة الجديدة كلّها هي التجمّع الخامس فقط !!

-

ممكن نناقش موضوع تركّز أنشطة معيّنة في أماكن معيّنة في بوست تاني إن شاء الله

لكن النقطة دي تحديدا - اللي هيّا وجود مكاتب الاستشاريّين المدنيّين في الدقّيّ - أعتقد إنّ ليها تفسير

ألا وهو

القرب من جامعة القاهرة - حيث تخرّج أصحاب هذه المكاتب منذ عشرات السنين

-

وده يودّينا لملحوظة مهمّة جدّا

ألا وهي

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZX3Y3SWsZY6fxnuLP2N4WcvppKj4D-KjMDX5N7VAfWQddQALRjF1mDb2M0EjyaNgVxPgGvij_7BiSC8yZK1k2g___4hXj2ttecl2rieVQhR5_OsykPqtlvMUYtWIjh8Cs1qMrxBUKnY1VzndFa7BgDJWrBQXNzq-Anx5rlGP7404NkR3JYq4zV3LzqL1ESazCY&__tn__=*NK-R)

ما تخلّيش مكانك يحكم عليك

-

أنا غلطت الغلطة دي زمان

كان المفروض أنا حدّ بتاع تصميم ميكانيكيّ - يبقى أروح أعيش في العاشر من رمضان من تاني يوم ما اتخرّجت

ولكنّي لم أكن انتبه لهذه المعلومة وقتها

-

الناس اللي اتخرّجت من جامعة القاهرة - وهمّا عايشين في الجيزة - عملوا مكاتب استشاريّة من 40 و 50 سنة هناك في الدقّيّ - ودلوقتي ليهم تصنيف عالميّ

أكتر من شركة قابلتني ليها تصنيف عالميّ ضمن أكبر 250 مكتب تصميم مدنيّ على مستوى العالم - همّا عندهم جهة بتعمل التصنيف ده اسمها ENR

مكتب من المكاتب دي بتاع واحد كان رئيس وزراء مصر في يوم من الأيّام

كنت خايف وانا بابعت لهم إيميل - هههههههههه

-

في حين إنّ فيه واحد ممكن يكون كان أشطر من الناس دي - لكنّه عايش في المنصورة أو كفر الشيخ - فما خادش نفس الفرصة - لإنّه ما كانش في وسط نفس الزخم

ما تخلّيش مكانك يحكم عليك - غيّر مكانك

-

وبردو ما تخلّيش أوّل وظيفة تشتغل فيها تحكم عليك - فتفضل شغّال فيها طول عمرك

-

والأخطر من كده !! إنّ اللي يحكم عليك هو مشروع التخرّج !!

-

يعني من قبل ما تتخرّج ومشروع تخرّجك يكون مثلا راوتر أخشاب - فالمشروع هوّا اللي يحكم عليك وآجي بعد 20 سنة ألاقيك محبوس في مجال راوترات الأخشاب !!

-

معظم الناس بتقع في المصيدة دي - ومع الوقت المصيدة دي بتسيطر عليك أكتر وأكتر

انتبه ليها من بدري

-

وحتّى لو ما كنتش انتبهت ليها - فدايما فيه فرصة للتصحيح

وأن تاتي متأخّرا خير من ألّا تاتي