عندي مشروع كبير ( أو متوسط )

بيكسب كويس ( أو حتى بيخسر )

.

وقدامي إني أعمل مشروع صغير يسند معايا

.

لأأأأأ

ما تعملش كده

.

الخوف في المشروع الصغير مش إنه يفشل

ولكن . إنه ينجح

.

ومش الخوف من تضييع الوقت ولا التشتت بالمناسبة

الخوف كله هو من ( نجاح المشروع الصغير )

.

النجاح في المشروع الصغير هيعطيك شعور الرضا عن النفس . الكافي لإنه يخليك ما تشتغلش في المشروع الكبير

.

تخيل واحد دخل امتحان من ١٠ درجات . بعده امتحان من ١٠٠ درجة

دخل الامتحان الأول . جاب الدرجة النهائية

.

خلاص

هرمون السعادة عنده هيفرقع في نفوخه

ف هتكون النتيجة إنه مش هيذاكر خلاص

مش هيذاكر للامتحان التاني . أبو ١٠٠ درجة

.

العقل ما يقدرش يفرق بين الامتحان دا بكام ودا بكام

العقل عنده دا نجاح . ودا نجاح

وكل نجاح أوتوماتيك هيعطيك نشوة . النشوة دي مخدر

.

عشان كده بننصح لو عندك شغلانتين هتعملهم النهارده . إعمل الكبيرة الأول

.

أنا بفضل اعمل الاستشارات بعد العشاء مثلا

ليه ؟!

لإني لو عملت استشارة الصبح . وقبضت ١٠ قروش . خلاص عقلي بيقول لي تكمل شغل النهارده ليه !

.

حتى لو كنت شغال ومنهمك في الشغل . وعميل حول لي فلوس دراسة كنا متفقين عليها من أسبوع مثلا . وحولها لي دلوقتي فجأة . بحس إني مش عاوز اكمل شغل !!

.

ف ما تعملش مشروع صغير جنب مشروعك الكبير

.

وأختم بسؤال مشابه خلال استشارة

كان حد عنده مصنع هياكل معدنية . ويعمل شغل تقطيع صاج بالليزر عند الغير

.

ف قال لي إيه رأيك اجيب مكنة فايبر ليزر واعمل بيها ورشة على أول الشارع

أهو منها تعمل لي شغلي . وبردو نعمل منها شغل للغير

.

قلت له

لو هتجيب المكنة تحطها جوا مصنعك عشان شغلك . ندرس ونشوف يا ترى شغلك محتاجها . ولا لأ وتكمل تعمل شغلك عند الغير لحد ما توصل للحد اللي محتاج فيه فعلا تشتري مكنة

.

لكن !!

لو جايب المكنة عشان تبقى مشروع تاني . ف الإجابة قولا واحدا . لأ

.

ما يبقاش عندي مشروع ب ١٠ مليون مثلا

واسيبه وافرح بنجاح مشروع بمليون واحد فقط !!

.

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXVVW6pJCe5ClZqGDMizljhRwM3xG_0p63fgSA8GuLUwMSR1XlJxiu9D1U0UrfIdEpFXFqZpt2pPaiogdhpP0_GsTRd2Ugy2vtU-coZXK1NJqTXrr4odQWJ_EUHvVB6SHaa25MDAcmT8KECLc0Mp5pJUxyyAxhYotE0AXGN0gJeV-XCj1xaAHeUHlpamdKj5e7mcEHhg2o63d7CtWmVWNq_&__tn__=*NK-R)