[#محامي\_الطرف\_الآخر](https://www.facebook.com/hashtag/%D9%85%D8%AD%D8%A7%D9%85%D9%8A_%D8%A7%D9%84%D8%B7%D8%B1%D9%81_%D8%A7%D9%84%D8%A2%D8%AE%D8%B1?__eep__=6&__cft__%5b0%5d=AZVfpO--fR26YJBBgQOA7IkNzG_4Os-RSuSAmf-dh6pRvcu74kQdCPWgBI-E2Xjppct3VoUb5KYSerXFzjJJxSD2Vqr6KTKex_NzmMH0OKDXUcPDPjmGpA9rVUJFQiHvBkK2GiAaS1g_Ah_xqHJP9oS4vqMyd60woyigbyLn0lFGpyi4HJcInCpY4IScIYEh32g&__tn__=*NK-R)

-

من الغلطات اللي كانت عندي - والحمد لله صلّحتها - كانت ملحوظة لصديق عزيز - وكان مديري في مرحلة من المراحل - قال لي ( إنتا محامي الطرف الآخر ! )

-

يعني - كان يقول لي الشركة الفلانيّة متأخّرة في الردّ علينا ليه - أو الشركة الفلانيّة ما صنّعتش الحاجة المطلوبة منها ليه - ف كان يلاقيني باشرح له ليه همّا ممكن يتأخّروا - ف كان يقول لي ( إنتا محامي الطرف الآخر )

-

قلنا قبل كده إنّه دايما الصحّ بيكون بين خطأين - وده حاصل في الحالة دي بردو

-

الصحّ إنّك تلتمس العذر للغير - وتحطّ نفسك مكانه - مصداقا لقول رسول الله صلّى الله عليه وسلّم ( أترضاها لأمّك ؟! أترضاها لأختك ؟! )

-

لو كلّ واحد فينا حطّ نفسه مكان الطرف التاني - معظم المشاكل مش هتحصل أصلا - مش بقول لك معظم المشاكل هتتحلّ

-

دا الوسط الصحّ بين الخطأين

-

لكن - إيه همّا الخطأين ؟

-

الخطأ الأوّل إنّك لا تلتمس العذر - ولا تتقبّل الاعتذار عن عذر حقيقيّ

-

يعني مثلا شركة بتورّد لنا منتج ما - الشركة دي المورّد بتاع الخامات بتاعها متأخّر عليها في توريد الخامات - ف الشركة مش قادرة تصنّع المنتج أصلا - ف متأخّرة علينا

هنا أقول لك ( إلتمس العذر )

-

لو ما تقبّلتش العذر في الحالة دي ف إنتا مخطأ

-

بل إنّك ( مجبر ) تتقبّل بعض الأعذار - ودا بالشرع والقانون

-

بالشرع مثلا إنتا ( ملزم ) بقبول عدم سداد دين المعسر

-

قال تعالى

وَإِن كَانَ ذُو عُسْرَةٍ فَنَظِرَةٌ إِلَىٰ مَيْسَرَةٍ

-

دا مش بمزاجك - دا أمر شرعيّ - إنّ المعسر واجب على الدائن بتاعه إنّه ينتظره - مش جدعنة منّه ولا حاجة يعني - دا واجب شرعيّ عليه

-

ودا في القانون اللي إسمه الإفلاس - لو واحد أفلس - ف إنتا غصب عنّك بتنتظره لحين ما يتيسّر معاه فلوس - مش من حقّك تسجنه مثلا - الإفلاس مسألة تجاريّة - وليست جنائيّة - هوّا ما سرقكش

-

وقانونا - إنتا بردو بتكون ملزم بقبول عذر الطرف الآخر في حالات الظروف القاهرة - زيّ إنّك يكون ليك حاجة جايّة شحن مثلا وحصلت عاصفة أخّرت المركب - ف حضرتك هتنتظر وصول المركب غصب عنّك بحكم العقد اللي بينك وبين المورّد اللي مذكور فيه حالات الظروف القاهرة

-

ف دا الغلط اللي على اليمين - إنّك تكون ( لا تقبل العذر عموما ) - ف بقول لك دا غلط - الصحّ إنّك تقبل العذر في حالة إنّ مقدّم العذر فعلا صادق في اعتذاره - وإنّ أسباب الاعتذار دي أسباب حقيقيّة وخارجة عن إرادته

-

الغلط التاني اللي على الشمال بقى - هوّا موضوع البوست الحالي - وهو ((( محامي الطرف الآخر )))

-

محامي الطرف الآخر هوّا الشخص اللي بيقبل العذر ( غير الحقيقيّ ) من المعتذر

-

يعني

في الحالة اللي فاتت قلنا إنّ مورّد الخامات اتأخّر عن المصنع اللي بيورّد لي المنتج - ف أنا قبلت عذر المصنع ده

-

طيّب تخيّل إنّ مورّد الخامات ورّد الخامات في ميعادها - لكن المصنع دا نفسه هوّا اللي بيتمرقع في تصنيع المنتجات بتاعتي - ف أنا قبلت عذره !! دا الغلط اللي باتكلّم عنّه

-

هنا يبقى غلط إنّك تقبل العذر ده - ويبقى من واجبك تطالب بحقّك بدون مراعاة لاعتذار الطرف اللي قبلك - لإنّه هنا مش مضطرّ - ولكنّه [#مقصّر](https://www.facebook.com/hashtag/%D9%85%D9%82%D8%B5%D9%91%D8%B1?__eep__=6&__cft__%5b0%5d=AZVfpO--fR26YJBBgQOA7IkNzG_4Os-RSuSAmf-dh6pRvcu74kQdCPWgBI-E2Xjppct3VoUb5KYSerXFzjJJxSD2Vqr6KTKex_NzmMH0OKDXUcPDPjmGpA9rVUJFQiHvBkK2GiAaS1g_Ah_xqHJP9oS4vqMyd60woyigbyLn0lFGpyi4HJcInCpY4IScIYEh32g&__tn__=*NK-R)

-

فرق كبير بين قبول عذر المضطرّ - وقبول عذر المقصّر

-

يعني مثلا - إبنك صحي من النوم متأخّر - ف راح عليه الامتحان

وإبنك التاني صحي من النوم بدري - والعربيّة عطلت بيه

تقبل عذر مين - وتوبّخ مين ؟

هل الاتنين زيّ بعض ؟!

-

لو رفضت عذر الإبن اللي صحي بدري - ف كده إنتا بتغلط الغلطة الأولى - إنّك ( لا تقبل عذر المضطرّ )

-

ولو قبلت عذر الإبن اللي صحي متأخّر - ف كده إنتا بتغلط الغلطة التانية - إنّك بقيت ( محامي الطرف الآخر ) - إنّك بقيت بتقبل عذر المقصّر

-

طبعا الأسوء من كده إنّك إنتا اللي تفترض أعذار للطرف المقصّر - تبقى محامي الطرف الآخر حرفيّا يعني

-

ف كما أقول دائما - الحكمة هي صواب بين خطأين

إنتبه جدّا - وخلّيك دقيق في التماس الصحّ اللي بين الغلطين دول

وفرّق بين ال 3 حالات - بحيث يبان لك مين الغلط اليمين ومين الغلط الشمال

-

باكتب البوست ده بسبب بوست كتبته امبارح عن تقصير شركة توصيل طلبات في توصيل أوردر أنا طالبه من شهر تقريب - ولمدّة 5 محاولات بيلغوا التوصيل عشان ما بردّش على التليفون

-

ف أكتر من حدّ قام بدور ( محامي الطرف الآخر ) للدفاع عن الشركة المقصّرة

-

ف الفيصل هنا هو ( هل من واجب طالب الاوردر إنّه يردّ على تليفونات شركة التوصيل )

-

والإجابة لأ طبعا - شركة التوصيل دورها إنّها تاخد الأوردر من نقطة أ - توصّله لنقطة ب - مش من حقّها تتواصل مع صاحب الطلب - أنا لو عاوز اتواصل مع حدّ كنت نزلت اشتريت الأوردر من محلّ عادي

-

طاب ما ممكن يوصلوا ما يلاقوش حدّ

عادي جدّا - دا من ضمن شغلهم

-

طاب ما ممكن يوصلوا وانتا ترفض تستلم

عادي جدّا جدّا - دا من ضمن شغلهم بردو

ترفض ليه ؟!

مالكش دعوة - مزاجي كده - دا من حقّ العميل

-

طاب ما ممكن انتا تستلم الطلب النهارده وترفضه بكره

عادي جدّا بردو - دا من ضمن شغل البائع بقى - مش شركة التوصيل

من ضمن شغل البائع إنّي أستلم الطلب النهارده - وارفضه بكره - أو بعد أسبوع

-

واجب الشركات دي إنّها تكون حاسبة مخاطرها في الحالات دي - وحاسبة تكاليفها - ومضمّنة تكاليفها بالاحتمالات دي - وفي الآخر يطلع الموضوع ده كسبان معاهم - ف يشتغلوا فيه

-

طلع خسران معاهم - يبقى ما يشتغلوش من الأوّل في الشغلانة دي - ويسيبوها للّي قادرين عليها - اللي قدّ الكحل تتكحّل

-

لكن مش يدخل الشغلانة - ويحمّل العميل مسؤوليّة إنّه هوّا اللي ما عملش حسابات الشغلانة بخسايرها قبل مكاسبها

-

يعني - تخيّل إنّي ببيع ماكينات مثلا - والماكينة ليها ضمان سنة - جات الماكينة احتاجت قطعة غيار خلال السنة دي - هل شركة الماكينات تقول لي ( ما احنا كده هنخسر ) - ما تخسروا - وانا مالي ؟!

-

يا أخي التمس ليهم العذر

ما هو دا الغلط اللي باتكلّم عنّه في البوست ده - إنّك تلتمس العذر لحدّ ( مقصّر ) - دا غلط

-

كده انتا بتغلط غلطة ( محامي الطرف الآخر )

-

شركة الماكينات دي حاسبة حساباتها وعارفة إنّ بيع الماكينة يشمل تقديم ضمان ليها لمدّة سنة

-

ولّا ما كانتش حاسبة ؟!

لأ ما كانتش حاسبة

حلو قويّ - يبقى تتحمّل خسارة تقصيرها - مش احنا اللي نلتمس ليها العذر عشان هيّا ما كانتش حاسبة حساباتها صحّ

-

نلتمس ليها العذر مثلا لو الماكينة اتأخّرت في البحر نتيجة لإنّ المركب نفسها اتأخّرت - و باعتبارها مالهاش حكم على المركب - ف خلاص - ما نقدرش نلوم شركة الماكينات

لكن - هيّا ليها حكم على موضوع قطع الغيار - فتتحمّل مسؤوليّتها كاملة فيه

-

زوجة مقصّرة في حقّ بيتها مثلا - عشان هيّا موظّفة

نلتمس لها العذر ولّا لأ ؟

لأ طبعا

لإنّها هيّا اللي خالفت فطرة ربّنا سبحانه وتعالى - ربّنا خلقك زوجة وأمّ - مش موظّفة

عاوزة تخالفي الفطرة دي - يبقى ما تأثّريش على واجبات بيتك

-

إزّاي ؟! مستحيل

والله دا سؤال إنتي تجاوبي عليه - مش تسأليه

-

لو إنتي سألتيه - وطلبتي منّي أنا اللي اقول لك ازّاي - يبقى كده أنا بقيت ( محامي الطرف الآخر )

-

ود مغالطة منطقيّة عموما - بيحمّل فيها الطرف المغالط الطرف الآخر مسؤوليّة نفي ادّعاء الطرف المغالط - بينما الأصل هو أنّ الطرف المغالط هو المسؤول عن أثبات إدّعاءه - ف البيّنة على من ادّعى - وليس على من أنكر

-

يعني أقول لك مثلا - الساعة اللي في إيدك دي بتاعتي - عاوزها تبقى بتاعتك - إثبت إنّها بتاعتك

لأ يا فندم - هيّا في إيدي تبقى بتاعتي - إنتا اللي لو عاوز تقول إنّها بتاعتك - إثبت إنّها بتاعتك

-

إنتا حرامي - لو انتا مش حرامي - إثبت ده

لأ يا فندم - أنا بريء - إنتا اللي مطالب بإثبات إنّ انا مدان - مش انا اللي مطالب بإثبات إنّ انا بريء - الأصل فيّا هوّا البراءة - مش العكس

-

بنفس القياس - هتلاقي واحد بيقول - أنا مش عارف اسلّم الشغل في ميعاده - وعاوزين يطبّقوا عليّا الشرط الجزائيّ - يقولوا لي أعمل إيه عشان اسلّم الشغل في ميعاده - يا إمّا يلغوا الشرط الجزائيّ

-

لأ يا فندم - إنتا اللي تقول لنفسك تسلّم الشغل في ميعاده ازّاي - همّا مش من دورهم يعلّموك شغلك

-

أو تلاقي مسؤول حكوميّ بيقول - المواطنين بيلومونا على سوء الخدمات المقدّمة ليهم - يقولوا لنا نعمل إيه عشان نحسّن الخدمات - إحنا مش عاوزين نقد هدّام - إحنا عاوين نقد بنّاء

-

لأ يا فندم - إحنا دورنا النقد عادي - هدّام وبنّاء دي مش شغلك - إنتا حسّن الخدمة ولمّا تلاقي حدّ بينتقدها وهيّا جيّدة ابقى ردّ عليه - لكن الخدمة سيّئة والناس بتنتقدها - ف ده حقّهم - وانتا اللي تشوف هتحسّن الخدمات ازّاي - مش احنا اللي نقول لك

-

بيقابلني بعض ناس عاوزينني أعمل لهم دراسة مثلا - ف أقول له حجم المشروع بتاعك مش مناسب إنّي اعمل له دراسة - الدراسة هتكون غالية عليك

-

ف يقول لي ( ما تعمل لنا دراسة أرخص شويّة )

-

هوّا هنا عاوزني أكون ( محامي الطرف الآخر )

-

يعني عاوني أنا اللي اشوف ازّاي هحلّ له مشكلة إنّ راس المال بتاعه قليّل ما يسمحش إنّه يتعمل له دراسة - ف لسان حاله بيقول - أنا هافضل مكاني - وانتا شوف ازّاي هتحل لي مشكلتي

لأ طبعا - ما بقول لحضرتك أنا خلاص اتعالجت من غلطة ( محامي الطرف الآخر )

-

فيه شركات صينيّة باطلب منهم نعمل مقابلة على زوم - ف يقولوا لي ( الزوم مش مسموح بيه في الصين ) - بينما هوّا بيكلّمني على الواتس آب - اللي مش مسموح بيه في الصين بردو

-

إزّاي ؟

بيبقوا داخلين من حاجة اسمها في بي إنّ

-

ف بقول له - أدخل معايا زوم على في بي إنّ

لو رفض - خلاص - بكنسل المقابلة بتاعته

-

بيقول لي - ما تدخل معايا على وي شات

بقول له للأسف مش متاح عندي

-

طيّب - مين هنا اللي المفروض يقرّب المسافة للطرف التاني - هوّا ولّا أنا

هوّا طبعا - لإنّ هوّا ( البائع )

-

ف لو أنا اللي اجتهدت ف تقريب المسافة - يبقى انا ( محامي الطرف الآخر )

-

تالت ورابع وعاشر بكرّر على النظريّة العامّة - اللي هيّا ( الصحّ بين غلطين )

هتلاقيها موجودة في كلّ حاجة بتقابلك في الحياة

-

وعادة الشخص العادي بيقدر يفرّق بين الصحّ والغلط

لكن - الانتقال لمرحلة الحكمة يستلزم التفريق بين الصحّ والغلطين

-

ومع زيادة الحكمة أكتر وأكتر - هتلاقي تفسك بتقارن بين الصحّ والأغلاط الكتيرة المحيطة بيه

يعني ممكن ممارسة واحدة يكون ليها 9 طرق خطأ - وطريقة واحدة صحيحة - ف الحكمة وقتها إنّك تكون عارف ال 9 ممارسات الغلط