إنتا مش متخيل الأذى اللي هتعمله لحد مكافح . لو كنت انتا ما بدأتش من الصفر . وكنت وصلت لنجاح كبير . وتقوم قايل له إنك بدأت من الصفر

.

كنت باسمع فيديو امبارح لرجل أعمال . بيقول . لقيت ال ٢٠ فدان مش كافيين . قمت واخد ألف فدان . وفي أول الكلام بيأكد إنه كان باديء من الصفر !!

.

نفسي أفهم إيه العار اللي بيهربوا منه رجال الأعمال اللي ما بدؤوش من الصفر !!

.

الأذى اللي هتسببه لحد مكافح . إنه هيقارن نفسه بيك

إنتا عندك ٣٠ سنة . وباديء من الصفر من ١٠ سنين . ووصلت لمئات الملايين

.

هوا هيقول لنفسه . ما انا كمان باديء من الصفر من ١٠ سنين . وما كونتش ولا مليون واحد حتى

.

مش احنا اتفقنا إن الأرزاق ما فيهاش مقارنة

.

أنا وانتا اتفقنا . لكن مش كل الناس اتفقت معانا

هتظل فيه ناس إيمانها ضعيف وبتقارن

فلما يقارن نفسه بيك . متخيل شعوره هيكون إيه

هيتهم نفسه بالتقصير والفشل . وممكن يتوقف تماما ومسيرته تتدمر بسببك

كل ده عشان انتا بتتهرب من عار إن أهلك أغنيا

.

هوا يتهم نفسه بالفشل ويتدمر

بينما في الحقيقة هوا مش فاشل . كل ما في الموضوع إنك انتا اللي كداب

.

إنتا لو بدأت من ١٠ سنين ب ١٠٠ ألف جنيه

باعتبار إن ده صفر يعني . فيه ناس الصفر بتاعهم صفر حرفيا

.

لو بدأت ب ١٠٠ ألف جنيه

وكسبت كل سنة ٥٠ ٪

صرفت نصهم على بيتك

وضخيت نصهم في مشروعك لتكبيره

.

بعد ١٠ سنين هيكون معاك مليون و ١٥٠ ألف جنيه فقط

مش مئات . ولا حتى عشرات الملايين

.

وده بفرض إنك بتكسب ٥٠ ٪ سنويا من أول سنة . اللي هوا تقريبا مستحيل

.

فنصيحة ليك كشاب مكافح . ما تصدقش اللي يكون واصل لعشرات ومئات الملايين خلال فترة قصيرة . ويقول لك إنه بدأ من الصفر . هوا بيكدب عليك

.

بيكدب عليا ليه ؟!

ما هي دي أنا مش فاهمها

مش فاهم إيه العار اللي بيهربوا منه إن أهلهم أغنيا

هوة احنا بنقول لكم أهلكم أندال مثلا !!

.

وانا في الجيش . كان معانا واحد زميلنا متجوز . كان متخرج السنة اللي فاتت عادي زينا . لكنه كان بيقول إنه جوز نفسه بنفسه !!

.

كان بيحوش من مصروف الحضانة أصله

.

إيه العار اللي بتهرب منه لو قلت إن أهلك جوزوك يعني

ما كلنا أهلنا جوزونا

.

نفس العار اللي هيهرب منه بعد كده لما يقول إنه عمل مشروعه بنفسه

.

ف . ما تصدقش

كمل في اللي انتا فيه

.

أخيرا

بالنسبة لمعادلة ال ١٠ سنين وال ٥٠ ٪ ربح

ما حدش بيحقق الثروة كده

.

حتى لو باديء ب ١٠ مليون . مش هيحقق الثروة كده

ما بتمشيش بشكل خطي . ولا بشكل نمطي

.

تحقيق الثروة ليه ميكانيزمات تانية اتكلمنا عنها في مقالات كتير على الصفحة هنا وعلى قناة المكتب . لكن مش مساحة مناقشتها في المقال ده

.

أنا هنا بناقش حمايتك من الأذى النفسي اللي هيحصل لك لو صدقت إن حد بدأ معاك . وفرق عنك فرق السما من الأرض في فترة قصيرة