من الحاجات اللي انا عارف إنّها غلط - ورغم ذلك مش عارف ابطّلها - هيّا ( تخمين طبيعة الناس من مظهرهم )

وللأسف الشواهد واقفة ضدّي - مش عاوزة تساعدني أبطّل العادة دي

-

أيّ حدّ بيبعت لي رسالة على الواتس مثلا - ببصّ على صورة البروفايل بتاعته - وبركّز في طريقة كتابته للكلام - الأخطاء الكتابيّة - تاء مربوطة كاتبها هاء مثلا - شايل حروف المدّ من وسط الكلام ( يعني مثلا كاتب تني بدل تاني ) - أو حاطط حروف مدّ في غير مكانها ( يعني مثلا كاتب تاصنيع بدل تصنيع )

-

للأسف بقوم واخد انطباع سلبيّ مباشرة

-

خطورة الانطباع السلبيّ ده إنّه ممكن يدفعك دفعا نحو إنهاء النقاش - بينما في حالة تانية كان النقاش هياخد وقته الطبيعيّ

-

الانطباع السلبيّ ده هيخلّيك تفسّر نفس الجملة من شخصين مختلفين بتفسيرين مختلفين

-

يعني مثلا لو واحد قال لك ( إنتوا بتقدّموا خدمات إيه يعني )

-

هتاخدها من الشخص اللي سمته محترم على إنّها سؤال

لكن - هتاخدها من الشخص اللي سمته مهترء على إنّها استهزاء

-

بينما الأصل إنّك في كلّ الحالات تعتبرها سؤال

-

الأصل عندنا هوّا عدم معاملة الناس على مظاهرهم

-

أبو لهب مثلا كان جميل جدّا - كان وشّه منوّر مع حمرة - ف سمّوه أبو لهب

-

بينما أحد الصحابة كان دميما - فاحتضنه الرسول صلّى الله عليه وسلّم ذات مرّة في السوق من ظهره وقال ( من يشتري العبد )

فلمّا عرف الصحابيّ أنّه رسول الله صلّى الله عليه وسلّم - قال له ( إذا والله تجدني كاسدا )

يعني ما حدّش هيشتريني عشان أنا دميم الخلقة

فقال له رسول الله صلّى الله عليه وسلّم ( لكن عند الله أنت غالِ )

-

ألا يكفيك قول الحقّ سبحانه وتعالى

-

وَلَا تَنْكِحُوا الْمُشْرِكَاتِ حَتَّى يُؤْمِنَّ وَلَأَمَةٌ مُؤْمِنَةٌ خَيْرٌ مِنْ مُشْرِكَةٍ وَلَوْ أَعْجَبَتْكُمْ وَلَا تُنْكِحُوا الْمُشْرِكِينَ حَتَّى يُؤْمِنُوا وَلَعَبْدٌ مُؤْمِنٌ خَيْرٌ مِنْ مُشْرِكٍ وَلَوْ أَعْجَبَكُمْ

-

وقول الحقّ سبحانه وتعالى

وَإِذَا رَأَيْتَهُمْ تُعْجِبُكَ أَجْسَامُهُمْ ۖ وَإِن يَقُولُوا تَسْمَعْ لِقَوْلِهِمْ ۖ كَأَنَّهُمْ خُشُبٌ مُّسَنَّدَةٌ ۖ يَحْسَبُونَ كُلَّ صَيْحَةٍ عَلَيْهِمْ ۚ هُمُ الْعَدُوُّ فَاحْذَرْهُمْ

-

وبالمناسبة /

-

فيه نظريّة قديمة إدّعت الموضوع بتاع الحكم بناءا على المظهر ده - إسمها نظريّة لومبروزو - خلاص النظريّة دي ما حدّش بيتّبعها - لكنّها للأسف بتطلّ برأسها في رؤوسنا دايما

-

وآديني بحاول أقاوم الفكرة دي في دماغي - لكن للأسف زيّ ما قلت التجارب بتقوّيها مش بتضعفها

-

وبالمناسبة

-

قد تكون التجارب اللي بتقوّي الفكرة دي - هيّا أساسا نابعة من الفكرة !!

-

يعني - مش فيه تجارب أثبتت الفكرة - ولكن - فيه فكرة - دفعتك لتوجيه التصرّفات للاتّجاهات دي - فنتجت النتائج - اللي بتدعم الفكرة اللي في الأوّل !!

-

يعني إنتا عندك فكرة إنّ الشخص ده جاي يهرّج مثلا - ف قمت مكلّمه بغلظة - فقام قالل أدبه عليك - فقمت انتا قايل ( شفت - مش قلت لك - أنا عارف من الأوّل إنّه جاي يهرّج ) !!

-

ف يا ترى - التجارب بتدعم الفكرة - ولّا الفكرة هيّا اللي بتدعم التجارب

هههههههههه

-

أخيرا

انا عندي تصوّر إنّه فعلا ممكن الطباع تؤثّر على الشكل

-

يعني - الشخص المتّقد الذهن دائما هتبتدي ملامح وجهه تكتسب الجدّيّة

بينما الشخص اللي ضاربها صرمة - هتبتدي ملامح وجهه شيئا فشيئا تكتسب شكل السهتان اللي مش على باله الدنيا ولا اللي فيها

-

الشخص الجادّ هتلاقيه بيراجع الرسالة قبل ما يبعتها - ف بيصلّح الأخطاء الكتابيّة

بينما الشخص السهتان - هيقوم رازع إنتر وخلاص - مكتوبة صحّ بقى - مكتوبة غالاط - مش مكتوبة خالس - مش موهمّ - همّا يبقوا يخمّنوا

-

وافرض خمّنوا غلط

يا عمّ عادي - إحنا يعني شايفنا تالعين الفاداء - ولّا يعني شايف معانا فلوس نعمل ماشاريع - يا عمّي - أدينا بنتسلّى

-

على كلّ حال - علينا العودة للأصل دائما - والبدء مع الجميع من نقطة بداية واحدة

النهاية بقى كلّ واحد ورزقه - ههههه