[#ممانعة\_الخبرة](https://www.facebook.com/hashtag/%D9%85%D9%85%D8%A7%D9%86%D8%B9%D8%A9_%D8%A7%D9%84%D8%AE%D8%A8%D8%B1%D8%A9?__eep__=6&__cft__%5b0%5d=AZUjvW0OhziRL6MYECt4EZEAZG-F8Ngg83DNxZ1NszujAKpPyE6N2Eau92uL2bK9waMRuMzsom6ZK9hoY91KPHOsM-aXezsEiYHAVOHa3GRCB96sgV_2haItO5RsMZsfAFxJVlfjlDEEhSdO-qQt4A1CCFY8E6s1Mon_XhamzqqKG0lM2x1cp_Na1n4G854iK84&__tn__=*NK-R)

-

هل حصل مرّة إنّك شفت محامي خايف يتجوّز من كتر ما عدّت عليه قضايا مطلّقات مبهدلين اجوازهم

-

طب هل شفت ظابط مباحث بيكره الناس من حواليه من كتر ما هو مطّلع على وساخات الناس في القضايا اللي بتتعرض عليه

-

باسمع بودكاست ل فود بلوجر - بيقول أنا عمري ما هاعمل مطعم - من كتر ما عدّى عليه من ممارسات سيّئة بتعملها المطاعم في الأكل

-

دي اللي ممكن تسمّيها ((( ممانعة الخبرة )))

-

المدام زمان كانت عاوزة اعلّمها السواقة - من كتر ما سافرت معايا وشافت حوادث على الطريق - بقت مش عاوزة تتعلّم السواقة

-

يبقى مين آخر واحد في العالم هيعمل مصنع ؟!

المفروض أنا - من كتر ما شفت من مشاكل المصانع

-

دا المفروض - لكن مش الواقع إن شاء الله - يعني إن شاء الله هاعمل مصنع

ليه ؟!

لإنّي تنبّهت للمسألة دي - ما يمكن أن تسمّيه ( متلازمة ممانعة الخبرة )

-

الشخص غير الخبير - أحيانا بيكون محظوظ بعدم خبرته

-

في إحدى الاستشارات - لقيت أصحاب المصنع جابوا المكن كده - وعملوا المصنع كده - من غير أيّ حسابات لأيّ حاجة

قلت لهم انتوا عملتوا زيّ أهل قرية كان قصادهم جزيرة فيها خيرات كتيرة - لكن - في الممرّ المائيّ اللي بين القرية والجزيرة - فيه تماسيح

-

فجه مجموعة من الناس غريبين عن القرية - شافوا الخير على الجانب الآخر - على الجزيرة - فعدّوا - والتماسيح ما انتبهتش ليهم

-

دي من تساهيل البدايات - ومن حظوظ المبتدئين

-

العكس تماما هوّا اللي بيحصل مع الشخص الخبير - إنّه بيبقى شاف المآسي بتاعة المجال - فبتتكوّن عنده ممانعة ليه

-

أحد أصدقاء والدي الله يرحمه كان في المظلّات - قال لي - المظلّات دي هيّا المهنة اللي كلّ ما تكتسب فيها خبرة - كلّ ما تكرهها - لإنّ اكتساب الخبرة فيها ما بيكونش غير بإنّ زمايلك بيموتوا حواليك !!

-

ما هو اللي هيغلط ما بين السما والأرض ده هيروح فين - هيتعوّر مثلا ؟!

-

فكلّ شغلانة بتعملها في حياتك بشكل متكرّر - كلّ مرّة بتكون أسهل من اللي قبلها

لكن المظلّات العكس - كلّ مرّة أصعب من اللي قبلها !!

-

دا شكل من أشكال ممانعة الخبرة

-

بقول الكلام ده ليه ؟!

مش رغي ولا فلسفة - بقول لك الكلام ده عشان لو كنت خبير في مجال - ولقيت نفسك مش عارف انتا ليه مش قادر تاخد فيه الخطوة الأولى - أنا باكشف لك الميكانيزم النفسيّ اللي حاصل جوّاك وانتا مش حاسس بيه ولا فاهمه

-

فإذا عرف السبب بطل العجب

-

طالما عرفت إنّ اللي انتا فيه ده هوا ممانعة نفسيّة - يبقى خلّيك أعقل من عقلك الباطن - وخلّيك أقوى من نفسك - واعمل الصحّ

-

ومع إنّي المفروض اكون الشخص اللي يقول لك احسب كلّ حاجة - أنا بقول لك - لازم تسيب جزء مش محسوب

-

لو حاولت توصل لآخر شرطة في عدّاد الحسابات - هتحرق الموتور

-

زيّ أمبير السرعة في العربيّة - ممكن تمشي بيه على 120 - 150 - عادي

-

كلّ ما تضغط أكتر من كده - فالكيلو الواحد الزيادة في السرعة بيحرق على الموتور قدّ 10 كيلو من اللي في الأوّل

-

آخر كيلو في العدّاد ممكن يحرق على الموتور قدّ اللي الموتور حرقه من ساعة ما اشتغل

آخر كيلو في العدّاد ممكن يحرق الموتور أصلا - يبوّظه

-

فمحاولة الوصول للكمال ف الحسابات ليست من الحكمة

واللي بيغذّيها زيّ ما قلت لك هوّا شعور داخليّ بالممانعة تجاه ما تمتلك في هذا المجال من خبرات كبيرة سابقة من الفشل والمشاكل والتجارب المأساويّة للسابقين

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUjvW0OhziRL6MYECt4EZEAZG-F8Ngg83DNxZ1NszujAKpPyE6N2Eau92uL2bK9waMRuMzsom6ZK9hoY91KPHOsM-aXezsEiYHAVOHa3GRCB96sgV_2haItO5RsMZsfAFxJVlfjlDEEhSdO-qQt4A1CCFY8E6s1Mon_XhamzqqKG0lM2x1cp_Na1n4G854iK84&__tn__=*NK-R)

-

[#علم\_نفس\_البيزنس](https://www.facebook.com/hashtag/%D8%B9%D9%84%D9%85_%D9%86%D9%81%D8%B3_%D8%A7%D9%84%D8%A8%D9%8A%D8%B2%D9%86%D8%B3?__eep__=6&__cft__%5b0%5d=AZUjvW0OhziRL6MYECt4EZEAZG-F8Ngg83DNxZ1NszujAKpPyE6N2Eau92uL2bK9waMRuMzsom6ZK9hoY91KPHOsM-aXezsEiYHAVOHa3GRCB96sgV_2haItO5RsMZsfAFxJVlfjlDEEhSdO-qQt4A1CCFY8E6s1Mon_XhamzqqKG0lM2x1cp_Na1n4G854iK84&__tn__=*NK-R)