[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVpSW1ueRRc62ZAUX_QVDo4YvEbw08zEMzuMVgGEqhzEFXxkb-H8F-M3z-Pvz-O262vq051Dvnqe93X1LMoF8hL8aJpSMiJdU_BdwB_K8DtfDdXVR1dQGFkBSjn1yOAIEORS5Y_zS37LOFOGe4Vgg6pEyRU4jwZ-auhdwhs1xzyXQ&__tn__=*NK-R)

.

ما ترنش على حد أكتر من مرتين متتاليتين

.

لو كنسل في المرة الأولى ما ترنش عليه تاني

.

ما تكررش المحاولة قبل ٣ ساعات

.

ما ترنش على حد خارج وقت العمل

.

ما تبعتش ريكورد ع الواتس أطول من دقيقة

.

ما تبعتش رسالة أكتر من ١٠ سطور

.

ما تبعتش فايل أكتر من ١٠ صفحات

.

ما تطلبش حاجة مجانية من حد بيبيعها بفلوس

.

ما تطلبش من حد يرشح لك حد في مجاله

ما أبقاش أنا دكتور عظام . وتطلب مني أرشح لك دكتور عظام !!

.

ما تسألش حد عن تقييم صديقه للقيام بعمل

افرض صديقه خايب في شغله . عاوزه يقول لك إيه ؟!

.

ما تطلبش حاجة مجانية من حد

.

ما تفكرش حد بحاجة مجانية طلبتها منه وما عملهاش

.

ما تطلبش تقابل حد طالما الواتس والتليفون كافيين

.

ما تطلبش تقابل حد في شغل إلا إذا كانت مصلحة مشتركة

.

ما تطلبش تقابل حد في استشارة من غير ما تسأله عن أتعابه

.

اللي يبعت لك إيميل . رد ع الإيميل . مش تكلمه ع الواتس

.

اللي يكلمك ع الواتس . كلمه ع الواتس . مش تتصل بيه على التليفون

.

الستات بنقول لهم يا فندم . أو يا أستاذة

مش يا مدام . أو يا آنسة

.

ما ينفعش تمد إيدك بالسلام لست

.

لو مقابل ست في طريق . إيدك اللي ناحيتها بتحطها ورا ضهرك

.

لو ماشي وسط ستات . بتحط ايدك الاتنين قدام جسمك

.

الرجالة بنقول لهم حضرتك . ويا أستاذ

ويا فندم

ما تقولش لحد يا بيه . أو يا باشا

.

اللي يقول لك ( إنتا ) . ما تقولوش ( حضرتك )

.

اللي تكرهه . ما تقولوش ( حضرتك )

.

فيه ناس هتناديك باسمك مجرد . عادي . مش عيب . بيعتبر نوع من الجنتلة بين الناس الكبيرة

لكن . إنتا بردو نادي له باسمه مجرد . إلا إذا كان فرق السن بينكم كبير . ٢٠ سنة مثلا

.

الكبير في السن يعمل اللي هوا عاوزه

.

لو هتعطي مثال بحاجة وحشة . قوله على نفسك

يعني نقول مثلا ( افرض إن أنا خسرت في مشروعي . يبقى كذا كذا )

لكن ما تقولوش ( افرض إنك خسرت ... )

.

المسيحيين بنبدأ الكلام معاهم ب ( صباح / مساء الخير )

وبنقفل الكلام معاهم ب ( مع السلامة )

.

لو حد جاي لك بلدك . هوا اللي يحدد يقابلك فين

.

لو حد جاي لك بلدك . يتأخر براحته . المسافر ليه عذره

.

اللي طالب المقابلة هوا اللي يحاسب ع المشاريب

.

لو حد جاي لك بلدك . لازم تأكله

.

لو حد عزم عليك بأكل وإنتا في بلده . العزومة دي بتتقبل عادي

.

لما تتسأل تاكل إيه في العزومة . قول ( هاكل زي ما إنتا هتاكل . بس ما تجيبش حاجة تتساب ما تتاكلش ) عشان ما يأفورش في الطلبات

.

أيا كان طعم الأكل . لازم تمدحه

أيا كان المكان اللي عزمك فيه . لازم تمدحه

.

لو مش عاوز تغرم اللي مضيفك في مطعم . اطلب ( وجبات ) . دي أكتر حاجة ما بتضربش الميزانية

لكن لو طلبت طلبات مفتوحة هتغرم جامد

.

لو بيعزم عليك بمشروب . اطلب قهوة أو شاي . بلاش المشروبات اللي مكونة من أكتر من ٦ حروف . باستثناء الاسبريسو . وابعد عن أي كوكتيل أي حاجة

.

الكلام ما بيبدأش في الموضوع . لازم تتكلم في أي حاجة بعيدة عن الموضوع الأول

الطريق كان عامل إيه . شفت المول اللي على أول الشارع . بيبنوا فيه من أيام ٦٧

دا اسمه ice breaking

.

إنتا من دمياط . دانا خالتي متجوزة من دمياط

يا سلام بقى لما بنروح راس البر ونجيب مشبك من بلبول . ولا فطير من أبو طبل

تعرف إن الفيلل هناك اسمها عشش

أصلها كانت عشش زمان

.

وبعدين تدخلوا في الموضوع

.

لو اللي بيكلمك تليفونه رن . قول له ( اتفضل رد )

.

خلال المقابلة . خلي تليفونك صامت . ووشه لتحت

.

ما تبصش في الساعة وإنتا في مقابلة . معناها إنك زهقت

.

لو اللي قدامك زهق . انهي المقابلة بسرعة

.

لو قلت كلمة وشكيت إنها اتفهمت غلط . اشرحها بشكل واضح ومباشر

.

لو اللي قدامك قال كلام يتفهم بأكتر من معنى . قول له ( أنا مش فاهم حضرتك )

.

لو حد كان في بلدك والدنيا ليلت جامد . بتحجز له في فندق

.

لو حد كان معاك وسابك وسافر . اطلب منه يبلغك لما يوصل . واعتبره في عهدتك لحد ما يوصل . ويستحسن تاخد رقم حد من أهله

.

لو العربية فخمة . بنركب الشخص الكبير ورا

لو اقتصادية . بنركب الشخص الكبير قدام

.

لما بتركب حد العربية . ما تعطيش ضهرك للعربية لحد ما يمشي

.

لو شخص كبير دخل عليك مكتبك . بتسيب الكرسي اللي ورا المكتب . وتقعدوا إنتوا الاتنين على الكراسي اللي قدام المكتب

.

لو دخلت مكان . اقعد على الكرسي اللي ضهره للمكان . اللي ضهره للمصنع . اللي ضهره للصالة . إلخ

.

لو ماشي في مصنع حد . ادخل كل صالة إنتاج برجلك اليمين

وكل ما تشوف حاجة قول ما شاء الله

.

لما حد يبعت لك لوكيشن مصنعه . قول له ( ربنا يملأه بركة )

.

لو حد جاي لك مصنعك . بتقابله برا المصنع

.

لو ماشيين مع بعض وداخلين على باب . قدم صاحب المكان

لو صاحب المكان بيقدمكم . قدموا الكبير

لو اتعازمتوا على بعض . اللي ع اليمين يدخل

لو العزومة طالت . اللي يزقك ادخل وخلصنا