[#من\_آداب\_البيزنس](https://www.facebook.com/hashtag/%D9%85%D9%86_%D8%A2%D8%AF%D8%A7%D8%A8_%D8%A7%D9%84%D8%A8%D9%8A%D8%B2%D9%86%D8%B3?__eep__=6&__cft__%5b0%5d=AZWwtd35-Evn1h4vAidNJIN1QYzX7ExYB1cceRLeG-nsB9UFm1FC7PI9TPQh-WppiH0OZdDLcVxmep6XTOZe12JGere__lXvKQWQ5T45GT0v8QnXVhbGAldEkof4IQ7H50F1m0OAgofmqTiNMNZ0oj5MNVv8MQEejXNoHj_55pC3wYgwLY0LuvAD9sg2323kl4Mrfb1jrTTrXMga83PjXXNs&__tn__=*NK-R)

-

في الصورة هنا البنت بتشكرني على إنّي ردّيت عليها

مع إنّي في الردّ بقول لها ( ما فيش جديد ) !!

-

ممكن تقول دا شكر روتينيّ

-

الحقيقة إنّه ممكن يكون شكر حقيقيّ فعلا - مش روتينيّ

-

ليه ؟!

-

لإنّ معظم الناس ما عندهمش ذوق إنّهم يردّوا طالما مش محتاجين منّك حاجة

دا الغالب واللي شفته في معظم الناس

-

يعني معظم الناس لو سألني عن حاجة وقلت له دا خارج تخصّصي مثلا - غالبا ما بيردّش - ما بيقولش شكرا مثلا

-

حتّى لو انتا ردّيت عليه بحاجة في مصلحته - وهوّا مش محتاج منّك حاجة تانية - ما بيقولش شكرا

-

يعني مثلا عاوز كذا

ف بعتت له رقم حدّ يفيده في الموضوع ده

خلاص

بياخد الرقم ويروح يكلّمه خلاص - وما بيلتفتش للّي عاطيه الرقم نفسه يقول له شكرا

-

للأسف دي الطبيعة الغالبة على البشر

-

عشان كده بكون حريص جدّا إنّي أردّ على أيّ حدّ مهما كان السؤال أو آخر جملة هوّا قالها - لازم اردّ عليه - بالميّت هقول له ( تمام )

-

الموضوع دا بيفرق كتير - خصوصا مع الناس المحترفين

يعني

لو بتكلّم حدّ عادي - ممكن ما ياخدش باله إنّك كنت حريص تردّ على كلّ رسايله - لإنّه مش كلّ ساعة بيبعت أو يستقبل رسايل - ف مش هيكون مركّز في أنماط ردود الناس

-

لكن - لو بتكلّم واحد محترف - ف المحترف عارف إنّ معظم الناس ما بتردّش

ف بيعلّم معاه قوي الواحد اللي بيردّ ده

ما هو قاعد كلّ 5 دقايق بيبعت رسالة أو يستقبل رسالة - ف بيفرز الناس

-

أرجع تاني - وللمرّة المش عارف كام - أقول لك ( إنتا محتاج فقط تكون [#عادي](https://www.facebook.com/hashtag/%D8%B9%D8%A7%D8%AF%D9%8A?__eep__=6&__cft__%5b0%5d=AZWwtd35-Evn1h4vAidNJIN1QYzX7ExYB1cceRLeG-nsB9UFm1FC7PI9TPQh-WppiH0OZdDLcVxmep6XTOZe12JGere__lXvKQWQ5T45GT0v8QnXVhbGAldEkof4IQ7H50F1m0OAgofmqTiNMNZ0oj5MNVv8MQEejXNoHj_55pC3wYgwLY0LuvAD9sg2323kl4Mrfb1jrTTrXMga83PjXXNs&__tn__=*NK-R) )

-

يعني جات لك رسالة - إيه العادي فيها ؟!

إنّك تردّ عليها

-

شوف الموضوع صعب ازّاي - عشان كده معظم الناس ما بتقدرش تعمله

-

ملحوظة إضافيّة بقى - بونص يعني

خلّي ليك بصمة في الردّ النهائيّ بتاعك

-

يعني

خلّي ليك علامة معيّنة

مثلا بتحطّ نقطتين في آخر الجملة - بدلا من نقطة واحدة

-

بتقول كلمة غير شائعة في آخر رسالة - كلمة غير متردّدة يعني

-

يعني ما تقولّيش مثلا ASAP

As Soon As Possible

دي المحترفين بيكرهوها - بيعتبروك بتردّد كلمة تقليديّة

-

مرّة حدّ من شركة سأني عن حاجة - وقال لي ( بسّ ما تقولّيش أساب )

ف بقيت بقول soon

-

ممكن تكتب مثلا

Thanks

Mahmoud - The guy from Egypt

يعني محمود بتاع مصر

ف هيفضلوا فاكرينك

-

يعني بدل ما تقول

Hello dear

Hope this email finds you well

مثلا

-

ممكن تقول

-

ممكن تقول

Greetings from the land of pyramids

-

ف كده انتا علّمت في دماغ اللي بيقرأ الرسالة بتاعتك

-

عمرو دياب عملها في أغنيّة حبيبي ولا على باله

-

كان فيه جملة بتقول

-

Dance to the beat with the rhythm of Nile

Egyptian sounds from the land of the Nile

-

وبعدين شويّة كلام كده

وبعدين

Amr Diab's remix so gather around

-

ف هوّا عامل دا عشان يعمل [#رابط](https://www.facebook.com/hashtag/%D8%B1%D8%A7%D8%A8%D8%B7?__eep__=6&__cft__%5b0%5d=AZWwtd35-Evn1h4vAidNJIN1QYzX7ExYB1cceRLeG-nsB9UFm1FC7PI9TPQh-WppiH0OZdDLcVxmep6XTOZe12JGere__lXvKQWQ5T45GT0v8QnXVhbGAldEkof4IQ7H50F1m0OAgofmqTiNMNZ0oj5MNVv8MQEejXNoHj_55pC3wYgwLY0LuvAD9sg2323kl4Mrfb1jrTTrXMga83PjXXNs&__tn__=*NK-R) بين إسمه عمرو دياب - وبين النيل - وبين مصر

-

أنا ما باستخدمش الأسلوب دا نفسه - بسّ بقول لك كمثال يعني

مش معقول هقول لك على الأسلوب بتاعي نفسه - كده مش هيبقى رابط خاصّ بيّا يعني - لإنّ كلّ الشعب هيعمله هوّا هوّا بالظبط

99.9 % من الناس لو عطيتهم مثال - هيطبّقوه بالحرف - مش هيفكّروا يعملوا حاجة زيّه - التفكير بيجيب صداع

-

مرّة عملت إعلان لطلب مهندس تصميم وقلت عاوز المتقدّمين يبعتوا لي سابقة أعمالهم - ونشرت سابقة أعمالي كنموذج

لقيت معظم المتقدّمين عامل نموذج زيّ السابقة بتاعتي بالظبط !!

-

ف مش مهمّ التطبيق إيه - خد الفكرة - وطبّقها بطريقتك

حطّ أيّ علامة تخلّي الناس في الطرف التاني فاكرينك - وليكن مثلا أنا فلان من مصر

ف لو حدّ بيقول لزميله في الشركة التانية مثلا - محمود كلّمك - هيقول له محمود مين - هيقول له بتاع مصر يا أخي

-

أنا شخصيّا باتعمّد أعمل الرسايل بتاعتي فورمال جدّا - بنفس حجم الخطّ ونفس التنسيق - واعملها نسخة بي دي إفّ أرفقها مع الميل

بحث مع الوقت الشركات في الصين تعرف إنّ دا الشخص بتاع مصر اللي بيبعت لنا رسايل احترافيّة

-

وبالتوفيق للجميع لكلّ خير