ليه ما بابقاش خايف وانا باقفش مع الناس على الرسايل

مش خايف اللي تقفش معاه ده يطلع معاه ملايين وعاوز يعمل مصنع فعلا - وانتا قفشت عليه أو عملت له بلوكّ - فتبقى خسرته

-

السؤال ده منطقيّ إنّ حضرتك تسأله دلوقتي

لكن بعد ما تتكلّم مع 5000 واحد على مدار 5 سنين - وتقعد تدرسهم وتصنّفهم - هتعرف إنّه سؤال لا محلّ له من الإعراب

-

المستثمر اللي معاه ملايين ده - بيتعرف إنّه مستثمر - وإنّه معاه ملايين

من غير ما يقول - بيتعرف

-

ومش من نبرة صوته - أنا ما بكلّمش حدّ على التليفون - كلّه على الواتس - بسّ بيتعرف بردو

-

حتّى لو حاول يدّعي - مش هيعرف

ليه ؟!

لإنّه ببساطة هيقلّد المستثمرين اللي بيشوفهم في التليفزيون - هيقلّد الباشا الكبير بتاع فيلم سلام يا صاحبي - مع إنّ ما فيش مستثمر بيتكلّم كده !!!

-

ما فيش مستثمر هتقول له ( ما هو رأس المال المتوفّر للمشروع ) - فهيقعد يلابط معاك - ومش عاوز يقول ليتحسد ولّا حاجة

دا يبقى عامل زيّ لاعب كمال الأجسام اللي داخل بطولة ومش عاوز يقلع !!!

-

المستثمر ما بيتخضّش من الأرقام - ولا بيحسّها كبيرة فيبقى مش عاوز يقولها

هوّا بالنسبة له ( وبالنسبة لي ) الأرقام دي زيّ البضاعة - يعني ال 5 مليون زيّ ال 50 مليون - بضاعة في المخزن

لو أنا عندي بضاعة في المخزن عاوز أبيعها - هداري على المشتري ليه ؟!!!

-

وأنا بالنسبة لي فلوس المستثمر زيّ جسم المرأة الجميلة وأنا طبيب نساء - مش فارق معايا هيّا جميلة ولّا مش جميلة

حتّى لو قلعت الأندر وير بتاعها وأنا بولّدها - مشاعري ما بتتحرّكش تجاهها - أنا بشوف شغلي - وشغلي فقط

-

المستثمر بيبقى فاهم كده - وأنا فاهم كده - فبنتكلّم مع بعض بلغة واحدة

-

ما فيش مستثمر هيكلّم حدّ في استشارة قبل ما يكون بقاله على الأقلّ أسبوع بيتابعه ويقرأ له ويشوف فيديوهاته - فمش هيتخضّ لمّا أسأله عن رأس المال المتوفّر للمشروع

المستثمر الحقيقيّ بيبقى مجهّز الأسئلة دي وردودها أصلا

-

المستثمر الحقيقيّ بيعرّف نفسه صحّ أصلا

إزّاي ؟!

بيعرّف نفسه بيقول إيه يعني ؟!

-

وده كمان سؤال لا محلّ له من الإعراب

حضرتك إمّا مستثمر - فعارف - فمش محتاج تسأل

أو مش مستثمر - فمش هيفيدك إنّي أقول لك - لإنّ حتّى لو عرفت الطريقة - مش هتعرف تعملها

-

همّا بيبقوا بيتكلّموا بالطريقة دي بشكل عفويّ - ممكن حتّى ما يكونوش عارفين إنّهم بيتكلّموا بطريقة مميّزة - أو إنّ فيه حدّ زيّ حالاتي قاعد يذاكرهم ويحلّل طريقة كلامهم عشان يكنسل على 49 من كلّ 50 واحد بيكلّموه يوميّا من أوّل سطرين تلاتة !!

-

الأسبوع ده جالي حوالي 200 رسالة على الواتس وماسنجر الصفحة - كمّلت كلام مع 4 فقط منهم

-

منهم واحد قال لي عاوز أستفسر عن أسئلة 1 2 3

قلت له وحضرتك عرفت منين إنّ ترتيب الأسئلة بيكون كده

قال لي أنا آسف - حدّد انتا ترتيب الأسئلة وشوف هنتناقش فيها ازّاي

-

واحد تاني كان اتقمص - كنت عرفت على طول إنّه مش مستثمر

-

ما فيش مستثمر بيزعل

ما فيش مستثمر بيتقمص

المستثمر لو قلت له ما فيش مكالمات تليفونيّة - عادي - ما بيزعلش

ما فيش تسجيلات صوتيّة على الواتس - عادي ما بيزعلش

-

اللي بيزعل ده ما بيبقاش مستثمر - المستثمر مش داخل يصاحب ولا يحبّ - ولا بياخد الأمور بشكل شخصيّ

ولو لقاك أسوء واحد في الدنيا - وعندك فايدة ليه - هيتجاوز عن كلّ حاجة وحشة فيك - وهيستفيد منّك بالنقطة اللي ممكن يستفيد بيها فقط

-

لكن اللي بيقوم قالب الموضوع شخصنة - والإجو يعلى عنده - وانتا ازّاي بتكلّمني كده - دا أساسا مش مستثمر

-

أو ممكن يكون أبوه كان مستثمر - وهوّا فجأة لقى نفسه على رأس شركة بملايين - فهوّا بقى لابس هدوم مش بتاعته - وبيتصرّف تصرّفات مش بتاعة اللي بيقعدوا على الكرسي ده - فده بردو من مصلحتي أتجنّبه

لكن لو هوّا أخد من أبوه الفلوس - وشخصيّة المستثمر - هتلاقيه شابّ صغيّر - لكنّه بيتكلّم كلام المستثمرين

-

المستثمر ( وانا ) مبدانا في الحياة هو ( إحنا عاوزين ناكل عنب - مش نخانق الناطور )