من قلة الذوق إن حضرتك تقترح على حد اقتراح يتضمن إن الحد دا هيصرف فلوس

.

ما ينفعش مثلا تكون راكب مع زميلك في عربيته اللي فيها كاسيت عادي . ف تقترح عليه يركب كاسيت تاتش

.

لو حضرتك متبرع له بتمن الكاسيت . أهلا وسهلا

لكن . ما تقترحش عليه يصرف فلوس . إنتا ما تعرفش ظروفه

.

كتبت بوست باتكلم فيه عن إني بفكر في فكرة ما

ف حد اقترح عليا أعمل لها موقع !

وحد اقترح عليا أعمل لها أبليكاشن موبايل !!

.

ما تقترحش على حد فكرة تتضمن صرف فلوس

.

واحد مثلا إبنه نجح . ف جاب حلويات للشركة عندكم

ما تقترحش عليه يعزمكم في مطعم !!

.

عاوز تعزم الشركة انتا احتفالا بنجاح إبن زميلك . أهلا وسهلا

.

وعموما

أنا أنصح زميلك يرفض العزومة . لإنها هتتحول ل دين عليه مطلوب منه يرده ليك لما ابنك ينجح

.

وزميله اللي هيجيب له كاسيت تاتش لعربيته . لو قال له تعالى وصلني بالعربية للمكان الفلاني . مش هيقدر يرفض

.

إن ما له قيمة . له ثمن . وما ليس له ثمن . له غرض

.

إنتبه جدا لهذه الأمور . لأنها سبب في حساسيات وحزازيات كتير