كتبت بوست عن فكرة ( طرد فريق التأسيس بعد الوصول لمرحلة الاستقرار )

فعشرات الردود ( على سبيل العجب بالنسبة لي بالمناسبة ) جات مؤيّدة للبوست !!

-

المرّة اللي فاتت لمّا قلت الجملة دي اتشتمت للصبح

ف واضح إنّ نوعيّة المتابعين اتحسّنت كتير الحمد لله

عشان تعرفوا قيمة الغربلة بالبلوكّات

-

لكن

الملاحظ إنّ تقريبا كلّ الردود بتدور حول إنّ الفكرة دي صحيحة عشان فريق التأسيس بيشعر بالاستحقاق - وإنّهم همّا اللي أسّسوا الشركة - فنتخلّص منهم بسبب ده

-

الحقيقة إنّ ده سبب كبير جدّا - ممكن يمثّل 50 % من تفسير النصيحة دي

-

لكن

قلت أكتب بوست أشرح فيه الأسباب الأخرى - عشان ما تبقاش المعلومة مقتصرة حوالين إنّ هوّا ده السبب الوحيد - وإن كان الأكبر

-

[#السبب\_الأوّل](https://www.facebook.com/hashtag/%D8%A7%D9%84%D8%B3%D8%A8%D8%A8_%D8%A7%D9%84%D8%A3%D9%88%D9%91%D9%84?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R) /

-

[#الاستحقاق](https://www.facebook.com/hashtag/%D8%A7%D9%84%D8%A7%D8%B3%D8%AA%D8%AD%D9%82%D8%A7%D9%82?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R)

-

الاستحقاق يعني ( إحنا اللي بنينا المصنع ده ) - وبناءا عليه - إحنا لينا ( حقّ ) فيه

-

الحقّ ده ممكن يتترجم لحاجات كتير - تصل لإنّ لينا حقّ ( ناخد منّه ) - نسرقه يعني - بسّ مش هيعتبروها سرقة - هيعتبروا إنّ ده ( حقّهم )

-

الاستحقاق يعني إحنا اللي بنينا المصنع ده - ف ( نتدلّع )

نيجي متأخّر

ما نجيش خالص

نحقّق التارجت - ما نحقّقوش - كفاية علينا إنّنا احنا اللي ( بنينا المصنع ده على كتافنا )

-

الاستحقاق يعني - الشعور ب ( الأحقّيّة ) في الترقيات والمكافآت - بدون سند لإنجاز جديد - ما احنا خلاص عندنا الإنجاز القديم

-

دا بيكون السبب الرئيسيّ أو المرض الرئيسيّ اللي بيصيب فريق التأسيس - واللي بسببه بننصح بتسريب فريق التأسيس واحدة واحدة - بحيث مع الوقت ما يتبقّاش في المصنع حدّ من فريق التأسيس ده

-

بالمناسبة - الكلام ده يندرج على تأسيس ( قسم ) جديد

-

حتّى على شراء ماكينة جديدة وتشغيلها - مشغّل الماكينة دي بيحسّ إنّها بتاعته خلاص باعتبارها يوم ما نزلت ما حدّش اشتغل عليها غيره - وما حدّش ( تعب عشان يشغّلها ) غيره

-

أوّل شغل اشتغلته كان في مصنع موبيليا كبير - كانوا استحدثوا قسم لماكينات ال سي إنّ سي

دا كان وقتها استوخراع كبير - وقتها ما كانوش لسّه عارفين السي إنّ سي ده دكر ولّا نتاية

-

فجابوا مهندسين يشغّلوا المكن ده

-

بعد كده جابوا فريق تصميم من فنون تطبيقيّة لتصميم منتجات جديدة هنقدر نصنّعها باعتبارنا بقى عندنا المكن الجديد ده

-

وبعدين أنا رحت المصنع

ف في يوم من الأيّام - لقيت مهندس من الفريق اللي اتعيّن في الأوّل - بيتخانق مع فريق التصميم - ف قال لهم ( إحنا اللي أسّسنا القسم ده وانتوا جيتوا علينا !! )

-

شعور الاستحقاق ده ممكن يتطرّف جدّا - لدرجة إنّك تلاقي المؤسّسين دول عاوزين يشاركوك في الشركة

-

أيوه هتدفعوا كام ؟!

-

لأ ندفع إيه - هيّا شركتنا أصلا واحنا اللي بانيينها - إحنا جايين بسّ نرجّع الأمور لطبيعتها - ونكتب الكلام ده على ورق عشان ما حدّش ضامن الحياة من الموت - وكلّ واحد يضمن حقوقه بما يرضي الله - ربنا سبحانه وتعالى قال إذا تداينتم بدين إلى أجل مسمّى فاكتبوه

-

محمّد عليّ بدأ حياته في الحكم بمذبحة المماليك

جمال عبد الناصر بدأ حياته باعتقال الإخوان سنة 54 في مسرحيّة المنشيّة

السادات بدأ حياته باعتقال مراكز القوى في ثورة التصحيح - 15 مايو 71

مبارك كان غلبان - قالوا له خد دي - فخدها - شالوا الحمام - حطّوا الحمام

مفجّر ثورة 30 يونيو - توفيق عكاشة - قعد في البيت بعدها على طول

-

كلّ دا كان تجنّبا ل ( شعور الاستحقاق )

-

[#السبب\_الثاني](https://www.facebook.com/hashtag/%D8%A7%D9%84%D8%B3%D8%A8%D8%A8_%D8%A7%D9%84%D8%AB%D8%A7%D9%86%D9%8A?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R) /

-

[#الاستكفاء](https://www.facebook.com/hashtag/%D8%A7%D9%84%D8%A7%D8%B3%D8%AA%D9%83%D9%81%D8%A7%D8%A1?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R)

-

يعني احنا تعبنا ( كتييييييير قويّ ) في بنا المصنع ده - ف خلاص بقى - نرتاح شويّة !!

ترتاحوا ؟!!

-

وهيقول تعبنا كتير دي بتنهيدة فيها صهد كبير قويّ

ما حدّش بيتجرح قويّ - إلّا لمّا يحبّ قويّ

-

فريق التأسيس بيفقد طاقته بعد وصول المصنع لمرحلة الاستقرار

-

لأ انا حتّى بعد ما وصلت لمرحلة الاستقرار ما زلت باشتغل على مشروعي

أيوه - إنتا المؤسّس - بتبقى طبيعتك كده

لكن همّا مش مؤسّسين زيّك - اللي بالنسبة لك بداية - بالنسبة لهم النهاية

-

[#السبب\_الثالث](https://www.facebook.com/hashtag/%D8%A7%D9%84%D8%B3%D8%A8%D8%A8_%D8%A7%D9%84%D8%AB%D8%A7%D9%84%D8%AB?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R) /

-

[#القياس\_على\_الماضي](https://www.facebook.com/hashtag/%D8%A7%D9%84%D9%82%D9%8A%D8%A7%D8%B3_%D8%B9%D9%84%D9%89_%D8%A7%D9%84%D9%85%D8%A7%D8%B6%D9%8A?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R)

-

لمّا هتقول لفريق التأسيس في السنة الخامسة - تارجتنا في المبيعات السنة دي مثلا 100 مليون جنيه إن شاء الله

هيعتبروك كبرت وبتخرّف - عندك أوهام وضلالات ومحتاج تروح لك شرم الشيخ يومين عشان أعصابك تهدى

-

إحنا قعدنا سنتين نحارب عشان نحقّق مبيعات مليون واحد

والسنة الأولى كنّا بنخسر أصلا

تالت سنة حقّقنا مبيعات 5 مليون بالعافية

رابع سنة حقّقنا مبيعات 30 مليون بخلع الضرس

عاوزنا السنة دي نحقّق 100 مليون

لأ انتا تروح تتعالج - إحنا ما بنحضّروش عفاريت

-

مع إنّك بتتكلّم كلام منطقيّ جدّا

في سنة انتقلتم من مليون ل 5 - يعني تضاعفتم 5 مرّات

تاني سنة انتقلتم من 5 ل 30 - يعني تضاعفتم 6 مرّات

بقول لكوا السنة دي عاوزكوا تتضاعفوا 3 مرّات بسّ

-

بسّ همّا ما بيشوفوهاش كده

همّا ب ( يقيسوا على الماضي )

-

ف بدل ما يكون معاك ناس معتبرة التارجت الجديد تحدّي - هيكون معاك ناس معتبرينك انتا شخصيّا تحدّي ولازم نعقّله - ما فيش الهبل اللي في دماغه ده - إحنا اللي مأسّسين المصنع وعارفين إمكانيّاته إيه

-

بينما الفريق الجديد هييجي تحكي له الحكاية من السنة التانية

هتقول له 1 5 30 - ف هيشوف ال 100 منطقيّة

-

السنة الأولى أعضاء الفريق الجديد ما شافوهاش عشان تبقى عندهم العقدة دي

-

[#السبب\_الرابع](https://www.facebook.com/hashtag/%D8%A7%D9%84%D8%B3%D8%A8%D8%A8_%D8%A7%D9%84%D8%B1%D8%A7%D8%A8%D8%B9?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R) /

-

[#ممانعة\_التغيير](https://www.facebook.com/hashtag/%D9%85%D9%85%D8%A7%D9%86%D8%B9%D8%A9_%D8%A7%D9%84%D8%AA%D8%BA%D9%8A%D9%8A%D8%B1?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R)

-

الإنسان بطبيعته ( عدوّ ) لأيّ تغيير

أيّ تغيير معناه ( الارتحال عن ) منطقة الراحة

حتّى لو تغيير للأحسن - بردو هيشمل انتقال من منطقة الراحة

الأحسن حلو - بسّ الراحة أحلى

-

ف حضرتك يوم ما هتيجي تعمل نظام جديد - هتلاقي الفريق القديم ( ممانع )

-

ليه - لإنّ الفريق القديم ( مرتاح ) على النظام القديم - هتيجي تقلقلنا ليه بسّ الله يهديك - مش هتبطّل بقى الروشة اللي انتا راوشها لنا من يوم ما عملنا معاك المخروبة دي

-

لكن - اللي داخل جديد - بعد ما تكون عملت النظام الجديد - ف هوّا ما شافش النظام القديم أصلا - ف هيعتبر النظام الجديد ده هوّا الديفولت

-

مش هيعتبره النظام الجديد - هيعتبره النظام ( وخلاص - من غير جديد ) - لإنّه ما شافش القديم - ف هيتبرمج عليه بسهولة - لإنّه ما عندوش ( ممانعة التغيير )

-

[#السبب\_الخامس](https://www.facebook.com/hashtag/%D8%A7%D9%84%D8%B3%D8%A8%D8%A8_%D8%A7%D9%84%D8%AE%D8%A7%D9%85%D8%B3?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R) /

-

[#نشر\_الأفكار](https://www.facebook.com/hashtag/%D9%86%D8%B4%D8%B1_%D8%A7%D9%84%D8%A3%D9%81%D9%83%D8%A7%D8%B1?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R)

-

يا ريتهم كده ويسكتوا - لكنّهم هينشروا البرمجة دي في عقول الجداد - عشان كده بارفض اقتراحات الناس بالتدريب والتطوير للفريق القديم و و و

حضرتك مشّيهم

مش عاوز تمشّيهم - ودّيهم حتّة تانية - المهمّ ابعدهم عن الجيل الجديد

-

بني إسرائيل لمّا رفضوا أوامر سيّدنا موسى بدخول الأرض المقدّسة - ربّنا سبحانه وتعالى كتب عليهم التيه في الصحراء 40 سنة

40 سنة دي هيّا المدّة الكافية ل ( خروج جيل جديد )

جيل ما شافش الذلّ والاستعباد اللي شافوه آبائهم - ف لمّا تقول لهم ( اهجموا ) هيهجموا عادي

-

لكن القدام كانوا عارفين يعني إيه ( القوم الجبّارين ) - لإنّهم شافوهم في مصر مع فرعون - ف خافوا يدخلوا الأرض المقدّسة

-

عشان كده لمّا فشلت ثورة يناير - قلت خلاص كده - محتاجين جيل تاني يعمل ثورة - عشان تكون عنده سذاجة وبراءة وحالميّة صنع الثورات

-

بدليل إنّ جيل الستّينات والسبعينات - المواطن لاصمر الجميل - المستقرّ بالجرنان والبطّيخة - كان خايف من ثورة يناير - رغم إنّه ما شاركش فيها - لإنّه كان عارف عبد الناصر عمل إيه في اللي عارضوه - عشان كده كانوا قاعدين على الكنبة - ما كانوش قاعدين على الكنبة كسل - ولكن - خوف

-

لكن مواليد التسعينات السجّذ - كانوا فاكرين نفسهم في الدول الاسكندنافيّة - ويصقط يصقط حلمي النمنم - والكلام الحمّصي ده

-

جيل التمانينات والتسعينات الحالي عرف إنّ ثورة يعني هتتفرموا - وفي الآخر هترجعوا للمربّع صفر - دا لو ما نزلتوش تحت مستوى صطح الصفر - ف ما حدّش منهم هيعمل ثورة لو سمع السلام الجمهوريّ بيزغرط جنب ودانه حتّى

-

إنتا محتاج جيل بريء ساذج عشان يهبّ الهبّة دي وهوّا مش عارف عواقبها - وده كان معنى ( أدركوا اللحظة الفارقة ) - مش هتيجي تاني قبل ما ييجي جيل تاني

-

هيّا ساقية - بتلفّ كلّ 50 سنة تقريبا - بتطلّعك فوق

يا إمّا أدركتها - ونطّيت

يا إمّا ما أدركتهاش - فهتاخدك تفقّمك في البير تحت لحدّ ما يتقطع نفسك

-

نرجع لموضوعنا

-

ف إنتا بردو في مصنعك محتاج جيل جديد يدخل المصنع - يتخضّ

يشوف النظام - ينبهر - ويظبط نفسه عليه - ويطلع يحكي لاصحابه عن المصنع الجديد اللي راح اشتغل فيه وكلّ حاجة فيه ماشية بالثانية ومظبوطة بالشعرة

-

لكن الجيل القديم بيدخل الصرح بتاعك يقول ( وإيه يعني ) - الورشة دي أنا شفتها أيّام ما كان المبنى الإداري كارافان - والسقف صاج معرّج - وكان مصدّي - كنّا بنحشر فيه كرتون عشان نقفل الأماكن المصدّيّة - وفي الشتا كنّا بنحطّ جرادل تحت الحتت المخرّمة في السقف عشان تلمّ الميّه

-

ونظام إيه وبصمة إيه - الله يرحمه عمّ شلبيّ كان قاعد بدفتر أستاذ قدّام الباب قاسم الصفحة نصّين - وقاعد يسجّل العربيّات اللي داخلة واللي خارجة - دلوقتي عاملين لي سيستم وجايبين ستيف جوبز بنفسه يبصّم العمّال

-

-

فيه أسباب تانية - ممكن تيجي في بالك - لكنّي مش هاذكرها هنا - لإنّها مش أسباب حقيقيّة

-

منها مثلا - إنّ الجيل الأوّل بيكون شافك وانتا فقير - ف ما بيعظّمكش التعظيم الكافي

قال له يابا شرّفني - قال له لمّا يموت اللي يعرفني

-

وافرض يعني إنّهم مش بيعظّموك - إنتا محتاجهم يعظّموك ليه ؟!!

دا مش سبب

-

منها مثلا إنّ الجيل القديم عارف سرّ الصنعة - فيقدروا يلغبطوا لك الدنيا

-

وافرض بردو - ما فيه مصانع تانية عارفة سرّ الصنعة عادي - ما فيش سرّ صنعة ولا حاجة

-

وأنا كده كده سرّ الصنعة ده مسجّلينه في دليل إجراءات الشركة - الخلطة معروفة - ف لو حدّ من الجيل القديم مشي - مش هنعطل على الخلطة يعني

-

وعندي نظام جودة بيراقب على الخلطات والنسب - ف مش هيعرف حدّ يلعب في الموضوع - إحنا مش بنعمل كشري هنا

-

إلّا لو كنت انتا فعلا بتعمل كشري وسايبها سبهللة - ف ساعتها لمّا حدّ يضرب لك الخلطة يبقى دا عيبك انتا مش عيبه هوّا

-

بسّ دول عارفين سرّي

ما يعرفوه - إنتا عندك إيه سرّ خايف عليه ؟!

-

بتسرق ؟

لأ

بتغشّ في الخلطة ؟

لأ

بتشرب خمورات ؟!

لأ

-

طاب خلاص - هيعرفوا عنّك سرّ إيه

إلّا لو انتا بقى فعلا عندك أسرار تخاف الناس تطّلع عليها

-

أقصد أسرار شغل

إيه أسرار الشغل اللي خايف عليها بردو ؟!

إمشي عدل يحتار عدوّك فيك - وما يبقاش ليك دراع يتلوي

-

على رأي الأخّ الحبيب عمرو سعد - الشغل اللي ينهار لو حدّ عرف سرّه - يبقى مش شغل

الشغل الحقيقيّ ممكن الاعبك فيه ع المكشوف - ومش هتعرف تنتشر انتشاري بردو

اللي مبني على سرّ ده يبقى طفرة - زوبعة في فنجان سرعان ما تختفي

-

ف ده بردو مش سبب

دي أسباب بوليسيّة منشأها أفلام السينما

-

منها

إنّهم يقدروا يعملوا مصنع زيّك وينافسوك

-

وده بردو عادي - من حقّ الناس يكون عندها طموح وتعمل مصنعها وتنافسني

-

العيب إنّهم ينافسوا منافسة غير شريفة - زيّ إنّهم يضربوا الخلطة مثلا في مصنعهم عشان يقلّلوا التكلفة ويحرقوا السعر - دا عيب عموما - سواءا كان اللي عمل المصنع الجديد ده كان من فريقك أو كان أيّ حدّ تاني

-

العيب بردو إنّهم يكونوا وهمّا بيعملوا مصنعهم الجديد - ما زالوا شغّالين في مصنعك - وبياخدوا معلومات ( وممكن خامات ) من جوّا شركتك - وينقلوها لشركتهم - دي كده خيانة - ومنافسة غير شريفة - وسرقة

-

لكن - حتّى إنّهم ياخدوا عملاءك - ف ده مش عيب

-

من حقّ أيّ مصنع جديد يستهدف العملاء اللي في السوق - دول عملاء السوق كلّه - إنتا ما اشتريتهمش

-

بسّ انا تعبت عشان افتح معاهم شغل

وهمّا بردوا هيتعبوا عشان يفتحوا معاهم شغل

-

بسّ دول بيحرقوا عليّا الأسعار

لو مش ضاربين الخلطة - وبيصنّعوا بالمواصفة الصحيحة - وبيقلّلوا السعر ك مرحلة اختراق للسوق - ف دا عادي - وأخلاقي - مش عيب

إنتا نفسك في بداية شغلك قلّلت السعر عشان تنتشر

-

و لو بيحرقوا السعر غشم - سيبهم - هيحرقوا نفسهم - وهيقفلوها - وساعتها على فكرة هيجوا لك عاوزين يرجعوا الشغل

البجاحة بتسمح عادي

-

ولو بيضربوا الخامات - بردو هيقفلوا

-

ولو كمّلوا - هيكمّلوا مع عميل غير عميلك - العميل اللي بياخد المنتجات المتصنّعة من خامات المضروبة - اللي جالك - وقال لك اضرب الخامات وانا اخد منّك كمّيّات - وانتا رفضته

-

ما فيش تاجر اهبل عشان ياخد منتج معمول من خامة مضروبة وما يبقاش عارف

بيبقى عارف - وزبونه كده

-

لكن التاجر بتاعك انتا - اللي بياخد مستوى جودتك انتا - هيكمّل معاك حتّى لو اتعرض عليه سعر أرخص - وهيكشف المنتج المضروب وهيرفضه

-

دي أسباب غير حقيقيّة لإنّي أقول لك تخلّص من فريق التأسيس

الأسباب الحقيقيّة هيّا المذكورة في بداية المقال

-

بمناسبة صورة البوست

-

محمّد صبحي قال نكتة مرّة في مسرحيّة سكّة السلامة - إنّه كان فيه مسرحيّة إسمها ( خذني إلى اللوكاندة عارية يا حبيبي )

فالرقابة اعترضت

ف غيّروا إسم المسرحيّة إلى ( خذني إلى [#الفندق](https://www.facebook.com/hashtag/%D8%A7%D9%84%D9%81%D9%86%D8%AF%D9%82?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R) [#شبه](https://www.facebook.com/hashtag/%D8%B4%D8%A8%D9%87?__eep__=6&__cft__%5b0%5d=AZWxlk57kFLIcKGF2SCYNt5A-gaiP4bxnMqWuJJbadSlPUwsG8lmAlOEz84KXV8VmUct5QOaCG-pYKzcDfb61aTYLp51qC3JFMbf7c7zMFQ33tKYQIWMXOFdeIWaN-kJ0bP1nHB2z-JxejoKGYY7X3tQ4klKJB6mZf1u_WYmfI2J5PD2SHWoPxAm9yhtLu-0KiQ&__tn__=*NK-R) عارية يا حبيبي )

فالرقابة وافقت

-

دي النكتة

-

النكتة اللي حصلت بالفعل بقى - إنّ مسرحيّة ( دول عصابة يا بابا ) كان اسمها ( دول عصابة يابا )

ف الرقابة اعترضت

ف محمّد نجم الله يرحمه غيّر إسمها ل ( دول عصابة يا بابا )

ف الرقابة وافقت

-

وبالمناسبة - فيلم ( هيّا فوضى ) الرقابة رفضت إسمه بردو

ف حطّوا علامة استفهام - يعني بقى ( هيّا فوضى ؟ ) - ف الرقابة وافقت

-

يعني كإنّنا بنقول هيّا فوضى ولّا إيه - لا طبعا هيّا مش فوضى

يعني تحوّلت من جملة خبريّة - ل سؤال استنكاريّ - فبقت تمام

ههههههه - يا ولا