كتب أحدهم تعليق بيقول فيه

ليه الصفحة بتتكلم عن طرق التعامل في البيزنس . أكتر ما بتتكلم عن التصنيع ؟!!

.

فطبعا عملت له بلوك

لكن !!

خلينا نناقش نقطتين

.

الأولى /

الحقيقة إن الصفحة بتتكلم أكتر عن التصنيع

ممكن حضرتك مش واخد بالك

فاحنا مش هندبدب في الأرض عشان نقنع حضرتك

.

وحتى لو الصفحة بتتكلم عن الطبخ أكتر ما بتتكلم عن التصنيع

فمش دور حضرتك إنك تقول لنا نتكلم عن إيه وما نتكلمش عن إيه !!!

خليك في شغلك

من حسن إسلام المرء تركه ما لا يعنيه

.

ثانيا . وهو الأهم /

الجزء من محتوى الصفحة اللي بنتكلم فيه عن طرق التعامل في البيزنس . أهم بكتير من الجزء اللي بنتكلم فيه عن طرق التصنيع

.

ولو حضرتك مش فاهم كده . فاحنا بردو مش هندبدب في الأرض عشان نقنع حضرتك

ما تقتنعش . السوق هيقنعك لوحده

.

حضرتك ممكن تصنع أعظم منتج في الدنيا . لكن تفشل في التفاوض في بيعه

فلما اكلمك عن التفاوض . ما تقوليش انتوا صفحة بتتكلم عن الصناعة . ليه بتتكلموا عن التفاوض ؟!!

.

حضرتك ممكن تصنع أعظم منتج في الدنيا . وتنجح في التفاوض في بيعه . وبعدين تفشل في تحصيل الفلوس بتاعتك . لإنك ما ظبطتش الاتفاق بتاعك مع المشتري

.

حضرتك ممكن تجيب أغلى مكن في الكوكب . وتفشل في التعامل مع العمال

.

فلما تلاقيني كاتب بوست بيتكلم عن صناعة ولاء العمال مثلا . ما تقوليش ودا ماله بالصناعة . هوا احنا هنقعد نصنع الولاء ونطبطب وندلع ونسيب الكبس والطرق واللحام ؟!!

طيب افرح بالكبس والطرق واللحام

.

ما يحيط بالصناعة . أهم من الصناعة

.

المنتج دا هو أسهل حاجة تحصل عليها . لكن هتتفق ازاي وانتا بتشتري . وهتتفق ازاي وانتا بتبيع . دا المهم

.

إزاي تتعامل مع المورد غير الملتزم

وازاي تحصل فلوسك من التاجر غير الملتزم

دا أهم بكتير من إنك تصنع المنتج

.

طرق التعامل في البيزنس تشبه الإناء

والتصنيع والمنتج هما الحاجة اللي جوا الإناء ده

لو الإناء مخروم ؟!