ممكن تكون شاطر في الجيولولجيا - بسّ مش شاطر في البيزنس

وممكن تكون شاطر في البيزنس - بسّ مش شاطر في السياسة

-

رجل الأعمال في مصر لازم يكون عنده لمسة سياسيّة

يعرف إيه السقف اللي بعده هيتشاف - ويعرف اللي بيتشاف بيتعمل فيه إيه

ويعرف ازّاي يكبر من غير ما يتشاف - ويعرف لو اتشاف يعمل إيه

-

يعرف نظريّات ( تسجيل الشركات بأسماء ولاده ) - دا كبداية في الشقاوة يعني

-

يكبر شويّة فيعرف نظريّة ( الكحول ) - ده اللي هتحتاجه في الأيّام الأولى فقط من مشروعك

-

لو الموضوع مطوّل - فممكن تعرف نظريّة ( الفاترينة ) - يعني تكون الشركة ليها صاحب مش صاحبها أصلا

-

الموضوع يكبر شويّة فيدخل في بيع أسهم لرجل أعمال تاني - وشراء أسهم من شركة رجل الأعمال التاني - دا ع الضيّق

-

ع الواسع بقى يسجّل شركة برّا مصر تشتري شركته في مصر - ويبقى في مصر هنا مجرّد سايح

-

النظريّات دي مش هتلاقيها في كتب كوتلر

-

بالمناسبة

الموضوع مش لازم يكون واصل لإنّك تكبر على مستوى الدولة كلّها عشان تحسب الحسابات دي

من أوّل إنّك تكبر في مدينة وتتعرف فيها - فالمدينة دي فيها ناس هتشوفك

يعني المفروض تتعلّم الكلام ده من وانتا لسّه على مستوى مدينة

-

أوّل ما تلاقيهم بيقولوا لك احنا عاوزينك تساهم في تحسين المظهر العامّ للمدينة - يبقى ويلكم تو إيجيبت يا خواجة