التمويل هو زيادة سرعة السيارة

.

ف لو الموتور بايظ . هيتحرق أسرع

لو الطريق مكسر . العفشة هتتكسر أسرع

لو الفرامل ضعيفة . هتقل قدرتها على إيقاف السيارة

لو المقصات مش مظبوطة . الهزة في العربية هتزيد

.

لو السواق ضعيف . هيبقى موقفه أسوء

لو الركاب قلقانين . قلقهم هيزيد ( الشركاء يعني )

.

لو كنت ماشي في طريق غلط . فانتا بتبعد عن الهدف

وبتبعد كمان في طريق الرجوع للهدف

.

لو السرعة زادت . فرص الأخطاء هتزيد

.

ولو طلع لك مطب فجأة في الطريق !

.

طاب لو حصلت حادثة !!

.

كل ما تمشي أسرع . هتحرق بنزين أكتر

يعني زيادة التمويل هيزود المصاريف . مش الأرباح

.

الحل مش في زيادة سرعة السيارة

الحل في تصليح العفشة

تصليح الفرامل

تصليح الموتور

تمهيد الطريق

وإن السواق نفسه يتعلم السواقة

.

الحل في تحديد المدينة الهدف

وتشغيل الجي بي إس

والانتباه للمطبات

وللعربيات حواليك ( المنافسين )

.

الحل في الإنتباه للافتات على الطريق

يا ترى القاهرة ٧٠

بييجي بعدها القاهرة ٦٠

ولا ٨٠

.

لتكون بتبعد عن الهدف وانتا مش حاسس إنك ماشي في الطريق الغلط . مش هتعرف طول ما انتا متكبر تبص على اليفط

.

كان معايا سواق بيطفي النور بالليل ويمشي على نور التابلوه فقط عشان يحس إنه محترف !!

.

الحل مش في زيادة السرعة

.

الحل هو الإنتباه للعدادات

ولو ما كانتش شغالة . تصلحها

يعني مقاييس الشركة . وأرقام الحسابات . ومعايير آداء العمال

.

الخلاصة

حكمة سمعتها زمان في السواقة

وكل يوم بتتأكد لي

إمشي أبطأ . توصل أسرع

.

بتتأكد لي . مش في السواقة بس