[#الرقابة\_المزدوجة](https://www.facebook.com/hashtag/%D8%A7%D9%84%D8%B1%D9%82%D8%A7%D8%A8%D8%A9_%D8%A7%D9%84%D9%85%D8%B2%D8%AF%D9%88%D8%AC%D8%A9?__eep__=6&__cft__%5b0%5d=AZUYFe6itpMcWwe6emw6NWMhk2E59Oq5ppmFNvFcVsbsCx0xgeYLkEhgM-OdRTop6otrBtFBNT_Y0ApGt3leU7kRDDnAt8sSDdOGTSQBiKl4DmPXe7x9RLm-1vA7wnxao1dNxjafarFB8wYFdkeCqjlPSyaNF-JU6U-o9A5qOklNoVaPR6Vp0f-cFC-LsCfVN70&__tn__=*NK-R)

-

لمّا بعدّ رزمة فلوس - وعاوز اعدّها تاني - باقلبها - واعدّها من الناحية التانية

-

ولو هاعطي رزمة الفلوس دي لحدّ - لازم اخلّيه يعدّها تاني

-

نكبّر الموضوع شويّة

لمّا بروح لشركة عندها نظام محاسبيّ يدويّ - بانصحهم يعملوا سيستم محاسبات

لكن - الملحوظة بقى - إنّي بقول لصاحب الشركة يفضل مشغّل النظام اليدويّ - ويخلّي القائم على السيستم - غير القائم على النظام اليدويّ

-

نكبّر الموضوع شويّتين

لو عندك شركة كبيرة - وعندك نظام الحسابات الداخليّ ( اللي ممكن تكون عامله بالكومبيوتر ويدويّ وبيراجعوا على بعض ) - بتجيب شركة خارجيّة تعمل لك مراجعة على حساباتك الداخليّة

-

نكبّر الموضوع 3 شويّات

لمّا بتعمل شركة مساهمة - بتيجي هيئة الرقابة الماليّة في الدولة تراقب على كلّ ما سبق

-

وأنا بفكّر في رقابة مزدوجة أكبر من كده - ألا وهي - إنّك تعمل تقسيمة للشغل داخل شركتك بهيكلين

هيكل جغرافيّ - وهيكل مجاليّ

-

يعني - يبقى عندك مدراء للمناطق الجغرافيّة - فلان ماسك مبيعات محافظة الشرقيّة مثلا - فلان ماسك مبيعات محافظة الغربيّة - المنوفيّة - كفر الشيخ - إلخّ

-

في نفس الوقت - يبقى عندك مدراء مجاليّين - يعني فلان ماسك مبيعات الرزّ مثلا - فلان ماسك مبيعات المكرونة - الزيت - السكّر - إلخّ

-

المفروض آخر السنة مجموع الحسابات عند مدير حسابات المناطق - يساوي مجموع الحسابات عند مدير حسابات المجالات

-

لو واحد من المنظومة دي من تحت سرق - هيبان في الناحية التانية - ومستحيل تقريبا يقدروا يوالسوا على بعض

-

ممكن تعمل منظومة رقابة مزدوجة تانية - ألا وهي - منظومة الوارد والصادر والمبيع

أو المشتريات والمخازن والمبيعات

-

يعني - فيه حسابات مستقلّة للبنود الواردة للمخازن

وحسابات مستقلّة للبنود الخارجة من المخازن

وحسابات مستقلّة للمبيعات

-

المفروض دول كلّهم يكافؤوا بعض

الناقص في صادر المخازن هيبقى موجود في المخزن - أو تالف - ويتعمل كارت بإيه اللي تلف وتلف ليه وعملنا فيه إيه

والوارد من قسم المبيعات هيبقى الصادر من المخزن زائد الربح

-

لو فيه سرقة حصلت بين أيّ حلقة واللي بعدها - هتبان

-

لكن ما يبقاش محاسب واحد ماسك المنتج من ساعة ما اشتريته من المورّد لساعة ما حصّلت الفلوس

-

العين البشريّة - كلّ عين فيها نقطة عمياء - فالعينين مع بعض بيشتغلوا بحيث يغطّوا الرؤية الكاملة - ووجود النقطة العمياء في كلّ عين بيحفّز العين التانية على زيادة توضيح الصورة - والأولى توضّح للتانية

-

الرقابة المزدوجة هي نوع من نقل عبء الرقابة منّك - للطبقة اللي تحتك

-

النظام ده مطبّق فعلا في الحكومات

عندك محافظين - مسؤوليّتهم جغرافيّة عن جميع المجالات

وعندك وزراء - مسؤوليّتهم مجاليّة عن جميع المحافظات

-

فأنا بفكّر اعمل حاجة زيّ كده إن شاء الله - بحيث النظام بنفسه يكون مراقب على نفسه

-

وبقدّم لك النصيحة دي لعلّك تعرف تطبّقها في شغلك إن شاء الله وتساعدك في الرقابة عليه

-

الخساير اللي بتنتج من السرقات ممكن تكون بند كبير جدّا - لكن - لإنّك مش حاسبه - فانتا قاعد تحارب في تقليل التكاليف وزيادة الأرباح - وعندك بند ممكن يكون أكبر من البندين دول مانتاش منتبه ليه ولا عاطيه الاهتمام الكافي

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUYFe6itpMcWwe6emw6NWMhk2E59Oq5ppmFNvFcVsbsCx0xgeYLkEhgM-OdRTop6otrBtFBNT_Y0ApGt3leU7kRDDnAt8sSDdOGTSQBiKl4DmPXe7x9RLm-1vA7wnxao1dNxjafarFB8wYFdkeCqjlPSyaNF-JU6U-o9A5qOklNoVaPR6Vp0f-cFC-LsCfVN70&__tn__=*NK-R)