من حوالي أسبوع - كتبت بوست استفزازيّ عن الصورة دي - عشان أشوف الناس بتفكّر في الموضوع ده إزّاي

وبالفعل البوست آتى ثمارة - وفتح باكابورت الأفكار المغلوطة في هذه المنطقة

فخلّينا النهارده نقفل الباكابورت ده - من خلال تأصيل الخلافات حول هذا الموضوع

-

شوف حضرتك

خلّينا في الأوّل نقسم الموظّفين لنوعين

النوع الأوّل - وهم تقريبا 95 % من الموظّفين - وهمّا الموظّفين اللي شغلهم لا يحتوي على الإطّلاع على معلومات الشركة أو خططها

ودول اللي تقدر تسمّيهم ( التنفيذيّين )

-

يعني دكتور شغّال في مستشفى خاصّة - بيعمل إيه ؟! بيجي له عيّان - يكشف عليه - ويكتب له روشتّة

بينزل العيّان للصيدليّ - الصيدليّ بيعمل إيه ؟! بيقرأ الروشتّة - ويعطيه الدواء

المريض بياخد الدواء ويروح للمحاسب - المحاسب بيعمل إيه ؟! بيجمع ويطرح ويضرب ويقسم - ويحاسب المريض

-

هنا الدكتور والصيدليّ والمحاسب تنفيذيّين

لا يطّلعون على خطط المستشفى الخاصّة للتسويق مثلا

ولا يصنعون فيها قرارا

-

لكن !!!

لو كان الصيدليّ ده شغّال في قسم الأبحاث في شركة أدوية مثلا - هل هوّا هوّا نفس الوضع بالنسبة للصيدليّ اللي بيصرف الدواء في الصيدليّة

لو حضرتك فرّقت الفرق ده - يبقى هنتجاوز 95 % من الناس - ومش هتقابلنا مشاكل معاهم

-

بسّ ما تفرحش قوي كده

الـ 5 % الباقيين همّا اللي بيعملوا 99 % من المشاكل أصلا

-

لكن خلّينا الأوّل - من حيث الكمّ - نتجاوز مشكلة الـ 95 % من الناس دول

ونقول إنّه لا يصحّ لصاحب الشركة إنّه يحاربهم في أكل عيشهم بعد ما يسيبوا شركته

لإنّهم ببساطة مش هيضرّوه بحاجة لو اشتغلوا عند المنافس

أو لو حتّى فتحوا أنشطتهم الخاصّة

فإنتا تقارفهم في رزقهم ليه ؟!

-

نيجي بقى لأسيادنا اللي مش تنفيذيّين - خلّينا نختار لهم اسم مختصر وليكن مثلا ((((( المؤتمنين )))))

ودول الناس اللي شغلهم بيسمح لهم يطّلعوا على أسرار الشركة

أو أحيانا شغلهم بيسمح لهم ( يصنعوا ) أسرار الشركة أساسا - مش بسّ يطّلعوا عليها

-

واحد زيّ مصمّم ماكينات مثلا شغّال في شركة تصنيع ماكينات

أو محامي لشركة ما

أو مسؤول التسويق في شركة ما

-

الناس دي شغلها بيسمح لها تطّلع على ( أو تصنع ) أسرار الشركة الأولى

فيبقى إيه الوضع لو الناس دي سابت الشركة الأولى - واشتغلت لحساب شركة تانية

او حتّى فتحت لنفسها شركتها الخاصّة

-

وهنا أقسم الموضوع لقسمين

نظريّة الحقّ ونظريّة القانون يعني

-

لو جينا لنظريّة الحقّ - فأنا شايف إنّه الأصل إنّ الموظّف اللي هيسيب الشركة الأولى - يكون عارف إنّه مؤتمن على أسرارها - وبناءا على هذا الائتمان - فمش من حقّه يعطي أسرار هذه الشركة للشركة الثانية

-

وفي حالة إنّه ساب الشركة الأولى - واتعرض عليه شغل في الشركة الثانية - فمن ضمن الأمانة ( والرجولة ) إنّه يعرّف الشركة الثانية إنّه عنده أسرار شغل اطّلع عليها من خلال عمله في الشركة الأولى - الأسرار دي ممنوع إفشائها لحضراتكم كشركة ثانية - موافقين على كده - كان بها - مش موافقين - مع السلامة - والأرزاق على الله سبحانه وتعالى

في الحالة دي - فأنا ( كرأي شخصيّ ) شايف إنّه الشركة الأولى تسيبه يشتغل في شركة منافسة عادي

لكن تاني بقول ( دا رأيي الشخصيّ - يعني اللي ألزم بيه نفسي فقط - لكن لا ألزم بيه الغير )

-

لكن المشكلة تحصل فين ؟!

تحصل في قول الشاعر

ولست بمستبق أخا لا تلمّه - على شعث .. أيّ الرجال المهذّب

-

يعني

هنلاقي فين الشخص الأمين ( الراجل ) ده - اللي يكون مهندس مسكين محتاج المرتّب - ويقف قدّام صاحب شركة الماكينات التانية - ويقول له لو سألتني عن تصميمات الشركة الأولى مش هقول لك عليها

دا إنتا واد ((( راجل ))) قويّ - أكثر الله من أمثالك

-

يعني مش موجودين دول ؟! موجودين يا فندم - لكن - هل هيّا دي القاعدة ؟! ولّا دي شواذّ القاعدة

دي شواذّ القاعدة يا فندم

والقانون اتعمل عشان 99 % من الناس - اللي همّا الطبيعيّين

بينما المثاليّين - فدول شواذّ القاعدة - مالهمش قانون للأسف - إلّا في العرف

-

فانا لو صاحب الشركة الأولى - هقول للمهندس اللي عاوز يسيب شركتي - توكّل على الله يا ابني - وربّنا يرزقك - وجنتل من أجريمنت بيني وبينك إنّ تصميمات الشركة أمانة معاك - ما تنقلهاش لحدّ تاني - ولو احتجت أيّ حاجة في أيّ وقت رقمي معاك - وهكلّم صاحب الشركة التانية أزكّي له ابننا

فهيقول لي - من غير ما تقول يا قائد - دي أمانة

-

ونسلّم على بعض زيّ البرنسات - وأعمل له حفلة توديع في أرض المصنع - وزمايله يجيبوا له هدايا تذكاريّة - ويمضوا له على أفرول الشركة - ويتوكّل على الله يشوف فرصة أفضل في مكان أكبر منّنا

-

لكن - فين ده ؟!!!

إحنا مش في جوجل حضرتك

انزل من المنطاد اللي إنتا طاير فيه ده - وخلّيك معانا ع الأرض

-

وعشان الأرض دي - اتعملت القوانين

اتعمل القانون اللي بيمنع الموظّف يشتغل في شركة منافسة لمدّة فترة معيّنة بعد ترك الشركة الأولى - ويمنعه من فتح شركة منافسة

لإنّه - المعتاد - إنّه هينقل أسرار الشركة الأولى للشركة الثانية

وده غلط

-

وده كمان حرام

لإنّ القاعدة الشرعيّة بتقول ( لا ضرر ولا ضرار )

فأنا كصاحب شركة الماكينات - لمّا إنتا كمهندس تصميم تاخد تصميماتي اللي أنا استثمرت فيها - على أمل إنّي هاستردّ مصاريفي دي من أرباح البيع

-

فتيجي تعطي التصميمات دي ببلاش للشركة المنافسة - فالشركة المنافسة هتنزّل المنتج رخيص - لإنّها مش محتاجة تستردّ مصاريف الأبحاث

-

وأنا هاضطرّ أنزل بنفس سعر الشركة المنافسة

وأبقى خسرت مصاريف الأبحاث بسببك

فإنتا كده ضرّيتني

فلا ضرر ولا ضرار

-

لو كنّا نقدر نمنع الضرر اللي هيلحق بينا كشركة - من غير ما نضرّك كمهندس - كان بها

ده يكون إزّاي - يكون من خلال الجنتل من أجريمنت ده

يعني إيه gentle men agreement

يعني إحنا الإتنين ( رجّالة ) - رجّالة محترمين - قلنا كلمة - يبقى خلاص - هنلتزم بيها

-

إنتا مهندس أمين - وأنا مأتمنك على التصميمات

وأنا صاحب شركة قائد - وحابب الخير ليك في مكان أكبر من مصنعي

فاتفضّل ربّنا يوسّع عليك - وإنتا من طرفك بردو تكون على قدر الرقيّ ده

-

لكن القانون مش معمول للحالات النادرة

القانون معمول للحالات العامّة

-

عشان كده - طلع شرط ((((( منع المنافسة ))))) ده في عقود العمل

-

فأنا بقول إنّه ببساطة - لو الشغلانة تنفيذيّة - فخلّينا نتجاوز الشرط ده - لإنّه لن يضيف إلّا الرخامة على الناس

-

لكن

لو الشغلانة كانت فعلا ليها علاقة بصناعة القرار - أو الإطّلاع على القرار - فإحنا بالفعل محتاجين الشرط ده

ولو كنّا أنا وإنتا محترمين بالقدر الكافي - فنقدر نتجاوزه بمنتهى السلاسة

-

بيحصل إزّاي بقى موضوع حفظ الحقوق ده

الحقوق اللي هيّا ( إطّلاع الموظّف على أمانة الشركة )

-

بيحصل من خلال حاجة اسمها إتّفاقيّة عدم إفصاح أو NDA

Non-Disclosure Agreement

-

ودي عبارة عن إتّفاقيّة بيقرّ فيها الطرفين - غالبا الطرف الموظّف فقط هوّا اللي بيكون ملتزم بيها - بعدم الإفصاح عن ما نمى إليه علمه من معلومات من خلال عمله مع الشركة

-

يعني أنا محامي مثلا - فطبيعة شغلي بتخلّيني أطّلع على عقود الشركة

فمش من حقّي أعلن عن بنود العقود دي طبعا

-

طيّب خلّيني أعلنت - إيه المساءلة القانونيّة اللي ممكن أتعرّض لها ؟!

ولا حاجة

-

وهنا بنحتاج إتّفاقيّة عدم الإفصاح - عشان يوم ما نحبّ نرفع عليك قضيّة - يبقى نرفع عليك قضيّة بناءا على الاتّفاقيّة دي اللي بيننا وبينك

عادة بتكون الاتّفاقيّة دي 10 سنين

-

ييجي بعد كده كإجراء احترازيّ ثاني - إنّنا نتّفق على شرط عدم المنافسة

من خلال إنّنا نمنعك من العمل عند منافس لينا

-

إنتا محامي - سيب شركتي - واشتغل براحتك - بسّ ما تشتغلش عند المنافس بتاعي

لإنّك بكده هتضرّني من خلال كشف أسراري القانونيّة للمنافس

فلا ضرر ولا ضرار

-

أنا ما منعتكش من مهنة المحاماة !!

أنا منعتك من العمل عند المنافس فقط

-

فبالطريقتين دول - إتّفاقيّة عدم الإفصاح - وشرط عدم المنافسة - صاحب الشركة الأولى بيأمّن نفسه ( بقدر المستطاع ) ضدّ الضرر اللي ممكن يقع عليه نتيجة لتسريب أسرار عمله - أو نتيجة لنقل أسرار عمله دي للمنافس - وهو الأخطر

-

لكن أرجع أقول - لو التزمنا بالجنتل من أجريمنت - فإحنا مش محتاجين لا اتّفاقيّات عدم إفصاح ولا شروط منع منافسة

-

أنا شخصيّا ماضي لغاية دلوقتي 3 اتّفاقيّات عدم افصاح

مدّة كلّ واحدة منهم 10 سنين

لكن صدّقوني أنا ما أعرفش الـ 10 سنين دول هيخلصوا إمتى ؟!

لإنّي بعد 20 سنة بردو مش هافصح عن حاجة

-

مضاف لكده - إنّي ( مش ماضي ) على عشرات اتّفاقيّات عدم الإفصاح

-

كلّ واحد بعت لي رسالة واتس بيحكي لي مشكلة - فأنا بيني وبينه اتّفاقيّة عدم افصاح

أنا ما مضيتش عليها - لكنّها موجودة

أنا بامسح رسايل الواتس أوّل بأوّل خوفا من إنّ موبايلي يضيع وحدّ يطّلع على الرسائل اللي فيه

لإنّ دي تقع ضمن اتّفاقيّة عدم إفصاح ( غير مكتوبة )

-

كلّ حدّ عملت له دراسة جدوى

كلّ حدّ رحت له مصنعه في استشارة

وأنا بسلّم عليه - بكون مضيت معاه اتّفاقيّة عدم إفصاح

-

كلمة ( السلام عليكم ) دي اتّفاقيّة عدم إفصاح

فين ( السلام ) وإنتا بتضرّني

-

عشان كده أنا لو معدّي على ستّات وقلت لهم ( السلام عليكم ) - يبقى خلاص مستحيل أبصّ لواحدة منهم بشهوة

يبقى فين ( السلام ) لو جرحتهم بنظرك بعد ما وعدتهم بالسلام ؟!

كلمة ( السلام عليكم ) تعتبر ( عهد )

-

أنا دايما أنصح بالعمل في ( الصناعات النوعيّة )

يعني إيه الصناعات النوعيّة

يعني منتج - صاحب المصنع بتاعه عرفه بالصدفة - وطلع ده حاجة خاصّة جدّا بتتباع لمصانع كذا

وهمّا مصنعين تلاتة اللي شغّالين فيها في مصر

وبيبيعوها في مكانين تلاتة

وشكرم جزيلا

آهو ده ( المنتج النوعيّ )

لو وصلت لحاجة زيّ كده - تبقى وصلت يا مان - وهتلعب بالأرانب لعب

-

فطبعا السؤال التقليديّ من حضرتك على طول - إنّك هتقول لي اعطيني أمثلة أبوس إيديك وضوافر عينيك - خلّينا نلعب زيّ اللي بيلعبوا

والردّ المباشر منّي على طول هوّا ( لأّه )

إيه ؟!

بقول لك ( لأه ) - إيه - اتطرشت ؟!

-

أصل أنا عرفت المنتج النوعيّ ده إزّاي ؟!

جالي في المنام مثلا ؟!!!

ما هو من خلال إنّي دخلت مصنع فلان - اللي في عزبة كذا - اللي في آخر الدنيا

ركبت موكروباص السديم - ووصلت للمصنع

ولقيته داخل هذه الأدغال بيصنّع منتج تافه جدّا - بسّ مبيعاته بالملايين

-

هنا يا باشا فيه NDA

أي نعم صاحب المصنع ده ممكن يكون معلّم ولابس جلابيّة وعمّة - وما يعرفش يعني إيه NDA

لكنّه يعرف إنّ ( المجالس أمانات )

قال رسول الله صلّى الله عليه وسلّم ( لا يتجالس قوم إلّا بالأمانة )

-

فأنا لو دخّلتك مصنعي - يبقى خلاص - أنا وإنتا كتبنا اتّفاقيّة عدم إفصاح - حتّى لو ما مضيناهاش - لكنّنا كتبناها

-

فما بالك بقى يا مؤمن - لو كنت مدخّلك مصنعي كموظّف - وبتاخد منّي أجر نظير عملك

يبقى بعد هذا الميثاق الغليظ - تروح تفشي سرّي ؟!

ولمين ؟ للمنافس بتاعي ؟!

ومستكترين شرط عدم المنافسة ؟!!!

-

شرط عدم المنافسة ما اتعملش عشان الرخامة

ولا عشان تضييق الأرزاق على الناس

ولكنّه اتعمل عشان حفظ حقوق الناس - ومنع الضرر

-

ولو كان للرخامة يبقى باطل

-

يعني - لو الطرف الأوّل كان غير متضرّر من عمل الموظّف عند الشركة الثانية - واستغلّ هذا الشرط فقط للتضييق على الموظّف - أو معاندته يعني - فهذا غير جائز

-

وللقاضي أن يمنعه من ذلك - لإنّ في القانون فيه مبدأ اسمه ( سوء استخدام الحقّ ) أو (( التعسّف )) في استخدام الحقّ

-

يعني - فيه حقوق كتير القانون بيقرّها - لكن - عند موقف معيّن يتحوّل استخدام الحقّ ده لتعسّف - فيسقط الحقّ لحين زوال التعسّف

-

زيّ ما هو من حقّ الزوج يمنع زوجته من الذهاب لأهلها - لكن مفهوم إنّه بيعمل كده عشان أهلها بيخربوا عليها مثلا

لكن لو هوّا متخانق مع زوجته - فقام من باب العناد معاها منعها من الذهاب لأهلها - فده ( تعسّف ) في استخدام الحقّ

-

وفي الحالة دي من حقّ القاضي يمنعك من استخدام حقّك - اللي هوّا حقّك أصلا - وإحنا متّفقين إنّه حقّك - لكن إنتا مش بتستخدمه كحقّ - ولكنّه بتستخدمه من باب التعسّف وإلحاق الضرر بالغير

-

وده بالمناسبة معنى كلمة ( روح القانون )

الكلمة دي يا عيني أكتر كلمة متهانة في كار المحاماة تمّا

يبقى واحد ضارب التاني بالمفكّ في عينه مصفّيها له - ويقول للقاضي دا غلبان ومسكين وعنده عيال - اعطيه براءة عشان روح القانون

روح قانون مين يا روح أمّك ؟!!!

والراجل اللي عينه اتصفّت دي فين روح القانون معاه

-

روح القانون دي لمّا يكون القانون بيعطي حقّ لفلان فعلا - لكن فلان ده بيتعسّف في استخدام حقّه - وبيتجاوز الغرض الأساسيّ اللي اتعمل عشانه القانون - الا وهو استرداد الحقوق

يعني ليك حقّ - خده - لكن تيجي تستغلّ القانون عشان تكدّر الخصم ع الفاضي وخلاص من باب العند والمكايدة - هنا يتدخّل روح القانون ويقول لك طب وإيه رأيك إحنا هنعطّل لك القانون اللي إنتا بتسيء استخدامه ده

-

فلو الموظّف بعمله عند الغير مش هيضرّني - يبقى مش من حقّي أضايقه أو أمنعه من العمل عند الغير - حتّى لو كان الغير ده هو المنافس الرئيسيّ بتاعي

-

لكن !!

لو كان الموظّف ده فعلا من خلال انتقاله لشركة منافسة هيضرّني

يبقى لا ضرر ولا ضرار

وشرط عدم المنافسة شغّال يا باشا - وممنوع عليك تشتغل عند المنافس لمدّة سنتين - ولو اشتغلت عند المنافس هاقطم رقابتك - وبالقانون

-

وما فيش حاجة اسمها أعطيك مرتّب السنتين - اشتغل زيّ ما تحبّ - أنا ما منعتكش من الشغل

أنا منعتك من الشغل عند المنافس فقط - وده إنتا ماضي عليه

-

وبردو نكتة إنّه مضى غصب عنّه ده نوع من الاستعباط

يعني إيه مضى غصب عنّه - كنّا ماسكين له السكّينة يعني وهندبحه لو ما مضاش

هوّا مضى بمزاجه

-

والأنكت من كده يقول لك أصله مضى من غير ما يقرأ العقد - ردّ إنتا يا حسين

-

الشرط ده معمول عشان الحالة دي تحديدا - فبأيّ منطق عاوز تتجاوزه في الحالة اللي هوّا أساسا معمول ليها مخصوص - وبأيّ منطق بتقول مضيت غصب عنّك

وإلّا أنا كمان من حقّي أستخدم أيّ عقد كورق تواليت بقى - وأقول لك أسل كنت ماديه غسب عنّي - وتضيع حقوق الناس - دي هتبجى مدعاكية

-

والشرط ده طبعا ده بيكون محدّد بمدّة زمنيّة معيّنة - سنتين مثلا

-

وممكن يحدّد بردو بمكان محدّد - مدينة مثلا أو محافظة

إلّا لو كانوا الشركتين سوقهم هو الدولة كلّها

فمش من المنطقيّ إنّي أمنعك من العمل في المدينة دي - فتروح تشتغل في مدينة تانية - والمصنعين في النهاية بيبيعوا في سوق واحد

ففي الحالة دي هامنعك من العمل في الدولة كلّها

-

نيجي بقى للباكابورت اللي فتحها البوست الاستفزازيّ السابق - ونشوف طلّع لنا إيه

وأنا كنت كاتب البوست بطريقة استفزازيّة أصلا

كتبت ( لمّا يكون القاضي خرّيج موجة كوميدي )

-

الصراحة أنا آسف لو كان اللفظ خانني

أنا كنت عاوز أكتب إنّه خريج عالم سمسم

لكن كتبت موجة كوميدي - مش فاكر ليه

-

هههههههههه

مستفزّ أنا - أنا عارف - ههههههههه

لكن الاستفزاز ده كان له غرض

ألا وهو إنّه يطلّع كلّ المغالطات الراسخة في عقول الناس بخصوص الموضوع ده

-

المغالطة الأولى هي مغالطة ( رجل القشّ )

من خلال إنّ معظم الناس ردّت بالردّ الساذج التالي ( يعني إنتا عاوزني دكتور أسيب المستشفى اللي كنت شغّال فيها وأروح أشتغل مهندس يعني ؟!!! )

أو ( يعني إنتا عاوزني أبطّل شغل يعني عشان تتبسط ؟!!! )

-

والحقيقة إنّ دي مغالطة قديمة قويّ يا إخواننا - خلاص - جدّدوا - هوّا إحنا مش هنخلص من قرف مغالطة رجل القشّ دي

مغالطة رجل القشّ معناها إنّك تجعل الطرف الآخر يقول كلام خاطئ

ثمّ تلومه عليه

فيبقى أنا بكلّمك عن شرط عدم المنافسة - فإنتا تتطوّع بالنيابة عنّي وتقول كلام أنا ما قلتوش

وبعدين تهاجمني بسببه

وفاكرني هدافع عن نفسي بقى

ههههههههههههه

-

لأ طبعا

الناس دي عملت لهم بلوكّ فورا جزيلا - لإنّ دول بهايم مش هينفع معاهم كلام

اللي يخلّيه يفكّر كده - يخلّيني أفقد الأمل فيه أصلا

-

المغالطة التانية

إنّ ناس كتير قالت

ما هي الشركة الأولى ما حافظتش على الموظّف

فمن حقّ الموظّف يعمل أيّ حاجة بقى !!!

-

يا راجل ؟!!!

دي حاجة عاملة زيّ ما واحد يطلّق زوجته - يبقى من حقّها تزني

-

يا راجل ؟!!!!!

مين قال كده ؟!!!

افرض إنّك كنت موظّف عندي - وسبت الشركة - هل دا يعطيك الحقّ تضرّني ؟!

لو سبت الشركة بالشكل الطبيعي - فمش من حقّك تضرّني - دي مفهومة

-

طيّب لو سبت الشركة بالخناق والضرب والقضايا والمحاكم ؟!

مش من حقّك تضرّني بردو

-

إنتا ليك حقّك مضمون في عقد العمل - لو أنا ظلمتك يبقى نروح المحكمة - والمظلوم ياخد حقّه

لكن مين قال إنّه من حقّ المظلوم إنّه يضرّ الظالم كده في المطلق ؟!

دا بفرض إنّه صاحب الشركة ظالم أصلا

-

لكن خلّينا نقول إنّه فعلا ظالم - مين يحدّد ده ؟

ومين يقول حجم الظلم إيه - وبناءا عليه ردّ المظلمة يكون إزّاي ؟!

إنتا ؟ ولّا صاحب الشركة ؟!

لا إنتا ولا هوّا - ولا أنا

فيه جهات ده دورها - نحتكم ليها

-

لكن هنقضّيها بلطجة - واللي إيده تطول حاجة ياخدها - يبقى مجتمع إيه ده ؟! همج ؟!!!

-

المغالطة الثالثة

الخلط بين ( أسرار ) الشركة و ( مهارات ) الموظّف المكتسبة في الشركة

يعني

إنتا موظّف - مهندس تصميم مثلا - من خلال عملك في الشركة - زادت مهارتك في التصميم

ومن خلال عملك في الشركة - اشتغلت على تصميم ماكينة جديدة

وبعدين سبت الشركة

-

هل حدّ قال إنّه مش من حقّك تستخدم ( مهاراتك ) المكتسبة في الشركة السابقة في شركة جديدة ؟!

لا طبعا

إحنا بنمنعك من نقل ( أسرار ) الشركة الأولى للشركة الثانية

بنمنعك من نقل ( التصميمات )

-

ما حدّش بيمنعك ( ولا يقدر يمنعك أصلا ) من استخدام مهاراتك المكتسبة

دي حاجة زيّ ما تحاول تمنع واحد من التنفّس السليم - نتيجة لإنّه اتدرّب على الموضوع ده في الفريق المنافس

بالمناسبة التنفّس له تكنيكات كتير - أنا كنت مدرّب كاراتيه لمدّة 10 سنوات - وكنت شغّال على تطوير الموضوع ده - لكن للأسف لم أوثّقه

وأنا دلوقتي بأوثّق خلافات البيزنس زيّ المقال اللي إحنا فيه ده - خوفا من إنّي أغلط نفس الغلطة مرّتين - وأضيّع على الناس علم أموت ويتدفن معايا

-

فما حدّش قال لك ممنوع عليك استخدام مهاراتك اللي اتعلّمتها عندنا

وإن كان ( عشان بردو نكون ملمّين بالموضوع ككلّ ) فيه شركات بتخصم نصف ثمن الدورات التدريبيّة من الموظّفين

-

يعني إنتا مهندس تصميم ماكينات في شركتنا

إحنا كشركة هنعمل دورة تصميم اسطمبات مثلا للمهندسين عندنا

الدورة دي هتكون في وقت العمل - فحضراتكوا أنا هاخسر وقتكوا ده - اللي المفروض أنا بادفع عليه مرتّبات

-

ثانيا - حضراتكوا هتستفيدوا من الكورسات دي لنفسكوا - مش للشركة فقط

وبناءا عليهما - فسعر الكورس هنتقاسمه بيننا إحنا كشركة - وحضراتكم كمهندسين

-

حاجة كده زيّ ما تكونوا حضراتكم بتيجوا الشركة مواصلات

فأنا هجيب عربيّة ميكروباص تودّيكوا وتجيبكوا

وأنا وإنتوا هنتقاسم في أجرة العربيّة الميكروباص دي

-

أي نعم هيا عفانة -بسّ أنا شايفها عادي - من باب الحقّ يعني

لكن من باب الجنتلة - أنا لو صاحب الشركة مش هكلّم الموظّفين في التفاهات دي

لكن إحنا زيّ ما اتّفقنا بنضع القوانين للوضع العام - مش للاستثناء الراقي الجنتل يعني

-

المغالطة الرابعة

ودي القنبلة بقى

إنّ فيه ناس قالت

طالما المهندس ده اشتغل على تصميم الماكينة الفلانيّة في الشركة

يبقى التصميم ده بتاعه

أحّا

مالهاش ردّ تاني

-

تخيّل حضرتك أنا صاحب أرض

جبت فلّاحين يزرعوها

وجبت لهم التقاوي

وجبت لهم الماكينات اللي هتروي الأرض

وجبت لهم الكيماويّ

وجبت لهم مهندس زراعيّ يرشدهم أثناء زراعة المحصول

وأعطيتهم أجورهم

-

ويوم الحصاد - لقيتهم حصدوا المحصول - وواخدينه وماشيين من الأرض

رايحين فين يا رجّالة ؟!

مروّحين

-

مروّحين فين - وواخدين المحصول معاكم ليه ؟!

فقالوا لي - ما المحصول ده بتاعنا - زارعينه بدراعنا

-

حطّ نفسك مكاني وشوف هتردّ عليهم تقول لهم إيه

لو حضرت في ذهنك كلمة غير ( أحّا ) - يبقى أنا قليل الأدب يا جماعة - وشوفا أتأدّب بإيه وأنا موافق

-

يعني إيه المهندس اشتغل على تصميم ماكينة - فيبقى التصميم ده بتاعه ؟!!!

هلّا جلس في بيت أبيه أو أمّه - ويخترع ويصمّم براحته - ويبقى التصميم فعلا بتاعه

-

التصميم اللي اتعمل في الشركة - هو مملوك للشركة حصرا

والمهندس اللي اشتغل على التصميم ده - خد أجره

وإطّلاعه على التصميم هو من باب الأمانة

ونقله للتصميم للغير هو من باب الخيانة

-

لكن !!!

فيه هنا نقطة

فيه حالة بيكون للمهندس حقّ ( جزئيّ ) في التصميم

حالة نادرة

ألا وهي

-

إنّه تكون الشركة شغّالة تمام

وما فيش مشاكل

لكن فيه نقطة في المصنع لو عملنا فيها التعديل الفلانيّ هتشتغل بشكل أفضل

-

فيروح المهندس ده يشتغل على تصميم جهاز يحسّن آداء المصنع عند النقطة دي

ويعرضه على صاحب المصنع

-

فصاحب المصنع يستحسن الفكرة

ويبتدوا ينفّذوا

فتطلع الفكرة شغّالة فعلا

-

في الحالة دي يكون للمهندس ده حقّ ( جزئيّ ) في التصميم ده

لإنّه هوّا اللي ( اقترح ) الفكرة

-

وبالمناسبة - من أوائل الجلسات الاستشاريّة اللي قعدت فيها في بداية عملي في مجال الاستشارات الصناعيّة - كانت جلسة عن حاجة زيّ كده

مهندس بارع ( دكتور في الهندسة في إحدى الجامعات الكبرى ) - يعمل مديرا لأحد مصانع الحديد والصلب - وقام بتطوير خطوط إنتاج لحديد التسليح - وعملت بكفاءة بالفعل

-

ثمّ من خلال بحثه عن الجديد في المجال - وصل لتصنيع منتج جانبيّ يخرج من صناعة حديد التسليح - وبالفعل تعاون مع مركز بحوث الفلزّات لتطوير هذه الجزئيّة

وكان دورنا من خلال المكتب الاستشاريّ اللي كنت باشتغل فيه ساعتها - إنّنا نعمل دراسة الجدوى للمصنع الجديد لتحويل الفكرة إلى إنتاج كمّيّ

ومن ضمن النقاط اللي أثيرت في الجلسة دي - هل يحقّ للمهندس ده - صاحب الفكرة وتطوير التصميمات - إنّه يكون ليه أسهم ملكيّة في المصنع الجديد ؟!!!

بحثت في الموضوع - ووصلت لما أتناقش عنه في هذه الفقرة - إنّه فعلا ده من حقّه !!!

-

لكن - ركّز !!!

لو كان صاحب المصنع هوّا اللي طلب منّه يشتغل على تطوير النقطة دي - خلاص - يبقى حضرتك مهندس موظّف بأجر - وكلّ النتائج اللي هتوصل لها هي ملك الشركة - وإنتا ليك مرتّبك فقط

-

طيّب إمتى يكون ليه حقّ ( كلّيّ ) في التصميم ده ؟!

يكون له الحقّ ده بشكل كلّيّ لو اشتغل على التصميم ده في وقته الخاصّ - وما استخدمش موارد الشركة في إنجاز التصميم ده

فيبقى ده حقّه الخالص

-

في الحالة دي يقدر يبيع لصاحب العمل التصميم ده

أو ما يبيعوش

أو يبيعه للغير

دا ملك خالص ليه

-

زيّ ما لو في المثال بتاع الأرض السابق والفلّاحين الموظّفين في هذه الأرض

لو أحد هؤلاء الفلّاحين عنده في بيته جاموسة خاصّة بيه

بيجيب لها علف على حسابه

وبيراعيها خارج وقت العمل في المزرعة

فيبقى من حقّ الفلّاح ده يبيع اللبن بتاع الجاموسة دي لصاحب الأرض

أو للغير

-

أفصل بين الحالتين دول

لإنّ مشاكل كتير بتحصل في المنطقة دي

-

وأنا باذكر موضوع التصميم خصوصا ومركّز عليه - لإنّه سبب في مشاكل كتير

ويمكن لإنّ خلفيّتي السابقة كانت مصمّم ميكانيكيّ - ثمّ مدرّب لبرنامج تصميم ميكانيكيّ - ومن خلال ده جات لي شكاوى كتير من أصحاب مصانع عن المهندسين اللي ( بيسرقوا ) تصميمات الشركة

وأحيانا بيسرقوا العملاء نفسهم !!!

-

يعني تكون رايح شركة كذا عشان يصنّعوا لك ماكينة

الماكينة ب 300 ألف مثلا

فتقابل مهندس المكتب الفنّي - فتتّفقوا مع بعض من ورا صاحب الشركة إنّ المهندس ده يعمل لك الماكينة بـ 200 ألف بسّ

-

طبعا المهندس ده خاين

وحضرتك أهبل - لإنّك هتستلم الماكينة بنصف المواصفات - بعد 10 أضعاف الوقت المتفق عليه - وهتكون صرفت عليها 3 أضعاف التكلفة - دا لو اشتغلت بنفس الكفاءة أصلا

-

وكانت نصيحتي دايما في المشكلة دي لأصحاب المصانع هيّا ( اعمل فرونت أوفيس )

يعني خلّي المصنع بعمّاله بمهندسينه في حتّة

ومقرّ الشركة في حتّة

-

العميل ييجي المقرّ يلاقي ساراميك وبروسلين وسبوتّات في السقف وحاجة آخر منجهة - شغل فنادق

يتّفق - يمضي - يدفع الفلوس - ينزل أم التصميم لمكتب التصميم - وأم التصنيع للمصنع - هناك في الأدغال - حيث لا صوت يعلو فوق صوت المخرطة

-

تخلص المكنة - ييجي العميل يستلم المكنة من الشو روم بتاعتنا في سيتي ستارز

لكن العميل ما يدخلش المصنع - ولا حتّى يشوفه - ولا حتّى سلّم المصنع يكون باصص على صالة الإنتاج

-

تاني بكرّر ( ممنوع العميل يدخل المصنع )

-

فيه سوّاق نقل اتزنق وعاوز يدخل الحمّام

فقال لصاحب المصنع بعد إذنك هادخل اعمل حمّام

دخل المصنع عمل حمّام

وطلع من المصنع عمل مصنع

-

وهوّا سوّاق النقل يا باشا - يعني معاه العملاء - ما هوّا اللي كان بيودّي لهم البضاعة

-

عشان كده كتبت بوست مرّة إنّ أخطر حدّ في المصنع هوّا سوّاق النقل

طلع لي خرّيجين الجامعات يقولوا لي لا أهمّ حاجة الإدارة والبحوث والتطوير والتسويق والكلام المتني ده

بلوكّ على طول

هههههههههه

-

فنرجع تاني لإنّه لازم تفصل بين العميل وأيّ حدّ في الشركة

خلّي لك دايما فرونت أوفيس

والفرونت أوفيس ده لازم يكون حدّ مع احترامي ( فاضي من جوّاااااه - أجواااااف )

زيّ ما كانوا زمان بيختاروا المؤذّن أعمى - عشان كان بيطلع على المئذنة وبيكون كاشف البيوت - فيبقى المؤذّن لو أعمى ما يتخافش منّه

-

فكذلك - الشخص في شركتك اللي هيقابل العملاء - لازم يكون بالكتير بيعرف يفكّ الخطّ - بحيث إنّه يقدر فقط ياخد البيانات من العملاء

لكن ما يكونش مفتّح فياخد العملاء نفسهم - مش مجرّد بياناتهم

هههههههه

-

دي وصلت لإنّ أحد أصحاب المصانع مرّة أرسل لي فيديو لمهندس ( بيسرق الهارد ) اللي عليه التصميمات من الكومبيوتر

عشان كده معظم الشركات اللي دخلتها بتلاقيها مانعة وضع فلاشات على كومبيوترات الشركة

-

وفيه شركات عاملة ( كلاود )

يعني ما فيش داتا ع الهارد أساسا

الكومبيوترات شغّالة - وبتسيّف على الكلاود

فحتّى لو سرقت الهارد - لو سرقت الكومبيوتر نفسه - مش هينفعك بحاجة

-

فيه ناس في دمياط بتبيع تصميمات غرف - الغرفة ممكن توصل 30 و 50 ألف

ده التصميم فقط - مش الغرفة نفسها

وطبعا في الحالة دي بيكون الاتّفاق إنّ الغرفة دي مملوكة للي دفع سعرها فقط

والمصمّم بعد كده يصمّم غرفة تانية لحدّ تاني

لكن ممنوع عليه يبيع التصميم ده تاني

-

وهنا نقطة مهمّة

فرّق بين البيانات المعلنة عن الشركة - والبيانات غير المعلنة

يعني

مش من حقّ سوّاق النقل إنّه يعطي بيانات العملاء للمنافس

لكن من حقّ سوّاق النقل مثلا يعطي عناوين مخازن الشركة للمنافس - إذا كانت عناوين مخازن الشركة دي موجودة على الموقع الإليكترونيّ للشركة مثلا - أو على كاتالوج الشركة

-

فرّق هنا بين المعلومات المعلنة وغير المعلنة

طالما المعلومة الشركة بتعلنها عن نفسها - فمش من حقّها تمنع الموظّفين بتوعها من نشرها

-

كان فيه حفلة راقصة في قاعدة إنشاص ليلة حرب 67

وطبعا الطيّارين والظبّاط خربوها رقص وسكر لحدّ الصبح - واتضربنا الصبح طبعا

-

ففي التحقيق المخابرات سألت إزّاي الإسرائيليّين عرفوا موضوع الحفلة ده

قالوا لهم الحفلة كانت مذاعة ع الراديو يا باشا

هههههههههه

-

فما تبقاش إنتا ناشر عناوين المخازن على موقعك - وتلوم حدّ لو نشرها

لكن الممنوع نشره هو المعلومات اللي الشركة مش بتعلنها عن نفسها

زيّ مثلا الخطّة التسويقيّة للشركة - دي مش معلنة

-

واحد ظريف من اللي خدوا بلوكّ بردو كان بيقول - ما الخطّة التسويقيّة لأيّ شركة معلنة - أمّال همّا بيعملوا إعلانات وبيخبّوها ؟! ما أكيد بيعملوا إعلانات عشان يعرضوها على التليفزيون و ع النت

هوّا أنا باعمل بلوكّ من شويّة ؟!

ههههههههه

-

الموضوع ده بيمسّ شغلي بردو

أكون عامل دراسة جدوى لعميل - فعادي جدّا إنّي أنقل فصل مورّدي خامات البلاستيك من دراسة تصنيع جرادل لدراسة تصنيع جراكن مثلا

ما همّا الاتنين هيشتروا بلاستيك من تجّار خامات البلاستيك

مش من حقّ عميل مصنع الجرادل يمنعني من نقل الفصل ده

لإنّ بيانات تجّار البلاستيك معلنة يا فندم

-

لكن اللي مش من حقّي أنقله لعميل مصنع الجراكن - هوّا الميزة التنافسيّة اللي العميل بتاع مصنع الجرادل باني عليها الدراسة والمصنع

مش من حقّي أقول لك العميل التاني اشترى ماكينات إيه - وبكام

وهيجيب الخامات بكمّيات إيه - وهيبيع للتجّار بسعر كام

لكن لو هيبيع للناس حاجة في سوبر ماركت - فسعرها معروف - أخبّي إيه عنّه

-

من حقّي أنقل فصل الاسطمبات من الدراسة دي للدراسة دي - ما بتاع الجرادل هيعمل اسطمبات - وبتاع الجراكن هيعمل اسطمبات

-

لكن مش من حقّي أقول لك المصنع المنافس هيعمل اسطمباته فين - في مصر ولّا في الصين

وهيعمل اسطمباته لأيّ درجة جودة - هيصنّع 10 آلاف قطعة ولّا 100 ألف ولّا نصف مليون ولّا مليون ولّا أكتر من مليون

لإنّ معلومة زيّ دي تترّجم عندنا لدرجة جودة

ومعلومة درجة الجودة هتقرّبك من تحديد الشريحة المستهدفة للمنافس وكشف ميزته التنافسيّة

-

الأمور دي دقيقة والفروق بينها كالشعرات - الفرق بين معلومة إيه اللي ممكن أنقلها من دراسة لدراسة - ومعلومة إيه اللي حصريّة لصاحب كلّ دراسة

-

وبالمناسبة - استكمالا لموضوع اتّفاقيّات عدم الإفصاح غير المكتوبة - فيه دراسات كتير عملتها لمنتجات ولم أعلن عنها حتّى الآن

أنا بشكل أدبيّ - وبدون التزام منّي - بألزم نفسي بعدم الحديث عن دراسة لمصنع ما - إذا كان المنتج بتاعه بييجي استيراد فقط - وما بيتصنّعش في مصر

في الحالة دي بألزم نفسي بالتكتّم على الدراسة دي لحين مرور سنة - أو لحين بداية العميل ده في الإنتاج - أيّهما أقرب

-

وفيه عميل طلب منّي تكون المدّة سنة ونصف فقلت له ما فيش مانع

-

لكن - لو إنتا أنتجت - فخلاص أصبح معروف للناس إنّ المنتج ده بيتصنّع في مصر

إنتا شخصيّا هتعلن - أمّال هتعمل المنتج وتبيعه لنفسك ؟!

فأصبحت معلومة إنّ المنتج الفلانيّ بيتصنّع في مصر دي معلومة عامّة متاحة للجميع - فمن حقّي في الوقت ده أعلن عن الدراسة

باعلن عن اسمها فقط طبعا - مش تفاصيلها

-

كذلك لو مرّت سنة - إنتا خدت ميزة غير عادلة ضدّ المنافس إنّك بدأت قبله بسنة - ده كفاية جدّا - اجتهد بقى

لكن مش من حقّك تحتفظ بالميزة دي أكتر من كده - خصوصا إنّ المنتج ده معروف في العالم أصلا - فما فيش معنى من تكتّمك عليه - اجتهد وما تضيّعش وقت أكتر من كده

-

اللي مش من حقّي أعلن عنّه بعد سنة ولا 10 لحين بداية الإنتاج - هوّا المنتج اللي ما حدّش صنّعه قبل كده في العالم

منتج إنتا اللي اخترعته وعملت له براءة اختراع - وإحنا دورنا كان فقط إعداد دراسة الجدوى للتصنيع الكمّيّ

وإحنا كمكتب ما بنشتغلش في حاجات زيّ كده أصلا - مش ناقصين شعوذة

-

ولو هنشتغل في دراسة زيّ كده - هنفترض إنّنا بعناها كلّ سنة مرّة لمدّة 30 سنة اللي باقيين لي في عمري إن شاء الله - فهحاسبك عليها بـ 30 ضعف سعر الدراسات العاديّة

-

المغالة الخامسة

فيه ناس قالت إنّه إزّاي تطلب من المحامي مثلا يكون أمين على اتّفاقيّات الشركة اللي فيها مخالفات قانونيّة - رشوة مثلا ؟!

وطبعا ده من ضمن مغالطات رجل القشّ بردو

وخدوا بلوكّ بردو

-

الممنوع عليك كمحامي نشره عن الشركة هو اتّفاقيّات الشركة وعقودها إلخّ

لكن لو الشركة فيها مخالفة قانونيّة - فتعاونك في إخفاء هذه الاتّفاقيّات هو أساسا تعاون على الإثم والعدوان

-

بل إنّ واجبك يحتّم عليك نشر هذه المخالفات - وإن كنت أنصحك بالاحتياط بردو

يعني أمّن وظيفة في مكان تاني الأوّل

وانشر المخالفات دي من خلال طرف تالت - ما تبقاش إنتا اللي في وشّ المدفع يعني

-

وحصل بالفعل مهندس شغّال في توكيل ماكينات ما - كلّمني وقال لي الشركة بتجيب الماكينات من أوروبّا - تفكّ أسلحة القطع وتركّب أسلحة صينيّ - وتفكّ المواتير وتركّب مواتير تقليد - وتبيع الماكينة - وتدخّل الأسلحة والمواتير الأصليّة للبيع كقطع غيار بسعر غالي طبعا

فقلت له أمّن نفسك واخرج من الشركة - وبعد كده افضحهم بشكل غير مباشر

-

ودي مش خيانة - بالعكس - دا هيّا دي الأمانة

لو رجعنا لحديث ( المجالس بالأمانة ) - هنلاقي فيه رواية بتزيد ( إلّا ثلاثة مجالس - سفك دم حرام - أو فرج حرام - أو اقتطاع مال بغير حقّ )

يعني أنا لو قعدت معاكوا وإنتوا بتتفّقوا تسرقوا حدّ - فأنا هاطلع أقول

ما تقولّيش وقتها ( المجالس أمانات ) - أمانات مين يا ابن السيّدة غير النظيفة

-

أخيرا بقى

أنا قلت في أوّل البوست إنّ البوست السابق كان استفزازيّ

استفزازيّ ليه ؟!

شوف حضرتك

أنا كنت قاصد أخلّي حضرتك كموظّف تتكلّم بكلّ التخاريف اللي في عقلك قدّام صاحب العمل هنا ع الصفحة

خلاص - اتكلّمت - كتبت

-

قلت إنّ من حقّك كمهندس تاخد تصاميم الشركة وتنقلها للمنافس

قلت من حقّك كموظّف لو الشركة مشّيتك إنّك تضرّ بيها

قلت إنّك إنتا كموظّف إنتا صاحب الفضل على صاحب الشركة - وإنتا اللي بتشتغل وهوّا اللي بياخد الأرباح ويشتري فيلل ويركب المرسيدس والبي إمّ والسي إمّ والكاجوار

-

خلاص ؟ كتبت ؟!

طلّعت القرف ده من جوّاك ؟!!!

اقرأ كلامك ده تاني بقى من منظور إنّك صاحب شركة

وفكّر فيه

وتخيّل صاحب الشركة بيكون حاسس بإيه وهوّا بيتعامل مع الموظّفين

-

وافتكر البوست اللي الشعب كلّه هاجمني عليه - لمّا قلت اطرد الفريق اللي أسّس معاك المصنع - وهات ناس جديدة تدخل على السيستم وهوّا شغّال - ما يكونوش همّا اللي عملوا السيستم

-

تخلّص من الأمراض اللي جوّاك دي - سواءا كنت صاحب عمل أو موظّف

الإخلاص سهل مش صعب - والنفس السليمة السويّة الصافية الطاهرة مش مستحيلة

-

وخلّيني أختم وأقول

الخير موجود - والخير باقي - وياما شفنا موظّفين أمناء - وياما شفنا أصحاب مصانع جنتل من