السلام عليكم  
فيه نوعين من الأنظمة الإداريّة في الشركات  
النظام الأوّل أنا بسمّيه نظام  
لو كان ده حبّ - يا ويلي منّه  
لو كان ده ذنب - ما أتوب عنّه  
لو كان نصيبي أعيش في جراح - هعيش في جراح  
-  
النظام التاني - أو "عدم" النظام التاني أنا بسمّيه نظام  
لو عاشقاني كلام تاني - كلام ما أقدرش يا قلبي عليه  
-  
وللأسف معظم الشركات شغّالة بالنظام التاني  
اللي هوّا بتحصل مشكلة ما  
فبيصدر أيّ قرار  
في أيّ اتّجاه  
وخلاص  
-  
بينما النظام الاوّل عنده تقسيمة واضحة لأنواع المشاكل  
وردود الفعل المطلوب اتّخاذها مقابل كلّ فعل  
-  
فبنقسّم الاحتمالات مثلا لاحتمال إنّ ده يكون حبّ  
والمدير بيبقي قدّامه خريطة بتوضّح له  
إنّه هنا هنتعامل بردّ العفل من نوع يا ويلي منّه  
-  
لو الموقف كان إنّ ده ذنب  
يبقي هنتّخذ إجراء إنّنا نتوب عنّه  
-  
أمّا في حالة إنّه كان نصيبك تعيش في جراح  
يبقي هتعيش في جراح  
-  
الكلام ده بيسمّوه في الإدارة  
"دليل الإجراءات"  
-  
ومنها إداريّ وفنّي  
يعني دليل إجراءات إداري للشركة  
بيقول لمّا يحصل كذا يبقي كذا  
-  
ودليل إجراءات فنّيّ  
يعني لمّا المكن يحصل فيه كذا  
يبقي هنعمل كذا  
-  
واسمه بالانجليزي  
Standard Operating Procedure