[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWrsxfiPXN1nrbgofKX-x7BQk9ady-ZQ47crC66zZxNMBZ7VRXuOq9a1hzT3ndsGWuuQXfUVsyCAGC-TxrI6cE40qJVCtM3mWkz9foUhks5S6xN1PrIrBo2OYD3_Q33lwOrKIFs54r3ZmHnLibjyDavofKo7pS7xCH8dAMIa55J-tnVrMbQsRwCMgZubRhoeTQ&__tn__=*NK-R)

-

بقالي يومين تلاتة باكتب بوستات فيها كلام عن رفد العمّال

لكن من أكتر التعليقات وجاهة تعليق بيقول

( ما انا لو رفدت عامل من العمّال - زمايله هيتعاطفوا معاه - وممكن يتجمهروا ضدّي )

-

فخلّيني أحكي لحضرتك مثالين أنا عملتهم بنفسي أيّام ما كنت ظابط في الجيش

بسّ أمانة عليك يا شيخ ما تكرهني بعدهم

ههههههههههه

-

أنا كنت ظابط احتياط في إحدى الورش في القوّات الجوّيّة

وعمليّا كنت مسؤول عن ورشة - يعني أنا أقرب لدور مهندس الإنتاج من دور الظابط

-

وكنت واخد على نفسي عهد في بداية خدمتي إنّي ما احبسش حدّ

وبكده كنت باحرم نفسي من آداة قويّة جدّا للإدارة - لكن في المقابل بالزم نفسي بصنع أدوات أخرى بديلة أقدر بيها أدير العمّال

-

وبرو كنت أقدم ظابط في الورشة - حتّى أقدم من زمايلي اللي همّا نفس دفعتي

الأقدميّة جوّا نفس الدفعة بتبجي بترتيب مجموع تخرّجك من كلّيّة الظبّاط الاحتياط

وبناءا على هذه الأقدميّة فكان من حقّي إنّي أقول مين من الظبّاط يعمل إيه ومين ما يعملش إيه

لكن بردو كنت حارم نفسي باختياري من هذه الميزة

-

هاحكي لك هنا موقفين - موقف حصل بيني وبين عامل في الورشة - وموقف حصل بيني وبين ظابط زميلي

وفي الموقفين كان مطلوب منّي قبل ما أصطدم بالعامل أو أصطدم بالظابط زميلي إنّي أأمّن ردّ فعل العمّال ووقوفهم في صفّ زميلهم - أو ردّ فعل زمايلي الظبّاط ووقوفهم جنب زميلهم

-

الموقف الأوّل / مع العامل مصطفى

-

جات لنا دفعة جديدة من العمّال - كانوا بيتخرّجوا من المدرسة صغيّرين - فكنت عمليّا بتتعامل مع عامل عيّل - عيّل حرفيّا

وحظّي إنّي جات على قوّتي العامل مصطفى - ومصطفى ده كان أعيل من المعيلة

-

العرف السائد إنّ أحدث عامل في الورشة هوّا اللي بيكنس الورشة

يا مصطفى إكنس الورشة - يقول تمام وما يكنسش حاجة

يا مصطفى اعمل مش عارف إيه - يقول لك ما باعرفش

يا مصطفى ساعد زمايلك في كذا - يقول لي ما تقول لفلان

ومقضّيها سكلنة كده

-

طيّب أنا اعمل إيه

أحبسه ؟!

ما انا واخد عهد ما احبسش حدّ

-

أشدّ عليه - أخاف زمايله يتعاطفوا معاه ضدّي

طيّب والحلّ ؟!

-

الحلّ هو

النهارده فلان اللحّام طالع مأموريّة خارج القاعدة - أقوم مطلّع معاه مصطفى - ولوحدهم - عشان فلان ما يلاقيش قدّامه حدّ يساعده إلّا مصطفى

يرجع لي فلان يقول لي حرام عليك طلّعت الواد دا معايا ليه - دا زهّقني

-

تاني يوم علّان طالع مأموريّة يركّب صاج في مش عارف قاعدة إيه

أقوم مطلّع معاه مصطفى

يرجع علّان يستجير من مصطفى - ويقول لي ما تطلّعش الواد دا معايا في شغل تاني

-

تالت يوم أشوف مين سنّه من سنّ مصطفى - وأقول لهم همّا الاتنين اكنسوا الورشة

تفوت نصّ ساعة - وألاقي ترتان جاي يقول لي مصطفى خلع منّي وسابني أكنس الورشة لوحدي

أقول له معلشّ يا ترتان

-

وعلى كده أسبوع يا معلّم - ومصطفى عارف إنّ الظابط محمود طيّب وما بيحبسش حدّ

تاني أسبوع - جيت في وسط ما بنفطر كلّنا مع بعض الصبح - وقمت قايل له قدّام زمايله ( اكنس الورشة يا مصطفى )

قام رادد بنفس الردود - وأنا مالي - ما تخلّي فلان يكنسها - وقام سايبنا وماشي

-

قلت لهم إيه رأيكم يا رجّاله

قالوا لي ( احبس أمّه يا فندم )

قلت له مصطفى

أفندم

دوّر مكتب يا مصطفى

-

المهمّ دوّرته مكتب - والواد مش مصدّق - الظابط محمود ما بيحبسش حدّ - وزمايلي ما وقفوش معايا !!

-

دخلت بيه على رئيس أركان الوحدة وهوّا بيمضي أيّام الاجازات

إيه يا محمود الواد ده مزعّلك في إيه - دانا إيدي واقفة على إمضة أجازته

-

قلت له لا يا فندم دا مصطفى طيّب ومؤدّب وبيسمع الكلام

قام ماضي له ع الأجازة

-

وعليها واتظبط مصطفى ولم أتصادم مع زملائه

زمايله قالوا لي إنتا رايح تجيب له حبس ولّا تجيب له أجازة

-

الموقف التاني / مع الظابط أحمد

جات لنا دفعة ظبّاط جديدة - كان فيها ظابط اسمه أحمد - وكان بلديّات ظابط زميلي دفعتي اسمه محمّد

وكنّا احنا القدام أربع ظبّاط - أنا ووليد ومصطفى ومحمّد - وبقى معانا الظابط الجديد أحمد

خلّيك فاكر إنّ أحمد بلديّات محمّد

-

بدأ الظابط أحمد يعمل تصرّفات بردو من نوعيّة إنّه بيملص من الشغل

ومش عاوز يطلع مأموريّات إلخّ

طيّب ما أنا لو شدّيت عليه - زمايلي الظبّاط هيزعلوا - أنا أقدم واحد فعلا - بسّ عمري ما قلت كده

وبعدين الظابط أحمد بلديّات الظابط محمّد دفعتي - فده بالذات هيدافع عن بلديّاته

-

طيّب

وهو كذلك

-

طلّعت الظابط أحمد مأموريّة مع وليد - زهّقه

تاني يوم الظابط أحمد عليه مأموريّة وعاوز يخلع - فقلت لمصطفى معلشّ يا مصطفى اطلع بدال أحمد عشان مش عارف إيه

فمصطفى طلع على مضض

-

لكن رحت لشؤون الظبّاط قلت لهم - مصطفى طلع بدل أحمد - فكده الدور لسّه على احمد زيّ ما هوّا

فبقى أوّل اسم في دور المأموريّات هو على الظابط احمد

-

طيّب

كده الدور على الشخص الأصعب - محمّد - بلديّات أحمد

-

أنا كان من عادتي لو فيه سهر في الورشة - باجي بالنهار وأقوم مسرّب ظابط من زمايلي يروح ينام في السكن - وبعد ما الناس تمشي - أفضل قاعد في الورشة - وأكلّم زميلي اللي انا كنت مريّحه الصبح ده ييجي ويجيب لنا غدا - بحيث ييجي في ميعاد بعد انصراف الوحدة - فما حدّش ياخد باله منّه إنّه كان مزوّغ

-

وكنت أتغدّى مع زميلي ده والعمّال - وانزل وأسيب العمّال معاه - فيسهر عادي لإنّه كان مستريّح الصبح

-

في اليوم ده نزّلت أحمد السكن الصبح - عشان يرتاح ويستعدّ للسهر

جه وقت الانصراف

قلت لمحمّد خلّيك قاعد مع العمّال على ما انزل أصحّي لك أحمد ييجي يبدّل معاك

-

نزلت لقيت احمد نايم - وزمايلي موجودين في الغرفة

فقلت له بصوت واطي ( اصحى يا احمد عشان تنزل تريّح محمّد )

طبعا ما صحيش - لكن زمايلي سمعوني

-

وفين بعد سهرة - هههههههه - لقيت محمّد جاي من الورشة ودانه حمرا- ووشّه بيطلّع صهد - وعينه على أحمد وهوّا نايم في السرير وبتطلّع شرار

-

وانا قايم من النوم ببراءة - لقيت الموقف كده

قلت له ( إيه ده - إنتا لسّه نايم يا احمد !! مش انا يا ابني صحّيتك وقلت لك انزلّ ريّح محمّد - مش كده يا مصطفى - حصل - مش كده يا وليد - حصل )

طيّب طالما حصل - يبقى أقوم أنا اجيب بتنجان عشان اعمل لكوا مسقّعة - العواف عليكوا

-

طبعا محمّد ( بلديّات أحمد ) لم يضع منطقا - ههههههههه

-

بعدها - جاية مأموريّة سقع - 3 أيّام عمل متواصل في شغلانة على سقّالات - وفيها أسمنت وجبس وحاجة إيه - فلّة

مين اللي عليه الدور يطلع مأموريّة ؟!

أحمد

-

مش قلت لك أنا شلته من مأموريّة - وطلّعت مصطفى بداله - ومعلشّ يا مصطفى نشيل بعض - وخلّيت إسم أحمد على أوّل الدور الداير

-

طيّب - أقول له إمتى ؟!

دلوقتي ؟

لأ - هيلحق يكلّم حدّ يشيل المأموريّة بداله

وحظّه إنّه كان نازل أجازة في اليوم ده

-

قبل موعد الانصراف بربع ساعة - لقيته مجهّزشنطته - قلت له انتا رايح فين يا احمد

قال لي نازل أجازة

قلت له نازل أجازة ازّاي - دانتا عليك مأموريّة النهارده

-

جري على شؤون الظبّاط - أنا إزّاي دوري جه في المأموريّة دي

قالوا له الظابط مصطفى طلع بدالك مأموريّة - فالدور عليك

-

جري عشان يشوف حدّ يشيل بداله المأموريّة - الناس خلاص انصراف يا فندم

-

وحتّى لو كان لقي - ما كانش هيلحق

مأموريّة الظابط بتحتاج ختم شويّة أوراق ياخدوا لهم ييجي ساعة - وأنا كنت ختمت له ورقه كلّه من غير ما يعرف في خمس دقايق - بساعد زميلي وكده وبتاع

-

المهمّ

رجّع شنطتك السكن - واقلع اللبس النضيف ده - والبس أفرول قديم عشان المأموريّة فيها أسمنت وجبس وبتاع

وخلّي بالك وانتا واقف على السقّالة للهوا يوقّعك

-

الساعة العاشرة مساءا - والظابط احمد راجع لنا السكن عامل زيّ اللي طالع من تحت أنقاض الزلزال

لا صعب على وليد

ولم يلتفت له مصطفى

وبلديّاته الظابط محمّد قام عمل كبّاية شاي بالنعناع عادي ولا كإنّ شيئا لم يكن

-

تاني يوم

خلاص الظابط احمد طلع مأموريّة امبارح

فمش المفروض هوّا اللي يطلع النهارده

-

رحت لرئيس أركان الوحدة وقلت له بستأذن حضرتك أطلّع الظابط أحمد في مأموريّة النهارده تاني - لإنّ الشغل اللي عمله امبارح فنّيّ جدّا - ودقيق جدّا - ولازم اللي بدأه هوّا اللي يكمّله

-

وهوّا لا كان فنّيّ جدّا ولا بتاع - انتا تاخد بالك للهوا يرميك من ع السقّالة وخلاص

-

قال لي تمام

-

رحت لشؤون الظبّاط قلت لهم رئيس الأركان بيقول طلّعوا الظابط أحمد مأموريّة النهارده تاني

-

وطبق الأصل العلقة اللي فاتت

وشرحه اليوم التالت

-

ومن بعدها الظابط احمد خلاص اتحلّت عنده عقدة المأموريّات وعقدة الشغل - فاندمج معانا عادي وما بقاش مقريف زيّ الأوّل

-

فأنا عملت اللي عليّا وحكيت لك موقفين اهو

شوف انتا بقى هتتصرّف إزّاي في مصنعك

-

[#البعض\_يشنق\_بحبل\_من\_صوف](https://www.facebook.com/hashtag/%D8%A7%D9%84%D8%A8%D8%B9%D8%B6_%D9%8A%D8%B4%D9%86%D9%82_%D8%A8%D8%AD%D8%A8%D9%84_%D9%85%D9%86_%D8%B5%D9%88%D9%81?__eep__=6&__cft__%5b0%5d=AZWrsxfiPXN1nrbgofKX-x7BQk9ady-ZQ47crC66zZxNMBZ7VRXuOq9a1hzT3ndsGWuuQXfUVsyCAGC-TxrI6cE40qJVCtM3mWkz9foUhks5S6xN1PrIrBo2OYD3_Q33lwOrKIFs54r3ZmHnLibjyDavofKo7pS7xCH8dAMIa55J-tnVrMbQsRwCMgZubRhoeTQ&__tn__=*NK-R)

[#والبعض\_يخنق\_بحبل\_من\_حرير](https://www.facebook.com/hashtag/%D9%88%D8%A7%D9%84%D8%A8%D8%B9%D8%B6_%D9%8A%D8%AE%D9%86%D9%82_%D8%A8%D8%AD%D8%A8%D9%84_%D9%85%D9%86_%D8%AD%D8%B1%D9%8A%D8%B1?__eep__=6&__cft__%5b0%5d=AZWrsxfiPXN1nrbgofKX-x7BQk9ady-ZQ47crC66zZxNMBZ7VRXuOq9a1hzT3ndsGWuuQXfUVsyCAGC-TxrI6cE40qJVCtM3mWkz9foUhks5S6xN1PrIrBo2OYD3_Q33lwOrKIFs54r3ZmHnLibjyDavofKo7pS7xCH8dAMIa55J-tnVrMbQsRwCMgZubRhoeTQ&__tn__=*NK-R)