فيه ناس بتستغرب لمّا تلاقيني كاتب إنّي كنت في زيارة لشركة صغيّرة مبيعاتها السنة اللي فاتت ب 50 أو 100 أو 500 مليون

أمّال لو قلت لك إنّ راس مال الشركات دي كلّه ممكن يكون اتنين تلاتة مليون هتعمل إيه ؟!

-

هتقول لي إزّاي ؟!

إزّاي شركة راس مالها اتنين تلاتة مليون تبيع مبيعات ب 100 مليون

أقول لحضرتك السرّ في ( المكاركة )

-

حضرتك قوّتك تشيل 50 كيلو - لكن بتقدر ترفع العربيّة كلّها بالكوريك

الكوريك نفسه قدرته إنّه يرفع العربيّة 1 سم فقط في كلّ ضغطة - وانتا محتاج ترفع العربيّة 20 سم - فحضرتك بتعمل إه ؟

حضرتك - ببساطة - بتكارك

-

ده بالظبط اللي بتعمله الشركة الصغيّرة اللي راس مالها اتنين تلاتة مليون فقط

إنّها بتكارك

-

بتشتري خام بمليون - تصرف عليه نصف مليون - وتبيعه ب 2 مليون - كلّ أسبوع

فعلى مدار 50 أسبوع - تكون باعت ب 100 مليون - حضرتك فين الاستغراب هنا ؟!!

وعلى مدار ال 50 أسبوع بتكون حقّقت ربح 25 مليون - فين الاستغراب بردو ؟!!!

-

حضرتك مستغرب لإنّك متخيّل إنّ الشركة هتقعد طول السنة في عمليّة واحدة

تشتري فيها خام ب 75 مليون مرّة واحدة

وآخر السنة تبيعه ب 100 مليون مرّة واحدة

لأ طبعا - مش دا اللي بيحصل

-

زيّ ما انتا مش بتنتع العربيّة بالكوريك مرّة واحدة - لازم تكارك

هوّا أساسا اسمه كوريك عشان كده - عشان حضرتك بتكارك بيه