الربع الرابع من السنة - أكتوبر 2023 وحتّى بداية 2024

دا الوقت اللي تجهّز فيه كاتالوجات 2024

تعمل خطّة جديدة ل 2024

وطبعا دا محتاج تلقي نظرة على 2023 وما قبلها

-

فترة الخريف فترة هادية - ومناسبة جدّا لاستجماع القوى - ومناسبة للتركيز والتفكير والتخطيط

-

زائد إنّه الشغل بيبتدي يهدى شويّة عن الصيف - فيسيب لك وقت تعمل اللي ما كنتش عارف تعمله بسبب الانشغال في موسم الصيف ( معظم الأعمال مواسمها الصيف )

-

الفترة دي أنصحك فيها تتواصل مع جميع عملائك السابقين - تتطمّن عليهم وعلى شغلهم

دي ممكن يكون فيها فرصة إنّ عميل منهم يكون عاوز يعمل شغل معيّن ويكون ناسيك - فيفتكرك - تبقى بتقاوم نزول الموسم عن طريق فتح شغل مع العملاء القدام

المثل بيقول ( التاجر لمّا يفلّس - يدوّر في دفاتره القديمة !! )

-

لكن ما تروحش تفتح الفتحة دي على نفسك في دخلة الموسم !!

-

الشتاء بردو هو موسم المعارض - معظم المعارض بتتجنّب الصيف عشان الفرهدة - يبقى رتّب أمورك تزور معارض أكتر في الشتاء

-

يوم الشتاء مش مناسب للعمل زيّ يوم الصيف - يوم الشتاء قصير - فانتبه لده - وحافظ على تركيزك خلال اليوم بحيث تقدر تستفيد منّه

يعني لو عندك سفر مثلا - أنا في الصيف باعمل 3 مقابلات في 3 مصانع مختلفة قبل الظهر !!

خصوصا بعد تطبيق التوقيت الصيفيّ ( الاختراع اللي كنّا بنستهزء بيه - لكنّه طلع خطير )

-

في الشتاء لازم تكون مركّز جدّا - وإلّا الظهر هيأذّن عليك وانتا لسّه في أوّل زيارة

-

في الصيف ممكن تتأخّر في يوم عمل خارجيّ لنصّ الليل عادي

في الشتاء بتنتبه لإنّك وانتا راجع الدنيا تشتي - وتبقى مشكلة

فالصيف أنسب للعمل - لكن الشتاء أنسب للهدوء والتفكير واستجماع القوى

-

الشتاء أنسب لإنّك تفكّر في مسائل زيّ التسويق - الإعلانات - تصوير فيديوهات تعريفيّة ودعائيّة لشغلك

لكن الصيف ما فيش فيه وقت لده - الصيف وقت للشغل والتنفيذ والحركة على الأرض

-

فحطّ كلّ حاجة في مكانها

ونقابلكم على نهاية السنة إن شاء الله تكونوا خلّصتوا الخطّة

لو بدأت 2024 وانتا مش معاك خطّة - مش هتعرف تحطّ خطّة

-

تقول الحكمة

قبل الرماء تملأ الكنائن