[#كيف\_تحوّل\_الأجر\_الأسبوعيّ\_إلى\_راتب\_شهريّ](https://www.facebook.com/hashtag/%D9%83%D9%8A%D9%81_%D8%AA%D8%AD%D9%88%D9%91%D9%84_%D8%A7%D9%84%D8%A3%D8%AC%D8%B1_%D8%A7%D9%84%D8%A3%D8%B3%D8%A8%D9%88%D8%B9%D9%8A%D9%91_%D8%A5%D9%84%D9%89_%D8%B1%D8%A7%D8%AA%D8%A8_%D8%B4%D9%87%D8%B1%D9%8A%D9%91?__eep__=6&__cft__%5b0%5d=AZUyqpjQ_0JH0VWXQQggB5fyqZUgyGCsmROjvXRQ_K4EcPCmC-LWUibP0jUp-9nb83NZP4W_ALeypClkflV559DfE-uiFdqw4hcEMKPGFHHIu4KQM0kZ8fQIxduFQjM695qFdRhRNhZJOw1Na4NFSiBNyejn6xZT9d3ZewnlwmIs7_RxaNdfxSrSC6Q-1QQVSlA&__tn__=*NK-R)

-

أصحاب مصانع كتير بيشتكوا من إن ثقافة المكان اللي همّا فيه - أو ثقافة الصناعة بتاعتهم - إنّ المرتّبات بتتدفع بشكل أسبوعيّ

-

ودي طبعا ( من وجهة نظر الماليّات ) كارثة

وحتّى من وجهة نظر التشغيل - فهي مشكلة

-

من وجهة نظر الماليّات بتعمل صداع كبير جدّا لقسم الماليّات في المصنع عندك

بتعمل لك التزام وقلق أسبوعيّ

وبتحرمك من تخزين الأجور لآخر الشهر

-

تخزين الأجور ده بيعطيك مرونة إنّك تناور بفلوس المرتّبات دي خلال الشهر

هيّا سيولة معاك بتسهّل لك شغلك

يعني تقدر تشتري بيها خامات مثلا

-

لكن لو كلّ أسبوع فيه نزيف مرتّبات شغّال - فده هيقلّل من السيولة اللي في إيدك

-

ومن وجهة نظر التشغيل هي مشكلة بردو

لإنّ العامل نفسه في أوّل الأسبوع التاني بيبقى مكسّل

-

طول ما هو لسّه ما صرفش أسبوعيّة الأسبوع اللي فات - فممكن تلاقيه غايب أيّام السبت - أو السبت والأحد !!

-

فيه مثل بيقول ( الأكل بالدين - ولا شغل يوم الاتنين )

يعني العامل بيبقى راجع الشغل متضرّر - لإنّه خلاص الفلوس اللي في جيبه خلصت

-

وعموما - فدا مش نظام شغل

دا نظام يسهل فيه جدّا إنّ العامل يسيبك ويروح لمصنع تاني عشان فرق أسبوعيّة 100 جنيه

-

وممكن يسيبك ويروح يشتغل باليوميّة أصلا - خصوصا في المناطق الصناعيّة اللي جنب المزارع - زيّ السادات وبلبيس وإنشاص والصالحيّة

-

ومش نظام شغل بردو لإنّك لا هتعرف تأمّن على العامل ولا تعمل معاه عقد

فلا هوّا ضامن حقوقه ولا انتا ضامن حقوقك

-

ومش نظام شغل لإنّ العامل لو زمزق منّك خلال الأسبوع - كلها يومين تلاتة وياخد أسبوعيّته وما يجيش تاني

لكن لو بيقبض بالشهر - هيستنّى لآخر الشهر عشان يقبض مرتّبه - يكون شيطانه انصرف - فيكمّل شغل

-

طيّب

عاوزين نغيّر النظام ده

جرّبنا نغيّره - فشلنا - أمر واقع

العمّال كلّهم هيسيبوك - فهترجع في كلامك غصب عنّك وهتكمّل زيّ ما البلد كلّها شغّالة

-

طيّب

خد الاقتراح ده

وإن شاء الله يشتغل معاك

-

أوّلا /

خلّي الحوافز بتتدفع بشكل شهريّ - يوم 15 في الشهر

-

العامل مثلا أجره الثابت 1200 جنيه في الأسبوع - وحافز الإنتاج بيكون في حدود من 600 ل 800 جنيه

تعالى آخر الأسبوع واعطيه ال 1200 جنيه الأجر الثابت - وقول له بناءا على شغل الأسبوع ده - فانتا ليك حافز مثلا 700 جنيه - بسّ ده هيتجمّع ويتدفع مرّة واحدة يوم 15

الأسبوع التاني ياخد ال 1200 جنيه - وليك حافز 800 جنيه

-

بعد شهر - يوم 15 - تقول له ال 4 أسابيع اللي فاتوا ليك فيهم مجموع حوافز مثلا 2800 جنيه - خدهم اهم مرّة واحدة

-

هنا العامل هيبدأ يحسّ بقيمة المبلغ ده على بعضه

1200 جنيه مقارنة ب 2800 جنيه - ال 2800 جنيه أحسن طبعا

-

خصوصا إنّه هياخدهم مع أسبوعيّة الأسبوع التاني

يعني يوم 15 العامل هيمسك في إيده 4000 جنيه مرّة واحدة

هنا العامل هيحسّ بميزة إنّه ياخد مرتّب مجمّع - مبلغ كبير يقدر يعمل بيه حاجة

-

دي التوصية الأولى

-

التوصية التانية - إنّك ما تفكّرش تنفّذ خطّة تحويل الأجور من أسبوعيّة لشهريّة على كلّ الناس مرّة واحدة

-

ولكن

إبدأ الأوّل بالإداريّين - ودول غالبا هيكونوا شغّالين بالشهر من أوّل يوم

-

إنزل درجة - وكلّم المشرفين إنّهم ياخددوا مرتّباتهم بالشهر

-

وبعدين هيّا فرقت في إيه يا رجّالة

إنتا دلوقتي بتقبض 4 مرّات في الشهر

ما خلاص بقيت بتاخد الحوافز يوم 15 - فلو خدت الأساسي يوم 30 - هيبقى الفرق أسبوعين فقط - مش شهر

-

يعني مش هتستنّى من شهر لشهر عشان تقبض - إنتا عمليّا بقيت بتقبض كلّ أسبوعين - فبردو طول الوقت في جيبك فلوس

-

لكن إنتا عمليّا كصاحب مصنع - بقيت بتقبّض الناس بالشهر

السيستم عندك بقى مظبوط على إنّه بيقبّض الناس بالشهر

-

إبدأ بالمشرفين - لإنّ دول الناس الكبار - اللي عندهم بيت مفتوح والتزامات أكبر - فهيكونوا أميل لإنّهم ياخدوا مبلغ كبير مرّة واحدة

-

غير ( مع احترامي ) العامل ( العيّل ) اللي يهمّه جيبه يكون فيه فلوس كلّ يوم وخلاص - لإنّه ما عندوش التزامات غير القهوة اللي بيقعد عليها بالليل - فعاوز كلّ يوم بالليل يكون في جيبه فلوس وخلاص

-

نجحت مع المشرفين ؟

إنزل للأقسام عندك - واختار الفنّيّين الأوّل - الصنايعيّة يعني - مش العمّال

واعمل نفس الموضوع - بسّ على قسم قسم

-

إختار القسم الأصغر الأوّل - عشان لو حاجة ردّت في وشّك - تقدر تتعامل معاها

-

في مصر بيجرّبوا أيّ قرار جديد على محافظة بورسعيد - لإنّها أصغر محافظة - فلو حاجة خرجت عن المخطّط - يقدروا يلمّوا الموضوع بسهولة

-

نجحت مع فنّيّين قسم أ - طبّق على فنّيّين قسم ب - وهكذا

-

أخيرا /

العمّال

دول حتّى ممكن ما يفرقش معاك كتير إنّك تحوّلهم من أسبوعيّ لشهريّ

همّا كده كده بيروحوا وييجوا عادي - فحتّى لو عامل ساب الشغل - هييجي غيره بسهولة - ومش محتاج تدريب ولا حاجة - ومش هيعملوا لك مشكلة في استقرار الشغل - ورواتبهم مبالغ بسيطة - فمش هيعملوا لك خلل في الماليّات

-

الخطوة التالتة /

اللي يدخل جديد - يدخل على نظام الرواتب الشهريّة - مش هندخّله على نظام غلط - وبعدين نفكّر هنصلّحه ازّاي

-

طبعا دا محتاج ميزات أكتر

يعني ما يكونش المصنع اللي جنب منّي بيعطي أسبوعيّة 2000 جنيه - وأنا أعطي شهريّة 8000 جنيه وخلاص - ما أكيد العامل هيفضّل المصنع التاني

لازم يكون 8000 جنيه وحاجة

إمّا 8000 جنيه و 500

أو 8000 جنيه وأتوبيس ووجبة

أو 8000 جنيه وكلمة طيّبة

-

أخيرا

على الهامش

السنة اللي فيها 12 شهر - فيها 52 أسبوع - مش 48

ههههههه

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUyqpjQ_0JH0VWXQQggB5fyqZUgyGCsmROjvXRQ_K4EcPCmC-LWUibP0jUp-9nb83NZP4W_ALeypClkflV559DfE-uiFdqw4hcEMKPGFHHIu4KQM0kZ8fQIxduFQjM695qFdRhRNhZJOw1Na4NFSiBNyejn6xZT9d3ZewnlwmIs7_RxaNdfxSrSC6Q-1QQVSlA&__tn__=*NK-R)