باستغرب جدّا من الناس اللي بتقول

أعمل إيه عشان اضمن ولاء العمّال ؟!

-

حضرتك مش محتاج من العمّال ولاء

حضرتك محتاج منهم شغل

وهمّا محتاجين فلوس

-

لو حضرتك مش بتعطيهم الفلوس العادلة - يبقى لا شغل ولا ولاء

لو تخطّينا موضوع الفلوس - وخلاص حضرتك بتعطيهم الأجر العادل لوقتهم وجهدهم

-

فالموضوع يمشي بالترتيب التالي :-

-

أوّلا /

-

حضرتك تختار ناس مستعدّة للشغلانة - مش تبقى مثلا شغلانة بدنيّة وحضرتك تجيب ناس ضعيفة بدنيّا

-

ثانيا /

-

حضرتك تعطيهم التأهيل اللازم

يعني لو مثلا محتاج محاسب عشان يشتغل في مصنع منتجات نحاس - فحضرتك المفروض الأوّل تختار محاسب شاطر - بعد كده تعطيه التأهيل اللازم إنّه يفهم منتجات النحاس دي بتتكوّن من إيه

يعني القطعة بتاخد كام جرام من الخامة - وبيطلع قدّ إيه هدر - وهكذا

هوّا مش هيتعلّم نسبة الهالك في النحاس في كلّيّة التجارة

-

ثالثا /

-

حضرتك تعمل له نظام يشتغل عليه - يكون واضح فيه المهام والثواب والعقاب

مش تيجي آخر اليوم تقول الشغل مش عاجبك وخلاص

أيّ شغل تحديدا - وإيه الشكل اللي لو اتعمل بيه يبقى عاجبك

-

رابعا /

-

حضرتك محتاج تتابع وتقيّم وتقوّم العمّال

يعني مش تسيبهم طول الوقت بدون متابعة - وتيجي تشتكي آخر اليوم إنّ الشغل ما خلصش

ولا تقول لهم شغلكم مرفوض وخلاص - بدون ما تعمل تقييم وتقول مرفوض ليه

ولا تقول لهم شغلكم وحش وتمشي - من غير ما تقوّمهم - يعني تقول لهم الصحّ إيه

-

خامسا وأخيرا /

حضرتك محتاج تكون حاسم

العامل اللي ما يمشيش معاك على النظام ده - مشّيه بحسم - وهات غيره وغيره وغيره

واقعد بدّل كده لحدّ ما تستقرّ على المجموعة المثاليّة المناسبة ليك