من القرارات الخاطئة - القرار اللي هتاخده بناءا على ظرف مؤقّت

-

مثال

تسأل حدّ - عاوز أعمل مصنع أعلاف

يقول لك يا عمّ أعلاف إيه - دي مزارع الدواجن بتعدم الكتاكيت

-

أيوه

معاه حقّ

وده حصل فعلا

لكن مش معاه حقّ في نصيحته

-

حضرتك اعمل مصنع أعلاف عادي - وفي عزّ الأزمة عادي - لإنّ دي أزمة ( مؤقّتة )

-

لو حصل في ظرف مؤقّت إنّ فيه مشكلة أو حتّى كارثة في قطاع - ما ينفعش ناخد الظرف المؤقّت دا في صفّ أو ضدّ قرار طويل المدى زيّ عمل مصنع

لكن لو الظرف دا دائم - ودا ما يبقاش ظرف بقى ساعتها - فدا اللي نقدر نبني عليه

-

يعني لو اتمنع مثلا استخدام التكتك - فدا ما اسموش ظرف ساعتها

وساعتها لو مستثمر عاوز يعمل مصنع قطع غيار تكاتك - فوقتها فعلا هامنعه

-

عشان كده بقول إنّ اللي يعمل دراسة جدوى لمشروع - ما ينفعش يكون غير متفرّغ لهذا المجال

عشان - من خلال تفرّغه للمجال دا - بيقدر يميّز يا ترى الموقف دا أو القرار اللي طلع دا هوّا حاجة مؤقّتة - ولّا حاجة مكمّلة معانا

-

يعني مثلا

أزمة الاستيراد الأخيرة - أوّل ما طلعت قلت قدّامها من 3 ل 6 شهور وتتحلّ

مش عشان أنا باعرف الغيب يعني - ولكن عشان همّا 3 أو 6 شهور والتجّار اللي مخزّنة حاجة في المخازن هتخلص - فهتبقى كارثة فعلا - والدولة ما تقدرش تستحملها - فلازم تفتح الاستيراد غصب عنّها

وقد كان

أي نعم توقّعي كان من 3 ل 6 شهور - والأزمة استمرّت حوالي 8 شهور - لكن ما رحناش بعيد

-

دلوقتي الناس بتقول إنّ قرار فتح الاستيراد الأخير مش عمليّ - دا حبر على ورق - ومش بيتنفّذ

وأنا بقول إنّه طبيعيّ ما يتفتحش بالشكل الكامل - لإنّ اللي كان بيدخّل كونتينر في الشهر - دلوقتي طالب 6 كونتينرات - خايف ليحصل حاجة في المستقبل

فطبيعيّ نكعبل له الدنيا شويّة - مش هتاخد ال 6 كونتينرات حضرتك

شويّة رخامة كده لحدّ ما نخلّيه يجيب كونتينر - في التاني - في التالت - وهكذا - وترجع الدنيا تمشي

فمنعنا ليه مش معناه منع الاستيراد - ولكن هو ( تنظيم )

-

لو اللي بيعمل دراسة الجدوى لمصنع من خارج القطاع الصناعيّ - هيشوف الخبر بتاع وقف الاستيراد - يقول لك خلاص خربت

يشوف خبر فتح الاستيراد - يقول خلاص عمرت

يعرف إنّ فتح الاستيراد مش بيتحقّق بشكل كامل - يرجع يقول خربت

-

وهيّا لا خربت ولا عمرت

حضرتك ما ينفعش تبني قرار بناءا على [#ظرف\_مؤقّت](https://www.facebook.com/hashtag/%D8%B8%D8%B1%D9%81_%D9%85%D8%A4%D9%82%D9%91%D8%AA?__eep__=6&__cft__%5b0%5d=AZU-mxPCHYviGVGVRcIN7BGjLn_jkLYyq5ENStS7kSM3H3MezOZ1apSQmwGuj7xR4QQxgTGIg52d5uUBRdXGketRCZ_gKOAz5SwAjdouc-r97UtlrMmoYArZZe8NUh80J5a8aynosReE2dOScRdqETnWlDsSTqcPeQm66YUwGHZ387LJaNremXtUqmxA2Libwmc&__tn__=*NK-R)